„Stabilirea relațiilor ne oferă recompense 
inimaginabile. Alegerea vă apartine.“ 


- Nicholas Boothman 

Aprecieri 


„Cum să creăm o primă impresie bună -— este o problemă 
constantă... dar Nicholas Boothman ne oferă o soluţie foarte 
simplă pentru ca toată lumea să o poată folosi în relaţiile 
personale şi de afaceri.” 

MARTIN EDELSTON, editor, 
Bottom Line/ Personal 


„Informaţiile clare şi uşor de aplicat pe care ni le oferă 
Boothman ne asigură un atu la care putem apela oricând în 
timpul unui interviu pentru ocuparea unui post vacant.” 

RICK HASKINS, autorul lucrării 
Brand Yourself: How to Create a Unique Identity 
for a Brilliant Career 


Dedicaţie 


Îi dedic această carte lui Wendy, fireşte. 


Multumiri 


Ce sincronizare extraordinară! Vreau să-i mulțumesc 
frumoasei mele prietene, Kerry Nowensky, care mi-a 
„ordonat”: „Pune totul pe hârtie! Acum!” Îngerului meu păzitor, 
Dorothea Helms, care mi-a spus: „E timpul să-ți iei un 
impresar bun.” Impresarului meu minunat, Sheree Bykofsky, 
care mi-a oferit din plin încurajarea şi dăruirea sa. Editorului 
atât de carismatic, Peter Workman, care se dăruieşte trup şi 
suflet unei cărți şi promovează cele mai bune talente. Şi când 
crezi că am spus totul, mi-aduc aminte de uluitoarea Sally 
Kovalchick, care te uimeşte cu talentul ei extraordinar de a 
metamorfoza un manuscris într-o carte finită. 

Tuturor vreau să le ofer mulțumirile şi recunoştinţa mea 
profundă. Voi sunteți dovada vie că oamenii reprezintă resursa 
noastră cea mai valoroasă. 


Prefață 


Nu este greu să descoperim „secretul” succesului. Cu cât 
învăţăm mai bine arta construirii relațiilor personale, cu atât 
calitatea vieții devine mai bună. 

Am descoperit pentru prima dată secretele stabilirii 
relaţiilor cu semenii noştri în perioada carierei mele ca fotograf 
în domeniul modei şi publicităţii. Indiferent dacă lucram cu un 
singur manechin pentru o pagină din revista Vogue sau cu 400 
de oameni îmbarcaţi pe o navă de croazieră norvegiană în 
scopul promovării acesteia, am înţeles că arta fotografică nu 
însemna doar relația dintre modele şi aparatul de fotografiat, 
ci stabilirea unei legături armonioase între mine şi oamenii pe 
care îi fotografiam. În plus, nu avea nici o importanță dacă 
şedinţa foto avea loc în holul hotelului Ritz din San Francisco 
sau într-o cabană dărăpănată pe un munte din Africa: 
principiile stabilirii rapportului! sunt universale. 

Din câte îmi amintesc, mi-a fost întotdeauna uşor să mă 
înțeleg cu oamenii. Este acesta un har? Suntem înzestrați oare 
cu un talent nativ care ne ajută să ne înțelegem cu semenii 
noştri sau învăţăm aceste lucruri pe parcursul vieții? Şi dacă 
reuşim să le învăţăm, le putem împărtăşi celor din jur? M-am 
hotărât să aflu răspunsul la aceste întrebări. 

Ştiam din experiența mea îndelungată (25 de ani) în 
domeniul artei fotografice, lucrând pentru reviste din întreaga 
lume, că atitudinea şi limbajul trupului sunt extrem de 
importante în crearea unei impresii vizuale puternice — 
reclamele din reviste au la dispoziție mai puţin de două 
secunde ca să capteze atenţia cititorului. Ştiam, de asemenea, 
că limbajul trupului şi tonalitățile vocii joacă un rol vital în 
procesul de relaxare a persoanelor complet străine, 
determinându-le să coopereze. Cel de-al treilea aspect pe care 
l-am înțeles este faptul că alegerea anumitor cuvinte poate să 
stârnească interes şi acțiune în aproape toate situațiile. 


1 (n. red: pentru documentare în privința Programării Neuro-Lingvistice 
consultaţi lucrarea NLP - Calea succesului apărută la Editura Amaltea) 


Înarmat cu aceste informaţii, m-am hotărât să sondez şi mai 
mult lucrurile. 

De ce ni se pare mai uşor să stabilim relații cu anumiți 
oameni în defavoarea altora? De ce pot să am o discuţie 
interesantă cu o persoană pe care abia am cunoscut-o, în timp 
ce alt individ o consideră pe această persoană plictisitoare sau 
periculoasă? Se întâmplă ceva - fără îndoială - la nivelul 
subconştientului nostru, dar despre ce este vorba? 

În acest moment al căutării mele am avut şansa să 
descopăr primele studii realizate de doctorii Richard Bandler şi 
John Grinder de la UCLA despre un subiect cu un titlu 
impresionant: Programarea Neuro-Lingvistică — pe scurt, NLP 
Am descoperit astfel în cercetările acestor doctori multe dintre 
lucrurile pe care eu le făceam intuitiv ca fotograf, lucruri pe 
care ei le-au analizat şi le-au clasificat în „arta şi ştiinţa 
perfecționării personale”. Prin intermediul acestui izvor 
extraordinar de idei şi perspective noi, ei au scos în evidență 
faptul că oamenii au un „simț preferat”. Dacă vom identifica 
acest simț, vom putea deschide porţile ferecate ale inimii şi 
minții unei persoane. 

Pentru că păşeam acum pe un nou drum, am lăsat 
deoparte aparatele de fotografiat şi mi-am concentrat atenția 
asupra mecanismului interior al oamenilor, dar şi asupra 
înfățişării lor exterioare. Am studiat câţiva ani alături de 
doctorul Bandler la Londra şi New York şi am obținut diploma 
de doctor în NLP. Am analizat Modelele de Limbaj Irezistibil în 
Statele Unite, Canada şi Anglia şi am studiat toate materialele 
referitoare la rolul creierului în procesul de construire a 
relațiilor. Am lucrat cu actori de teatru, în special cu cei de 
comedie, cu profesori de teatru din America, dar şi cu oratori 
din Africa pentru a transforma exercițiile de improvizație în 
exerciții menite să perfecționeze arta conversației. 

De atunci, am ajuns să organizez seminarii şi să ţin 
discursuri pretutindeni în lume, având prilejul să lucrez cu tot 
felul de grupuri şi indivizi — de la echipe de vânzări la profesori, 
de la liderii unor instituții prestigioase, care credeau că ştiu 
totul, la copii atât de timizi încât oamenii îi considerau idioţi. 
Şi un lucru a devenit cert: construirea relațiilor personale în 


90 de secunde este o artă pe care o putem împărtăşi oricui 
într-un mod firesc. 

Mi s-a spus de nenumărate ori: „Nick, activitatea ta este 
uluitoare. De ce nu o aşterni pe hârtie?” Ei bine, am ascultat 
sfatul şi am trecut la fapte. Acesta este rezultatul. 

N.B. 


PRIMA PARTE 
Primul contact 


Capitolul 1 


Abilitatea de a stabili relaţii 


Stabilirea relaţiilor ne oferă recompense inimaginabile. 
Indiferent dacă este vorba de obținerea slujbei visate, de 
acordarea unei promovări, de semnarea unui contract de 
vânzare, de „cucerirea” unui partener nou, de captivarea unui 
public sau de trecerea unui test la care ne-au supus viitoarele 
rude, dacă oamenii ne plac, procesul de stabilire a relaţiilor 
vine de la sine. Semenii noştri reprezintă resursa noastră cea 
mai de preț. Ei ne dau naştere, ne îmbracă, ne hrănesc, ne 
oferă bani, ne fac să râdem şi să plângem, ne alină suferința, 
ne vindecă, ne investesc banii, ne repară maşinile şi ne sunt 
alături în momentele grele. Nu putem trăi fără ei. Nu putem 
nici măcar să murim fără ei. 

Stabileau relaţii — asta făceau strămoşii noştri cu mii de 
ani în urmă atunci când se strângeau în jurul focului ca să 
mănânce carne de mamut sau să planifice ultimele tendinţe în 
moda pieilor de animale. Asta facem şi noi atunci când 
organizăm întâlniri sociale, turnee de golf, conferințe şi şedinţe 
de vânzări; acest proces ne scoate în evidenţă ritualurile 
culturale — de la cele serioase la cele frivole; de la nunți şi 
înmormântări la conferințe de promovare a păpuşilor Barbie 
sau la concursuri de mâncat spaghete. 

Chiar şi artiştii şi poeţii cu idei antisociale, care petrec luni 
întregi pictând într-un studio sau compunând versuri într-o 
cămăruţă, speră ca prin creaţiile lor să ajungă la sufletul 
publicului, să stabilească o legătură cu acesta. Iar procesul de 
stabilire a relațiilor sălăşluieşte în inima celor trei forțe ale 
civilizației noastre democratice: guvernul, religia şi 
televiziunea. Da, televiziunea. Faptul că discutăm despre 
seriale precum Friends sau X-Files cu oameni din Berlin sau 


Brisbane ne demonstrează puterea televiziunii de a ne ajuta să 
stabilim relaţii peste tot în lume. 

Mii de oameni ne influențează viața, fie că este vorba de 
meteorologul dintr-un studio de televiziune situat într-un oraş 
învecinat, de tehnicianul de la o companie de telefonie de peste 
ocean sau de o femeie din Tobago care adună mango pentru 
salata noastră de fructe. În fiecare zi, vrând-nevrând, stabilim 
nenumărate legături cu oameni de pretutindeni. 


Avantajele procesului de relaţionare 


Dezvoltarea şi evoluția noastră (dar şi evoluţia societății 
noastre) sunt rezultatul procesului de relaționare cu semenii 
noştri, fie că este vorba de un grup de războinici porniţi la 
vânătoare sau de un grup de colegi care se îndreaptă spre o 
pizzerie în zilele de vineri. Ca specie, avem tendința instinctivă 
de a ne întâlni şi de a alcătui grupuri de prieteni, asociații şi 
comunități. Fără ele nu putem exista. 


m Stabiliti relații şi veți trăi mai mult! 


Stabilirea relaţiilor - aceasta este activitatea pe care 
materia noastră cenuşie o desfăşoară cel mai bine. Preia 
informaţiile de la simțurile noastre şi le procesează prin 
intermediul asocierilor. Creierul se delectează cu această 
activitate şi află foarte multe lucruri din aceste asocieri. El se 
dezvoltă şi se perfecționează când stabileşte conexiuni. 

Oamenii procedează la fel. S-a dovedit ştiinţific faptul că 
indivizii care stabilesc mereu noi relaţii trăiesc mai mult. În 
cartea lor extraordinară, Keep Your Brain Alive, Lawrence Katz 
şi Manning Rubin ne oferă fragmente din studiile efectuate de 
McArthur Foundation, International Longevity Center din New 
York şi Universitatea din California de Sud. Aceste studii 
dovedesc faptul că oamenii care au o viață activă din punct de 
vedere social şi fizic trăiesc mai mult. Asta nu înseamnă că 
trebuie să ne „învârtim” în acelaşi cerc de prieteni, făcând 
mereu acelaşi lucru. Înseamnă că trebuie să ne facem adesea 
cunoştinţe noi. 


Când stabilim relații noi în lumea exterioară, stabilim 
relații şi în lumea interioară — în creierul nostru. Acest proces 
ne menţine tineri şi dinamici. În extraordinara sa carte, 
Connect, Edward M. Hallowell face referiri la studiul realizat în 
ținutul Alameda în 1979 de Dr. Lisa Berkman de la 
Departamentul de Ştiinţe Medicale din cadrul Universității 
Harvard. Dr. Berkman şi echipa ei au studiat — timp de 9 ani — 
7 000 de oameni cu vârste cuprinse între 35 şi 65 de ani. 
Studiul lor a scos în evidenţă faptul că oamenii care nu au 
legături sociale sunt de trei ori mai expuşi pericolului de a se 
îmbolnăvi decât cei care au o rețea vastă de cunoştinţe. Şi 
acest lucru nu are nici o legătură cu statutul socio-economic 
sau viciile practicate - fumatul, consumul de alcool, obezitatea 
sau lipsa activităţii fizice. 


m Stabiliti relații şi îi veţi convinge pe oameni să coopereze! 


Oamenii vă pot ajuta să vă împliniți dorințele şi speranţele. 
Indiferent care sunt năzuințele vieții voastre - dragostea, o 
slujbă de vis sau un bilet la campionatul Rose Bowl, veţi avea 
nevoie de ajutorul cuiva ca să vă împliniți visul. Dacă veţi 
câştiga simpatia oamenilor, ei vor accepta să vă ofere timpul şi 
eforturile lor. Şi cu cât veți stabili un rapport mai bun cu ei, cu 
atât vă veți bucura de un nivel al cooperării mult mai ridicat. 


m Stabiliti relații şi vă veţi simți în siguranță. 


Stabilirea relaţiilor este un lucru benefic pentru 
comunitate. La urma urmei, o comunitate reprezintă 
chintesența relațiilor, implicând convingeri, realizări, valori şi 
interese reciproce, dar şi o geografie comună. Roma nu a fost 
construită într-o singură zi şi nici oraşul Detroit nu a apărut 
peste noapte. Cu trei mii de ani în urmă, în Roma de astăzi, 
indo-europenii au stabilit relaţii ca să poată vâna, ca să poată 
supraviețui şi, în general, ca să aibă grijă unul de altul. Cu trei 
sute de ani în urmă, un negustor francez căuta un loc sigur 
pentru afacerile sale cu blănuri de animale; a început să 
stabilească legături şi aşa a luat naştere oraşul Detroit. 


Simțim o nevoie fizică, primară, de a fi în compania altor 
oameni; o comunitate presupune avantaje reciproce, de aceea 
încercăm să ne aflăm mereu în apropierea semenilor noştri. O 
comunitate bazată pe relații interumane bine consolidate oferă 
membrilor ei putere şi siguranță. Când ne simțim puternici şi 
protejaţi, ne revărsăm energia asupra procesului nostru de 
dezvoltare — pe plan social, cultural şi spiritual. 


m Stabiliti relații şi veți avea parte de dragoste! 


Un ultim avantaj pe care îl obținem în urma stabilirii 
relaţiilor se reflectă la nivel emoţional. Sistemul nostru nu este 
un sistem închis, auto-reglabil, ci este dependent, disciplinat, 
încurajat, modelat, sprijinit şi validat de reacțiile emoţionale 
pe care le primim din partea semenilor noştri. Întâlnim uneori 
o persoană care ne influențează sentimentele şi ritmurile 
organismului într-un mod atât de plăcut încât spunem că am 
gustat în sfârşit din cupa dulce a dragostei. Prin limbajul 
trupului, al gesturilor, expresiilor faciale, tonalităţilor vocii sau 
cuvintelor pe care le rostesc, oamenii ne ajută să depăşim cu 
mai multă uşurinţă greutățile vieții şi ne îndulcesc şi mai mult 
clipele frumoase. 

Energia emoțională pe care ne-o oferă semenii noştri este 
la fel de vitală ca aerul pe care îl respirăm sau ca mâncarea pe 
care o consumăm. Dacă oamenii ne vor priva de contactele 
emoţionale şi fizice (de o îmbrăţțişare sau de un zâmbet), ne 
vom ofili şi vom muri ca şi când nu am fi primit apă sau 
mâncare. Acesta este motivul pentru care auzim atâtea poveşti 
despre copiii din orfelinate, care se îmbolnăvesc şi slăbesc 
subit în ciuda faptului că sunt bine hrăniți. Oamenii bolnavi 
de autism îşi doresc să stabilească un contact fizic şi 
emoțional cu semenii lor, dar nu au parte de această bucurie, 
pentru că lipsa comunicării cu cei din jur îi împiedică să 
clădească acest rapport vital. De câte ori nu vi s-a întâmplat să 
auziți povestea tristă a unui soț sau a unei soții, care - după 
50 de ani de căsnicie -— în ciuda sănătăţii bune de care se 
bucură, moare la câteva luni sau poate chiar la câteva 
săptămâni după dispariția partenerului de viață? Mâncarea şi 


adăpostul nu sunt suficiente. Avem nevoie unul de altul şi 
avem nevoie de dragoste. 


Fată în fată 


Internetul a devenit în ultimul timp instrumentul ideal 
pentru stabilirea relațiilor interumane, bazate pe aceleaşi 
interese sau pasiuni. Şi este un lucru adevărat: dacă te afli în 
căutarea colecționarilor de ursuleți din Toledo sau a 
luptătorilor din Minsk, ce se confruntă într-un ring plin cu 
noroi, îi vei găsi pe Internet. Pentru oamenii care sunt țintuiți 
în casă din cauza bolilor sau a infirmităților de care suferă, 
Internetul este o adevărată binecuvântare. 

Cu toate acestea, nu trebuie să uităm că orele petrecute în 
fața unui monitor nu pot înlocui gama atât de variată de 
experienţe pe care ni le oferă timpul petrecut în compania unei 
alte persoane. Poate că Internetul vă oferă şansa să cunoaşteţi 
pe cineva cu care doriți să aveţi o relație romantică, dar 
acceptaţi oare să vă căsătoriți cu persoana respectivă înainte 
de a vă întâlni cu ea de câteva ori? 

Trebuie să vă aflați un timp în prezența unui individ 
pentru a putea aduna toate indiciile verbale şi non-verbale. 
Atmosfera creată de prezența fizică şi mentală este la fel de 
importantă ca atracția de suprafață, dacă nu şi mai 
importantă. De exemplu, care este atmosfera pe care o creați 
unul în compania celuilalt? Cât de spontani sunteţi? Cât de 
puternică este nevoia voastră de comunicare? Ce puteți spune 
despre alte caracteristici precum sinceritatea, prietenia şi 
dorința de a-ţi oferi ajutorul? 

Dacă nu îndepliniți dorințele emoţionale ale partenerului, 
relația voastră este sortită eşecului. Aceste lucruri pot fi 
stabilite numai în timpul unui contact direct, față în față. 
Numai atunci puteți spune dacă ați stabilit o relație în 
adevăratul sens al cuvântului. 


De ce este farmecul personal un atu pentru 
oricine? 


Dacă oamenii te plac, se simt relaxaţi în compania ta. Ei îți 
vor acorda atenția lor necondiționată şi îşi vor deschide 
sufletul în fața ta. 

Farmecul personal implică înfăţişarea ta exterioară, dar 
mai ales sentimentele pe care le trezeşti celor din jur. Bona 
care m-a crescut şi mi-a insuflat pasiunea pentru oameni îmi 
vorbea adesea despre atitudinea pozitivă. Mă lua la plimbare şi 
îi localizam împreună pe indivizii înzestrați cu o atitudine 
pozitivă, dar şi pe cei morocănoşi. Îmi spunea că ne putem 
alege întotdeauna dispoziția pe care ne-o dorim şi ne distram 
apoi pe seama persoanelor morocănoase pentru că păreau atât 
de serioase. 

Persoanele fermecătoare ne oferă semnale evidente 
referitoare la dorința lor de a fi sociabile; canalele lor de 
comunicare sunt mereu deschise. Aceste semnale ne transmit 
încredere în forțele proprii, dar şi în cei din jur, optimism şi 
sinceritate. Oamenii fermecători afişează un chip prietenos şi 
cald, radiind şi dăruind bucurie: „Sunt pregătiți să stabilească 
relaţii. Sunt deschişi pentru afaceri.” Sunt binevoitori şi 
generoşi şi captează atenția semenilor. 


90 de secunde 


„Timpul este preţios.” „Timpul costă bani.” „Nu-mi irosi 
timpul!” Timpul a devenit un „produs” extrem de căutat. Îl 
oprim, îl clintim din loc, îl încetinim sau îl accelerăm, îi 
pierdem noțiunea sau îl distorsionăm; am ajuns chiar să 
cumpărăm aparate cu ajutorul cărora să economisim timpul. 
Cu toate acestea, timpul este unul dintre puţinele lucruri pe 
care nu le putem opri în loc — el trece nestingherit. 

În zilele de mult apuse, ne dăruiam mai mult respect unii 
altora şi ne rezervam mai mult timp explorării semenilor noştri 
şi descoperirii terenului comun. În iureşul vieţii moderne, 
trebuie să respectăm atâtea termene limită încât nu mai avem 
timp să învăţăm să ne cunoaştem. Căutăm parteneriate, 
facem aprecieri, tragem concluzii şi luăm decizii — totul în doar 
câteva secunde şi înainte de a rosti vreun cuvânt. E prieten 


sau duşman? Va fugi sau va ataca? Este o oportunitate sau o 
ameninţare? Îmi este familiar sau complet necunoscut? 

Ne evaluăm unii pe alții instinctiv. Şi dacă nu ne putem 
prezenta într-un mod rapid şi favorabil, există riscul să fim 
ignorați sau respinşi - într-o manieră politicoasă sau 
nepoliticoasă. 

Cel de-al doilea motiv pentru care trebuie să construim 
relaţii în 90 de secunde... sau mai puțin îl constituie puterea 
de concentrare. Incredibil sau nu, un om obişnuit îşi 
concentrează atenția doar 30 de secunde! Procesul de 
concentrare a atenției a fost comparat cu încercarea de 
stăpânire a unui grup de maimuțe. Atenţia implică ineditul — 
trebuie întreținută mereu prin stabilirea unor relații, trecând 
de la un lucru la altul, de la un subiect la altul. Dacă nu-i 
oferiţi ceva incitant şi nou, îşi pierde puterea de concentrare şi 
porneşte în căutarea unor subiecte mult mai interesante — 
termene limită, fotbal sau pacea mondială. 


Citiţi acest exerciţiu, apoi concentrați-vă atenția asupra unui 
obiect static! Fixaţi-vă privirea asupra obiectului respectiv timp 
de 30 de secunde! Probabil că după 10 secunde — dacă nu şi 
mai devreme — nu veți mai manifesta nici cel mai mic interes 
pentru lucrul acela. 


În comunicarea directă nu este suficient să captăm atenţia 
interlocutorului nostru. Trebuie s-o menţinem până când îi 
transmitem mesajul sau intenţia noastră. Îi captăm atenţia cu 
ajutorul farmecului nostru personal, dar o menţinem prin 
intermediul rapportului armonios pe care îl stabilim. Aici 
intervin trei factori importanți: 

1. prezența noastră - înfăţişarea exterioară şi modul în 
care ne mişcăm; 

2. atitudinea - ce spunem, cum o spunem şi cât de 
interesanți suntem; şi 

3. sentimentele pe care le stârnim interlocutorului nostru. 


Când veți învăța cum să stabiliți relații rapide şi valoroase 
cu semenii voştri, relaţiile voastre la serviciu şi acasă se vor 


îmbunătăți considerabil. Veţi descoperi bucuria de a aborda 
oamenii cu încredere şi sinceritate. Dar atenţie însă! Noi nu vă 
vom schimba personalitatea; cartea nu vă oferă un nou mod 
de a fi, un nou stil de viață. Aceasta nu este o baghetă magică 
pe care o puteți folosi pe stradă în aşa fel încât oamenii să vă 
invite la masă - trebuie să învățați anumite strategii de 
relaționare pe care le veţi folosi doar când veți avea nevoie. 

Stabilirea rapportului în 90 de secunde cu o altă persoană 
sau un grup de oameni, la o întâlnire socială sau la o 
conferință de afaceri, îi poate intimida pe oameni. M-a uimit 
întotdeauna faptul că nimeni nu ne asigură pregătirea în acest 
domeniu atât de important al vieții. Veţi afla din paginile 
acestei cărți că posedaţi deja multe dintre capacităţile 
necesare stabilirii unor relații armonioase cu semenii voştri — 
doar că nu ați fost niciodată conştienţi de ele. 


Capitolul 2 
Primele impresii 


Scopul acestei cărţi este să scoată în evidenţă cele trei 
elemente fundamentale ale procesului de relaţionare: 
întâlnirea, stabilirea rapportului şi comunicarea. Aceste 
elemente apar rapid şi au tendința de a se suprapune şi de a 
fuziona. 

Misiunea noastră este să le transformăm în trei 
componente naturale, uşor de înțeles şi de realizat, fiind în 
acelaşi timp plăcute şi eficiente. 

Procesul de relaționare debutează, fireşte, cu întâlnirile 
dintre oameni. Uneori, întâlnim oameni din pură întâmplare — 
o femeie într-un tren care ne împărtăşeşte pasiunea pentru 
filmele lui Bogart. Alteori, îi alegem pe indivizii pe care dorim 
să-i cunoaştem - o rudă îți prezintă o anumită persoană 
pentru că - la fel ca tine — îl iubeşte pe Shakespeare şi adoră 
vinurile fine şi bungee jumpingul. 

Dacă întâlnirea reprezintă contactul fizic între doi sau mai 
mulți oameni, comunicarea este următorul pas pe care îl 
facem din clipa în care suntem conştienţi de prezenţa unei alte 
persoane. Şi între aceste două evenimente - întâlnire şi 
comunicare - trebuie să stabilim rapportul cu interlocutorul 
nostru în mai puțin de 90 de secunde. 


Întâlnirea 

Dacă reuşiți să creați o impresie bună în primele trei sau 
patru secunde ale unei întâlniri, îi dați de înțeles 
interlocutorului vostru că sunteți sinceri şi demni de 
încredere, iar oportunitatea de a merge mai departe şi de a 
stabili rapportul va veni de la sine. 


m Întâmpinarea 


Întâmpinarea are loc în primele secunde ale unei întâlniri. 


Ea presupune cinci părți: 

Expunerea - Contactul vizual - Zâmbetul - Salutul — 
Înclinarea 

Aceste cinci acțiuni constituie procesul de întâmpinare. 

Expunerea. Prima parte din acest proces presupune 
expunerea atitudinii şi a limbajului trupului în fața 
interlocutorului. Pentru asta, trebuie să adoptați o atitudine 
pozitivă. Este timpul să o simţiţi şi să fiți conştienţi de ea. 

Limbajul trupului trebuie să fie şi el deschis. Dacă ați 
adoptat deja o atitudine pozitivă, acest lucru va veni de la sine. 
Poziționați-vă trupul în aşa fel încât inima voastră „să 
comunice” direct cu inima interlocutorului! Nu o acoperiți cu 
mâinile sau cu braţele şi — dacă este posibil — descheiați-vă 
haina! 

Contactul vizual. Cea de-a doua parte din procesul de 
întâmpinare implică ochii. Stabiliți primii contactul vizual! 
Uitaţi-vă direct în ochii persoanei pe care abia ați întâlnit-o! 
Privirea trebuie să vă reflecte atitudinea pozitivă. Contactul 
vizual reprezintă adevăratul contact - nu uitaţi asta! 


Obişnuiţi-vă să vă uitaţi în ochii interlocutorului vostru! 
Când priviţi o emisiune la televizor, observați culoarea ochilor 
unui număr cât mai mare de persoane şi spuneți care este 
această culoare! A doua zi, repetați exerciţiul cu fiecare individ 
pe care îl întâlniți, privindu-l direct în ochi! 


Zâmbetul. Acesta este în strânsă legătură cu contactul 
vizual. Zâmbiţi! Dăruiți primii un zâmbet generos! Zâmbetul 
trebuie să vă reflecte atitudinea. 

Acum ați captat atenţia interlocutorului vostru prin 
intermediul limbajului trupului, contactului vizual şi 
zâmbetului generos. Impresia pe care şi-o face persoana 
respectivă la nivelul subconştientului nu este aceea că se află 
în fața unui idiot, care râde aiurea (deşi s-ar putea să aveţi 
această senzație), ci în fața unui individ extraordinar de 
sincer. 

Salutul. Indiferent care este salutul pe care îl alegeți — 
„Bună!”, sau „Salut!”, „Ciao!” — adoptați o tonalitate plăcută a 


vocii şi spuneți-vă imediat numele: „Bună! Sunt Naomi”. Ca şi 
în cazul zâmbetului şi a contactului vizual, încercaţi să vă 
prezentaţi primii! În acest moment, care durează doar câteva 
secunde, vă aflați în situația de a obţine nenumărate 
informaţii valoroase şi gratuite despre persoana pe care o 
întâlniți - informaţii pe care le puteți folosi mai târziu în 
conversaţia voastră. 

Preluaţi inițiativa! Întindeţi mâna interlocutorului şi — dacă 
este cazul — rostiți-i numele de câteva ori ca să vi-l întipăriți în 
memorie! Nu spuneți: „Glenda, Glenda, Glenda, îmi pare bine 
de cunoştință!”, ci: „Glenda. Îmi pare bine să te cunosc, 
Glenda!” Aşa cum veți vedea în capitolul 7, această 
introducere va fi urmată de alte informaţii preţioase. 

Înclinarea. Ultima parte a acestui proces o constituie 
mişcarea de înclinare. Această acțiune trebuie să fie aproape 
imperceptibilă, sugerându-i interlocutorului interesul şi 
sinceritatea pe care le manifestaţi față de el. Acesta este 
începutul procesului de sincronizare cu persoana pe care 
tocmai aţi întâlnit-o. 


m Strângerea mâinii 


Strângerile de mână diferă de la caz la caz - pot fi 
asemănătoare cu strângerea de menghină sau cu o atingere 
aproape imperceptibilă. Amândouă sunt memorabile —- una te 
„scutură” bine de tot, cea de-a doua este cumplit de timidă. 

Strângerile de mână, care trebuie să fie ferme şi 
respectuoase, sunt însoțite adesea de anumite aşteptări. Dacă 
veți ignora aceste aşteptări, persoana respectivă se va lupta să 
înțeleagă ce se întâmplă. 

Individul nutreşte sentimentul că, de fapt, ceva nu este în 
regulă. Creierul uman urăşte confuziile şi în momentul în care 
se confruntă cu ele are tendința să se retragă în cochilia lui. 

Strângerea mâinii „fără atingere” este un instrument 
puternic. Este o situaţie în care nu foloseşti mâinile. Îţi 
poziționezi trupul în aşa fel încât inima „să comunice” cu cea a 
interlocutorului şi îl saluţi. Îi zâmbeşti şi stabileşti contactul 
vizual, degajând aceeaşi energie care însoţeşte de obicei o 


strângere de mână viguroasă. 

Strângerea mâinii „fără atingere” face adevărate minuni în 
şedinţele de prezentare, când vreți să stabiliți rapportul cu un 
grup sau cu publicul vostru. 


Degajând energie 


Acesta este unul dintre cele mai puternice exerciții pe care 
le aplicăm în seminariile noastre, dar chiar şi fără îndrumarea 
unui instructor îl puteţi transforma într-o adevărată forță la 
care să apelaţi la nevoie! 

Aveţi nevoie de un partener. Staţi drepți, unul în fața 
celuilalt, cam la 2 metri depărtare, ca doi luptători din filmele 
cu cowboy! În timp ce vă salutaţi, întinde mâna dreaptă în 
direcția partenerului după ce — timp de câteva secunde - ţi-ai 
atins palmele şi le-ai frecat una de alta! Adună-ţi toată energia 
corpului şi stocheaz-o în inimă, apoi focalizeaz-o - prin 
intermediul mâinii drepte — direct spre inima partenerului! 
Aceasta este o explicație extrem de lungă pentru o acţiune care 
nu durează mai mult de două secunde, dar când cele şase 
canale — trupul, inima, ochii, zâmbetul, vocea şi respirația — 
sunt direcționate spre persoana din fața ta, are loc un transfer 
rapid de energie. 

După ce a primit energia ta, partenerul trebuie să repete 
exercițiul ca să ţi-o transmită înapoi. Aveţi grijă să stabiliți 
contactul cu toate cele şase canale deopotrivă! Exersaţi — pe 
rând — timp de două minute fiecare! 

Acum începe adevărata distracție. Veţi reuşi să transmiteți 
energii diferite: energia  rațiunii/a capului; energia 
comunicării/a gâtului; energia dragostei/a inimii; energia 
puterii/a plexului solar şi energia sexuală. Ați transmis deja 
energia dragostei/a inimii. Acum  repetați exercițiul 
transmițând energia rațiunii/a capului şi încercați să o 
diferențiați de energia dragostei/a inimii! Puneți la treabă 
capul, apoi gâtul, plexul solar etc.! 

Jocul devine din ce în ce mai încins. Gândiţi-vă ce energie 
doriți să transmiteți, dar nu-i spuneți partenerului despre ce 
este vorba! Întâmpinaţi-l, strângeţi-vă mâna, salutaţi-l şi 


„atacaţi”! Partenerul trebuie să identifice energia pe care i-aţi 
transmis-o. Exersați până când limbajul trupului devine subtil 
şi aproape imperceptibil! 

Puneţi în practică exercițiul în diverse situații! Descătuşaţi 
energia când salutati pe cineva într-un supermarket, când dați 
comanda chelnerului într-o cafenea, când vă întâlniți cu o 
rudă sau când vorbiți cu tehnicianul care vă repară 
fotocopiatorul din birou! Cu toţii vor observa ceva deosebit la 
voi — o puteți numi „aură divină”. 


Stabilirea rapportului 


Rapportul presupune stabilirea terenului comun, a unei 
zone de confort unde doi sau mai mulți oameni pot să lege o 
uniune mentală. Când am stabilit rapportul, fiecare dintre noi 
conferă un anumit lucru acestei uniuni — atenţie, căldură sau 
umor, de exemplu - şi fiecare primeşte ceva în schimb: 
empatie, simpatie şi poate chiar câteva glume bune. Rapportul 
este ingredientul care permite dezvoltarea armonioasă a 
relaţiilor sociale. 

Premiul pe care ni-l oferă rapportul este acceptul 
interlocutorului nostru. Răspunsul lui poate că nu va consta 
din foarte multe cuvinte, dar ne va transmite un mesaj 
precum: „Ştiu că abia ne-am cunoscut, dar îmi placi şi de 
aceea îți voi încredința atenția mea necondiționată.” Uneori, 
rapportul vine de la sine, ca din întâmplare; alteori, trebuie 
să-i dăm o mână de ajutor. Dacă stabilirea rapportului 
decurge normal, procesul comunicării poate să înceapă. Dacă 
nu decurge normal, va trebui să cerşim atenția celor din jur. 

În timpul întâlnirilor cu oameni necunoscuţi, capacitatea 
voastră de a stabili rapportul depinde de patru lucruri: de 
atitudinea voastră, de aptitudinea de a vă „sincroniza” 
anumite aspecte comportamentale — precum limbajul trupului 
şi tonalităţile vocii, de talentul de orator şi de abilitatea de a 
descoperi care sunt elementele senzoriale (vizuale, auditive şi 
kinestezice) pe care se bazează interlocutorul vostru. În 
momentul în care veți deveni experți în aceste domenii, veți 
reuşi extrem de repede să stabiliți relații şi să construiți 


rapportul cu oricine şi oricând. 

Dacă veți parcurge paginile acestei cărți, veți descoperi că 
puteți accelera procesul de familiarizare cu o persoană străină, 
sărind peste anumite ritualuri pentru a putea executa 
lucrurile devenite banale printre oamenii care se cunosc de 
foarte mult timp. Veţi ajunge - aproape pe negândite - să vă 
înțelegeți cu persoana respectivă ca şi când v-aţi cunoaşte de-o 
viață întreagă. Mulţi dintre „elevii” mei îmi spun că - atunci 
când procesul de stabilire a rapportului a devenit o obişnuință 
-— oamenii îi întreabă: „Eşti sigur că nu ne-am mai întâlnit 
cândva?” Cunosc acest sentiment: mi se întâmplă tot timpul. 
Şi nu este vorba doar de oamenii care îmi pun această 
întrebare, ci şi de faptul că uneori sunt convins că i-am mai 
întâlnit cândva pe indivizii cu care fac cunoştinţă în prezent. 
Asta se întâmplă când pătrundem cu uşurinţă în universul 
altor oameni. Este un sentiment minunat. 


Comunicarea 
Se pare că fiecare dintre noi înțelege în mod diferit sensul 


cuvântului „comunicare”, dar definiția este în general 
următoarea: „Comunicarea reprezintă un schimb de informaţii 


între doi sau mai mulți oameni”... „Este un mijloc de 
transmitere a mesajului”... „Este o cale de informare şi 
înțelegere.” 


La începutul Programării Neuro-Lingvistice (NLP), într-un 
proiect de cercetare destinat „studierii modului în care indivizii 
îşi structurează experiențele senzoriale subiective”, Richard 
Bandler şi John Grinder ne oferă o definiție eficientă: 
„Semnificația comunicării sălăşluieşte în răspunsul pe care îl 
stârneşte.” Aceasta este o definiție simplă, dar extraordinară, 
care subliniază faptul că succesul comunicării depinde numai 
de tine. Tu eşti cel care trebuie să transmită mesajul şi tot ție 
îți revine responsabilitatea de a asigura buna desfăşurare a 
procesului de comunicare. Dacă acesta nu merge pe făgaşul 
dorit, tu eşti cel care are flexibilitatea de a schimba cursul 
acțiunii până când vei obţine ce-ţi doreşti. Ca să conferim o 
formă şi o funcție procesului de comunicare, să spunem că 


vrem să obținem un anumit răspuns sau un anumit rezultat. 
Oamenii care nu stăpânesc arta comunicării nu s-au gândit de 
la bun început la răspunsul pe care doresc să-l primească de 
la interlocutorul lor şi de aceea nu pot să-l îmbrace în cuvinte. 

Ceea ce veți învăța din paginile acestei cărți vă va ajuta să 
stăpâniți toate nivelurile de comunicare — de la cele sociale 
(precum dezvoltarea unor relații noi şi capacitatea de a te face 
înțeles în timpul interacțiunilor zilnice) până la marile acțiuni 
care îți schimbă viața - ție şi indivizilor aflați în zona ta de 
influență. 

Formula unei comunicări eficiente este alcătuită din trei 
părți distincte: 

Know what you want  (Cunoaşteți-vă scopul!) 
Formulați-vă intenţiile într-un mod afirmativ şi de preferat la 
timpul prezent! De exemplu: „Vreau să am o relaţie de succes; 
mi-am imaginat deja cum trebuie să fie această relație, cum 
trebuie să arate şi să pară; o voi recunoaşte imediat cum îmi va 
apărea în cale.” Aceasta este o frază afirmativă, opusă unei 
propoziții de genul „Nu vreau să fiu singur.” 

Find out what you're getting (Descoperiti ce puteți 
obține!) Stârniţi reacţii! Inerţia nu este benefică. 

Change what you do until you get what you want 
(Schimbaţi-vă tactica până veţi obține ce vă doriți!) Concepeţi 
un plan şi respectați-l! „Voi avea 10 invitaţi la masă în fiecare 
seară de sâmbătă.” Treceţi la acțiune şi străduiți-vă să primiți 
feedback! Concepeţi planul încă o dată, dacă este necesar, 
pentru a obține şi mai multe reacții! Repetaţi ciclul (concepeţi 
planul, treceţi la acțiune, primiți feedback) ca să vă atingeți 
scopul! Îl puteţi pune în aplicare în orice domeniu al vieţii 
voastre — financiar, sportiv, profesional, personal etc. 


Cunoaşteţi-vă scopul!  Descoperiți ce puteţi obține! 
Schimbaţi-vă tactica până veti obține ce vă doriţi! Este o formulă 
uşor de ţinut minte, pentru că un anumit colonel a avut 
inspirația să deschidă un lanţ de restaurante care se numesc 
KFC. Ori de câte ori vedeți sigla restaurantelor sale, vă puteți 
întreba cât de bine se desfăşoară procesul de dezvoltare a 
comunicării voastre. 


Ce urmează? 


În următoarele capitole vom analiza detaliat domeniul 
rapportului şi valoarea unei atitudini pozitive în proiectarea 
unei imagini de sine favorabile. Veţi afla ce se întâmplă -— la 
prima vedere - la suprafață, dar şi în profunzime şi vom 
discuta despre importanța congruenței limbajului trupului, 
tonalităților vocii şi cuvintelor alese sau — mai simplu spus — 
despre importanța transmiterii aceluiaşi mesaj în cazul 
tuturor aspectelor mai sus menţionate. Nu trebuie să existe 
semnale înşelătoare şi mesaje contradictorii sau confuze. Veţi 
descoperi că limbajul trupului vostru este receptat în mod 
diferit de oameni, dar - cu ajutorul unor retuşuri fine — veți 
putea influența pozitiv impresiile şi opiniile pe care oamenii şi 
le-au format despre voi. 

Apoi, veți păşi în lumea fascinantă a sincronizării. Veţi 
învăța cum să receptați semnalele pe care vi le trimit cei din 
jur în aşa fel încât să se simtă relaxaţi în compania voastră. 
Vom discuta despre rolul extraordinar pe care îl joacă 
tonalitățile vocii şi modul în care ele influențează starea 
sufletească şi sentimentele oamenilor. 

Am dedicat un capitol întreg conversației — cum putem să 
declanşăm şi să menţinem o conversație incitantă. Vom 
explora toate modalitățile prin care îi putem convinge pe 
oameni să ne dezvăluie tainele adânc ferecate în sufletul lor. 
Vom pune accentul pe folosirea complimentelor pentru a 
putea obține pe gratis informații valoroase. 

Vom sonda în profunzime psihicul uman. Este uluitor 
faptul că — deşi călătorim prin lume cu ajutorul celor cinci 
simțim native -— fiecare dintre noi se bazează în mod deosebit 
pe unul dintre ele. Vă voi ajuta să descoperiţi indiciile pe care 
ni le oferă oamenii referitoare la simțul lor preferat şi cum 
puteți să „plutiți” pe aceeaşi lungime de undă senzorială. 
Oamenii care se bazează mai mult pe auzul lor se diferențiază 
de cei care se bazează pe vedere? Fireşte că da şi veți descoperi 
cum vă puteți modela procesul de comunicare în funcție de 
aceste elemente senzoriale. 


Fiecare capitol cuprinde cel puţin un exercițiu practic ce vă 
va ajuta să înțelegeți puterea relațiilor. Pe unele dintre aceste 
exerciţii le puteți realiza singuri, dar -— în cazul altora - veți 
avea nevoie de un partener. Comunicarea directă şi stabilirea 
rapportului sunt activități interactive - nu le puteţi învăța 
singuri. 

Despre asta este vorba -— stabilirea relațiilor. Tot timpul, 
bărbaţii, femeile şi copiii ne oferă indicii vitale referitoare la 
mecanismul lor de funcționare - la modul în care 
experimentează şi „filtrează” lumea - prin intermediul 
limbajului trupului, tonalităților vocale, mişcării ochilor şi 
cuvintelor alese. Ei nu pot împiedica acest proces. Depinde 
însă numai de voi să învățați să folosiți acest izvor nesecat de 
informaţii ca să obţineţi rezultate satisfăcătoare şi să stabiliți 
relații armonioase. 


A DOUA PARTE 
Spaţiul rapportului stabilit în 90 de secunde 
Capitolul 3 


„Această persoană are ceva care îmi place 
cu adevărat!” 


Indiferent dacă încercaţi să încheiaţi un contract de 
vânzare, să obţineţi o întâlnire sau să rezolvaţi un 
proces-verbal de contravenţie la Legea circulaţiei, trebuie 
să stabiliţi rapportul. Uneori, rapportul vine de la sine şi nu 
avem nici cea mai vagă idee cui datorăm acest fapt. Încheiem 
contractul pe neaşteptate, conversaţia decurge fără probleme, 
iar polițistul rupe procesul-verbal. Dar oare de câte ori nu v-aţi 
aflat în situația în care — indiferent cât v-aţi străduit - nu ați 
reuşit să stabiliți o legătură cu o altă persoană şi totul vi se 
pare fără sens? La urma urmei, eşti un om normal, decent. 
Poate că eşti o persoană extraordinar de atrăgătoare. Dar 
indiferent ce spui sau ce faci, nu reuşeşti să stabileşti 
rapportul şi să te conectezi cu alți oameni. 

Dar nu eşti singur. Decenţa nu-ți asigură un rapport 
armonios cu o altă persoană. De regulă, „rapportul” este 
definit ca fiind „un proces de comunicare armonios, bazat pe 
înțelegere”. În timpul comunicărilor noastre interpersonale, 
trecem prin anumite etape de rutină atunci când întâlnim o 
persoană necunoscută. Dacă aceste etape de rutină se 
desfăşoară corespunzător şi reuşim să stabilim rapportul, 
procesul de comunicare va fi acceptat şi tratat cu foarte multă 
atenție. Atenţia deplină este vitală, deoarece misiunea 
fundamentală a rapportului constă în percepţia credibilității, 
care ne asigură în final încrederea reciprocă. Dacă nu reuşim 
să ne impunem credibilitatea, este posibil ca mesagerul, nu 
mesajul să devină centrul atenţiei, lucru care va da naştere 
disconfortului. 


Dar în momentul în care percepem lumea cu aceiaşi ochi, 
cu aceleaşi urechi şi sentimente ca semenii noştri, devenim 
atât de legați şi sincronizați unii cu alții, încât ajungem să ne 
înțelegem reciproc extrem de bine. Semănăm cu ei atât de 
mult încât reuşim să le inspirăm încredere şi să-i facem să se 
simtă relaxaţi în prezența noastră. Ei îşi spun inconştient: 
„Această persoană are ceva care îmi place cu adevărat.” 

Cercetările scot în evidență faptul că avem la dispoziție 
aproximativ 90 de secunde ca să creăm o impresie favorabilă 
unui individ pe care îl întâlnim pentru prima dată. Ce se 
întâmplă în aceste 90 de secunde determină eşecul sau 
succesul procesului de stabilire a rapportului. De fapt, avem 
mai puțin de 90 de secunde! 


Rapportul natural 


Atracția este omniprezentă în univers. Indiferent cum o 
numiți - magnetism, polaritate, electricitate, considerație, 
inteligență sau carismă - este vorba tot de atracție şi implică 
toate elementele —- animale, vegetale sau minerale. Formăm 
parteneriate sincronizate în mod firesc şi — deşi sunt aproape 
imperceptibile în cazul unora - pentru alții sunt tangibile. 

Ne-am bazat întotdeauna pe contactele şi pe semnalele 
emoţionale pe care ni le-au transmis părinții, prietenii sau 
profesorii ca să ne ghidăm prin viață. Suntem influențați de 
reacțiile lor emoționale, de gesturile şi acțiunile lor. Când 
mama sau tata fac un anumit lucru, îi imităm; dacă un prieten 
sau o vedetă de cinema adoptă un anumit mers, tindem să îi 
imităm. Învăţăm anumite lucruri descifrând semnalele pe care 
ni le trimit alți oameni. Ei ne influențează — prin modul lor de a 
fi — personalitatea şi comportamentul. Ne sincronizăm 
aspectele şi elementele pe care le considerăm atrăgătoare. 

Oamenii care au interese comune stabilesc un rapport 
natural. Motivul pentru care vă înțelegeţi atât de bine cu 
prietenii apropiați constă în faptul că nutriți interese şi opinii 
similare şi poate chiar modalități asemănătoare de a face 
anumite lucruri. Există, fireşte, foarte multe subiecte despre 
care puteți discuta în contradictoriu, dar aluatul din care 


sunteți făcuți este în esenţă acelaşi. 

Noi, oamenii, suntem nişte animale sociabile. Trăim în 
comunități. Este un lucru mult mai „norma!” şi mai rațional ca 
oamenii să se înțeleagă unii cu alții decât să se certe, să se 
lupte şi să se sfădească între ei. Ironia sorții constă în faptul că 
societatea ne-a impus o teamă față de semenii noştri — ca să 
ridice o barieră între noi şi cei din jur. Trăim într-o societate 
care pretinde că îşi alimentează izvorul unității prin 
intermediul iubirii, dar o face, de fapt, prin intermediul fricii. 
Mass media ne sperie de moarte prin avertismente şi titluri 
cumplite referitoare la cutremure şi prăbuşiri de avioane, 
tragedii şi calamități naturale. Descoperim titluri care ne 
întreabă dacă avem asigurare, dacă suntem prea graşi sau 
prea slabi, dacă detectorul de incendii funcționează şi dacă 
funeraliile nu sunt prea scumpe. Rapportul natural este o 
condiție primordială pentru sănătatea, evoluția şi 
supraviețuirea noastră. 


Rapportul inerent 


Poate că ați călătorit într-o țară străină unde oamenii nu 
vorbesc limba voastră. Vă simțiți incomod - şi deveniți 
suspicioşi - atunci când nu puteţi fi înțeleşi. Apoi, deodată, 
întâlniți pe cineva din ţara voastră. Individul vorbeşte aceeaşi 
limbă ca voi, lucru care îi conferă statutul de cel mai bun 
prieten - cel puţin, pe timpul vacanței. Împărtăşiți experienţe 
şi opinii referitoare la locurile unde se află cele mai bune 
restaurante sau unde puteţi face cele mai bune afaceri. Veţi 
schimba, fără îndoială, informaţii personale despre familia şi 
munca voastră. Veţi aborda nenumărate subiecte pentru că 
vorbiți aceeaşi limbă. Acesta este rapportul inerent. Poate că 
entuziasmul vă va determina să continuaţi această prietenie şi 
pe tărâmuri natale doar ca să descoperiţi că — exceptând limba 
şi țara — nu aveți nimic în comun, iar relația se va „topi” de la 
sine. 

Acest rapport nu se limitează doar la limbă şi geografie. 
Întâlnirile întâmplătoare apar la tot pasul - la serviciu, la 
supermarket, la „spălătorie” sau într-o stație de autobuz. 


Secretul procesului de stabilire a rapportului cu oameni 
necunoscuţi este să învăţăm cum să devenim aidoma lor. Din 
fericire, acest lucru este foarte simplu şi distractiv. Ne permite 
să privim fiecare întâlnire în parte ca pe un joc, un puzzle şi o 
oportunitate în acelaşi timp. 


Rapportul planificat 


Când interesele sau tiparele comportamentale ale unor 
persoane sunt sincronizate, se spune că aceşti oameni au 
stabilit rapportul. După cum ştim deja, rapportul poate fi 
rezultatul unor interese reciproce sau a unor situații sau 
circumstanțe deosebite. Dar atunci când nici una dintre 
aceste condiţii nu este prezentă, trebuie să stabilim rapportul 
planificat — şi acesta este subiectul cărții mele. 

Când trebuie să stabilim rapportul planificat, reducem în 
mod deliberat distanța şi diferențele dintre noi şi 
interlocutorul nostru, luptându-ne să descoperim terenul 
comun. Când reuşim acest lucru, stabilim o legătură spontană 
cu persoana sau persoanele respective, pentru că ne 
asemănăm - am devenit aidoma lor. 

În timpul procesului de stabilire a rapportului între Mark 
şi Tanya, în povestea de pe pagina următoare, există mai 
multe aspecte importante care trec neobservate de un ochi 
neavizat. Aşadar, în timp ce interesul lor pentru timbre iese la 
iveală, se manifestă şi o similitudine comportamentală. 
Limbajul trupului, expresiile faciale, tonalităţile vocii, 
contactul vizual, ritmul respirației şi multe alte activităţi încep 
să se sincronizeze. Mai simplu spus, ei adoptă în mod 
inconştient un comportament asemănător. Îşi sincronizează 
acțiunile. 


Terenul comun 
Mark participă la o cină oficială şi stă la masă împreună cu 


alte opt persoane. Urăşte aceste evenimente şi — ca de obicei — 
nu-şi găseşte cuvintele. Teama începe să pună stăpânire pe el. 


Nu cunoaşte pe nimeni, cu excepția contabilului său, care se 
află la celălalt capăt al sălii, stârnind râsul tuturor. Deodată, 
invitata care stă vis-à-vis de el, o tânără îmbrăcată într-o 
rochie albastră, strălucitoare, a cărei privire se intersectase cu 
a lui puțin mai devreme, deşi nu şi-au adresat nici un cuvânt, 
îi spune bărbatului din stânga ei că este o colecționară 
înverşunată de timbre. La fel ca Mark! 

Mark este fericit pentru că i s-a oferit şansa să vorbească 
cu ea. Ei au ceva în comun - timbrele. Mark preia cuvântul şi îi 
povesteşte Tanyei despre timbrul său atât de rar - „Poached 
Egg” — din 1948 şi despre felul în care l-a găsit atunci când a 
făcut pană cu Pontiacul său în oraşul Cortlandville, situat în 
statul New York. Ţinându-şi coatele pe masă şi sprijinindu-şi 
cu grație obrazul cu un deget, Tanya se apleacă spre Mark; 
pupilele i se dilată treptat în timp ce umerii devin din ce în ce 
mai relaxaţi. Mark îşi sprijină -— la rândul lui — coatele pe masă, 
zâmbeşte odată cu Tanya şi dă din cap în acelaşi timp cu ea. 
Tanya soarbe puţină apă din pahar, iar el se trezeşte făcând 
acelaşi lucru... 

Mark şi Tanya au stabilit rapportul. S-au conectat şi au pus 
bazele unei relații cu ajutorul unui interes comun. Rapportul lor 
este evident la mai multe niveluri — indiciile şi ritmurile pe care 
le preiau şi le trimit unul altuia; modificările imperceptibile de 
comportament pe care le fac fără să se gândească. Interesul 
comun i-a ajutat să se apropie unul de altul şi acum fiecare 
dintre ei îşi modelează comportamentul în funcţie de celălalt. 
Cine ştie unde va duce acest rapport? Se plac pentru că se 
aseamănă, iar balanța rapportului a început să se echilibreze. 
Au reuşit să stabilească o relaţie în mai puţin de 90 de secunde. 


Rapportul planificat ia naştere prin modificarea deliberată 
a comportamentului, chiar şi pentru o perioadă scurtă de 
timp, ca să devenim asemenea interlocutorului nostru. Jucăm 
rolul unui „cameleon” pentru a stabili o legătură. Modul şi 
lucrurile pe care le puteți adapta constituie subiectele acestei 
cărți. 

Acest proces implică atitudinea, aspectul exterior, trupul, 
expresia facială, ochii, tonalitățile vocii, talentul de selectare şi 


structurare a cuvintelor în timpul unei conversații şi 
capacitatea de a descoperi simțul preferat al interlocutorului 
nostru. La toate acestea se adaugă abilitatea de a asculta şi 
observa, cât şi o „doză” serioasă de curiozitate. Nu avem nevoie 
de accesorii, instrumente, afrodiziace, medicamente, cecuri 
etc., ci doar de talentele cu care ne-am născut — şi de dorința 
extraordinară de a ne afla în compania altor oameni. 


Capitolul 4 


Atitudinea joacă rolul cel mai important 


Mintea şi trupul uman fac parte din acelaşi sistem. Ele 
se influenţează reciproc. În momentele în care eşti fericit, totul 
îți trădează această fericire — înfăţişarea, cuvintele, tonalitățile 
vocii etc. Încercaţi să adoptați o înfăţişare tristă în timp ce 
săriți în aer şi aplaudațţi sau încercaţi să afişați un aer vesel în 
timp ce staţi chirciți pe un scaun cu capul în pământ! 
Atitudinea controlează mintea, iar mintea transmite limbajul 
trupului. 

Atitudinea influențează dispoziția sufletească, tonalitățile 
vocii, gândurile şi alegerea cuvintelor. Ea domină limbajul 
facial şi pe cel al trupului. Odată ce mintea umană impune o 
anumită atitudine, deținem prea puţin controlul asupra 
semnalelor pe care le transmite trupul nostru. Trupul uman 
este înzestrat cu propria sa minte şi va afişa tiparele 
comportamentale în funcţie de atitudinea pe care o adoptați în 
momentul respectiv. 


Atitudinea utilă 


Indiferent ce faceți sau unde locuiţi, atitudinea este cea 
care determină calitatea relaţiilor voastre - ca să nu mai 
vorbesc şi despre celelalte aspecte importante ale vieții. 

De opt ani, apelez la serviciile aceleiaşi bănci. Din când în 
când primesc câte o scrisoare din partea unei persoane pe care 
nu o cunosc (îmi scrie numele greşit), care îmi spune că este o 
plăcere faptul că sunt un client fidel al băncii respective. În 
ciuda eforturilor de a-şi îmbunătăți serviciile, băncile sunt 
aceleaşi peste tot în lume, iar banca mea nu face excepţie de la 
regulă. Aşadar, de ce continui să fac operaţiuni bancare la 
aceeaşi filială, când s-au deschis recent alte două bănci rivale 
mult mai aproape de casa mea? Din comoditate? Fireşte că nu. 
Îmi oferă rate mai convenabile? Nicidecum. Servicii mai bune? 
Nu. Nimic din toate acestea nu-mi justifică loialitatea. Este 


vorba de Joanne, una dintre casiere. Ce îmi oferă Joanne? Mă 
face să mă simt bine. Cred că ţine la mine şi sunt convins că şi 
alți clienţi îmi împărtăşesc părerea. Îţi dai seama de asta din 
modul în care vorbesc cu ea. Această doamnă fermecătoare 
conferă locului o lumină aparte. 

Cum reuşeşte Joanne să facă asta? Foarte simplu. Ştie ce 
vrea: să aibă clienți mulțumiți. Adoptă o atitudine utilă sau — 
mai bine spus - două atitudini utile, congruente. Este veselă şi 
manifestă un interes deosebit pentru meseria sa, toată lumea 
având de câştigat: eu - în calitatea mea de client, colegii, 
compania, familia ei şi — fireşte — ea însăşi. Lucrurile pe care 
Joanne ni le dăruieşte prin intermediul atitudinii ei utile i se 
întorc înmiit, conferindu-i bucurie şi împlinire. Şi asta fără să 
o coste nici un cent. 


Atitudinea inutilă 


Doi oameni pot să manifeste atitudini diferite față de 
aceleaşi experienţe. În momentul în care manifestă o atitudine 
similară față de aceeaşi experiență, între ei se formează o 
legătură puternică. Atitudinea este contagioasă şi — pentru că 
este înrădăcinată în interpretarea emoțională a experiențelor — 
ea poate fi distorsionată şi modelată - în sens pozitiv sau 
negativ. 

Ce se întâmplă atunci când oamenii îşi pierd controlul şi 
cad pradă mâniei? Înfăţişarea lor este beligerantă (limbajul 
trupului)) tonul vocii este aspru, iar cuvintele lor sunt 
amenințătoare. Prezenţa lor îți provoacă teamă. Acesta este un 
exemplu de atitudine inutilă. De câte ori nu vi s-a întâmplat să 
vedeți părinți nervoşi care îşi ceartă copiii pentru că au 
răsturnat bananele de pe rafturile unui supermarket? De câte 
ori nu ați întâlnit vânzătoare plictisite, complet dezinteresate 
de munca lor? Sau doctori nerăbdători şi irascibili? Toate 
acestea intră în categoria atitudinilor inutile. Nu susțin că este 
un lucru bun sau rău: vreau doar să subliniez faptul că — din 
punctul de vedere al procesului de comunicare - mesajul pe 
care aceşti oameni doresc să-l transmită are de suferit. Asta în 
cazul în care doresc să transmită vreun mesaj. Şi chiar despre 


asta este vorba. Atitudinile inutile sunt caracteristice 
oamenilor care nu ştiu ce vor să obţină de pe urma procesului 
de comunicare. 


Nu uitaţi, litera K de la KFC vine de la „know what you 
want” (Cunoaşteţi-vă scopul!) Dacă nu ştiţi ce scop aveți, nu vă 
puteți transmite mesajul şi nu puteți stabili relații cu semenii 
voştri. 


Gândirea oamenilor se bazează pe termeni negativi precum 
„Nu vreau” în locul celor pozitivi - „Vreau”, iar atitudinea lor 
reflectă acest lucru. O frază de genul „Nu mai vreau ca şeful să 
tipe la mine” este însoțită de o atitudine complet diferită față 
de o situație în care spui „Vreau postul şefului meu” sau 
„Vreau să fiu promovat”. În mod similar, o propoziţie de genul 
„M-am săturat să vând cravate toată ziua” transmite 
imaginației noastre o atitudine şi un set de semnale cu totul 
diferite față de cazul în care spui „Vreau să mă aflu la cârma 
unei nave de pescuit în portul Honey Harbor”. 

Imaginaţia este cea mai puternică forță de care dispunem — 
mai puternică decât voința. Gândiţi-vă la asta! Imaginaţia 
proiectează experiențe senzoriale în mintea noastră prin 
intermediul limbajului imaginilor, sunetelor, sentimentelor, 
mirosurilor şi gusturilor. Imaginaţia distorsionează realitatea. 
Poate să acționeze în avantajul sau în detrimentul nostru. Ne 
poate face să ne simțim minunat sau îngrozitor. Aşadar, cu cât 
furnizăm imaginației noastre informații mai bune, cu atât ne 
putem organiza mai bine gândirea, atitudinile şi viața. 


Alegerea vă aparţine 


Vestea bună este că vă puteţi alege singuri atitudinea. Şi 
dacă sunteți liberi să vă alegeți atitudinea dorită, de ce să nu 
alegeți o atitudine utilă? 

Să spunem că tocmai ați aterizat pe Aeroportul 
Internaţional din Miami şi ați pierdut legătura spre Omaha. 
Trebuie să vă urcați cu orice preț în următorul avion, aşa că vă 
duceți la ghişeul de bilete şi începeţi să țipați la funcționar. 


Aceasta este o atitudine inutilă. Dacă vreţi să obţineţi ajutorul 
funcţionarului, cel mai bun lucru pe care îl puteţi face este să 
adoptați o atitudine utilă care să ducă la stabilirea 
rapportului. 

Am reuşit de multe ori să anulez - cu vorba bună - 
amenzile date de polițistul de la circulaţie (am mai dat şi greş 
uneori), amenzi primite nu doar pentru că am parcat în locuri 
nepermise. Sunt convins că — dacă m-aş fi certat cu polițistul, 
dacă m-aş fi enervat şi i-aş fi spus că sunt vărul primarului şi 
nu voi mai vizita niciodată oraşul acela — aş fi ratat negocierile 
de la bun început. Dacă vreau să stabilesc o relaţie cu 
polițistul, să-l determin să fie tolerant şi să nu-mi dea amendă, 
trebuie să adopt o atitudine pozitivă şi să spun: „Îmi pare rău” 
sau „M-aţi prins pe picior greşit” sau „Ce prost am fost!” sau 
„Da, aveți dreptate, mulțumesc”. 

Ultima dată când un ofițer de poliție m-a tras pe dreapta, 
acest lucru s-a întâmplat în locul de parcare de la 
supermarketul din cartierul meu. Am ieşit din maşina mea şi 
m-am îndreptat spre cea de poliție. După aspectul său fizic 
(avea barbă şi o statură impunătoare), am dedus că făcea 
parte din categoria oamenilor care acordă o importanță 
deosebită elementelor kinestezice (veți afla mai multe lucruri 
despre acest subiect puțin mai târziu), aşa că primele cuvinte 
pe care le-am rostit au fost: „M-aţi prins.” Şi asta pentru că 
m-a prins într-adevăr pe picior greşit. Mi-a ţinut un discurs 
binemeritat referitor la greşeala comisă şi m-a lăsat să plec 
doar cu un avertisment. Scopul acestei povestiri este să scot în 
evidenţă faptul că atitudinea mea a fost cea care a stabilit 
cursul acțiunii — pentru că ştiam ce voiam. 


În situaţiile în care te confrunţi direct cu o persoană, 
atitudinea este primordială. Este forța centrală a vieţii noastre — 
ne controlează şi ne influențează calitatea şi aspectul tuturor 
acțiunilor noastre. 


Nu este nevoie de prea multă imaginaţie ca să identificăm 
atitudinile inutile - mânia, nerăbdarea, mândria, plictiseala, 
cinismul - aşa că poate ar fi bine să zăbovim puţin şi să 


analizăm împreună atitudinile utile. Când întâlnim o persoană 
pentru prima dată, putem să ne manifestăm curiozitatea, 
entuziasmul, solicitudinea sau farmecul personal. Sau 
caracteristica pe care eu o consider cea mai importantă — 
deschiderea. Contactele calde, pline de deschidere, pot 
declanşa -în opinia oamenilor de ştiinţă — substanţele plăcerii. 
Nu cred că mai este nevoie să spun că toate atitudinile utile 
enumerate în tabelul de mai jos sunt mult mai eficiente decât 
răzbunarea şi lipsa de respect. 


Atitudini utile Atitudini inutile 


Cordialitate Mânie 
Entuziasm Sarcasm 
Încredere Nerăbdare 
Solicitudine Plictiseală 
Relaxare Impoliteţe 
Amabilitate Aroganță 
Curiozitate Pesimism 
Ingeniozitate Nelinişte 
Destindere Bădărănie 
Bunăvoinţă Suspiciune 
Farmec Răzbunare 
Calm Teamă 
Răbdare Timiditate 
Prietenie Dispreț 
Veselie Sfială 
Atenţie Supunere 


Întrebaţi-vă: „Ce vreau în acest moment? Ce atitudine mă 
va ajuta să-mi ating scopul?” Nu uitaţi că — atunci când vă 
confruntați cu semenii voştri — trebuie să luați în considerare 
doar două tipuri de atitudine: atitudinea utilă şi atitudinea 
inutilă. 

De câte ori nu ați văzut un interviu televizat în care 
moderatorul îşi afişează frustrările? Sau de câte ori nu vi s-a 
întâmplat să întâlniți un vânzător într-un magazin care vă dă 
de înțeles că îşi doreşte să fie oriunde în altă parte; un coleg 


care se poartă urât cu tehnicianul care poate să repare 
fotocopiatorul; sau pasageri care îi vorbesc nepoliticos 
şoferului de taxi, singura persoană care îi poate duce la timp la 
biserică? Toate acestea sunt exemple de atitudini inutile. Iar 
misiunea lor este eşecul. 

Atitudinea utilă este unul dintre cele mai importante 
instrumente de transmitere a factorului simpatie - şi face 
minuni. Ţinuta, mişcările şi expresia facială emit informații 
prețioase despre voi chiar înainte de a rosti vreun cuvânt. 

Cu cât aflați mai repede care vă este scopul şi care este 
atitudinea pozitivă ce vă va ajuta să-l atingeţi, cu atât se vor 
modela mai rapid limbajul trupului, vocea şi cuvintele alese — 
toate având acelaşi rol: împlinirea obiectivului stabilit. 

Concluzia este evidentă. Oamenii care ştiu ce vor îşi duc 
misiunea la bun sfârşit, pentru că se concentrează asupra 
obiectivului lor, privesc viața dintr-o perspectivă optimistă, iar 
atitudinea le reflectă acest optimism debordant. Data viitoare 
când veţi întâlni o persoană necunoscută, adoptați o atitudine 
veselă şi observați cum întreaga voastră ființă se modelează în 
funcţie de atitudinea adoptată! Înfăţişarea voastră va trăda un 
aer vesel, tonul vocii va fi vesel, iar cuvintele vor radia -— la 
rândul lor — veselie. Acesta este „bagajul comunicării”. 

Reacţiile oamenilor se vor modela în funcție de semnalele 
pe care le transmiteţi. În următorul capitol, vom analiza cu lux 
de amănunte modul în care aceste semnale „fuzionează” 
pentru a crea o imagine pozitivă. 


Declanşarea amintirilor frumoase 


Ştiaţi că anumite sunete vă pot stârni amintiri deosebite? 
Când aveam 8 ani, am mers împreună cu mama într-o 
stațiune, unde - la un moment dat - am cumpărat gogoşi 
proaspete de la o gheretă. În fundal, se auzea melodia lui Paul 
Anka - „Diana”. Acum, ori de câte ori aud acest cântec, simt 
mirosul gogoşilor proaspete şi îmi aduc aminte de o vacanţă 
minunată. Cântecul este cel care declanşează mecanismul 
memoriei. Factorul declanşator poate fi un sunet sau un 
element vizual. Poate fi un sentiment sau o acțiune. Şi — 


incredibil — poate fi şi un pumn încleştat. 

Faceţi următorii paşi şi veți înțelege ce vreau să spun! 
Folosiţi mâna cu care scrieți şi încleştați-o! Apoi, daţi-i 
drumul! Repetaţi acțiunea de câteva ori! Acesta va fi factorul 
declanşator. 

1. Adoptaţi o atitudine utilă — o atitudine ce se va dovedi 
eficientă atunci când veți întâlni pe cineva! Poate fi 
curiozitatea, ingeniozitatea, bunăvoința, răbdarea sau oricare 
altă atitudine ce va lucra în favoarea voastră. Dar trebuie să fie 
o atitudine care şi-a dovedit deja eficiența într-un anumit 
moment din viața voastră şi la care puteți apela oricând. 

2. Găsiţi un loc confortabil, liniştit şi puţin întunecos, unde 
să nu fiți deranjați timp de 10 minute! Aşezaţi-vă pe un scaun, 
puneți-vă ambele picioare pe podea, respirați încet 
folosindu-vă abdomenul (nu pieptul) şi relaxați-vă! 

3. Acum sunteţi gata. Închideţi ochii şi evocaţi un moment 
când ați adoptat atitudinea pe care acum doriți s-o treziți la 
viață! Cu ochiul minții faceți o fotografie a evenimentului 
respectiv! Evocaţi toate detaliile pe care vi le amintiți! Ce se afla 
în prim plan şi în fundal? Cum este fotografia — clară sau 
estompată; este în culori sau alb-negru? Este mare sau mică? 
Nu vă grăbiţi şi încercați s-o redați cât mai aproape de adevăr! 
Acum, integrați-vă în fotografie şi priviți locurile cu ochii 
voştri! Analizaţi cu atenţie tot ce vedeți! 

4. Evocaţi apoi sunetele asociate cu imaginea respectivă! 
Identificați locul de unde vin sunetele: de la dreapta, de la 
stânga, din față sau din spate? Sunt stridente sau melodice? 
Ce fel de sunete sunt? Voci omeneşti? Muzică? Ascultaţi ritmul 
şi tonalitatea acestora! Ascultaţi cu atenţie şi sunetele îşi vor 
face apariția! Analizaţi particularităţile fiecărui sunet în parte 
şi încercați să descoperiți care este contribuţia lor la alegerea 
atitudinii! 

5. Evocaţi senzațiile fizice asociate cu evenimentul 
respectiv: senzaţia lucrurilor care vă înconjoară, temperatura 
aerului, îmbrăcămintea, părul, locul unde staţi sau pe care 
staţi etc! Analizaţi sentimentele pe care le trăiţi! De unde vin? 
Concentraţi-vă asupra acestor sentimente minunate şi 
savurați-le! Trăiţi-le la maxim! Identificați mirosurile şi 


gusturile care au jucat un rol important la momentul acela şi 
„gustaţi-le” din plin! 

6. Ținându-vă ochii închişi încă, „priviţi” scena dinlăuntrul 
memoriei voastre! Măriți imaginile şi conferiți-le mai multă 
claritate! Conferiți sunetelor mai mult volum şi claritate! 
Sentimentele trebuie să devină şi ele mai puternice, mai 
profunde, mai bogate. Urmăriţi intensitatea sentimentelor şi 
lăsați-vă purtaţi pe aripile lor! 

7. Hiperbolizaţi totul cât mai mult cu putință! Acum, trupul 
şi mintea vor trăi din nou bucuria experienței. O vor vedea, o 
vor auzi şi o vor simți. Conferiți senzațiilor cât mai multă 
putere! Când simţiţi că ați obosit, încleştați pumnul pentru a 
ancora experiența în locul acela unic! Lăsaţi-vă cuprinşi de 
magia senzațiilor! Descătuşaţi pumnul şi permiteți senzațiilor 
să vă cuprindă trupul! Repetaţi acest exercițiu şi apoi 
relaxați-vă mâna şi trupul! Reveniţi cu picioarele pe pământ şi 
continuaţi să vă relaxaţi! 

Aşteptaţi câteva minute, apoi puneţi la încercare elementul 
declanşator! Strângeţi pumnul şi observați cum sentimentele 
vă copleşesc simțurile! Repetați exercițiul după câteva minute! 
Sunteţi pregătiți să apelaţi la această atitudine pozitivă ori de 
câte ori doriți. 


Capitolul 5 


Acţiunile sunt mai grăitoare decât 
cuvintele 


Primele impresii sunt puternice. Alături de reacțiile 
instinctive de tip luptă sau fugi, cântărim şi oportunitățile pe 
care le implică fiecare întâlnire în parte. 

Oricât ne-am strădui, nu putem ignora faptul că imaginea 
şi aspectul exterior joacă un rol extrem de important atunci 
când întâlnim pe cineva pentru prima oară. În timpul 
procesului de stabilire a rapportului, aspectul fizic şi ținuta 
adoptată contribuie la crearea impresiilor pozitive, dar cum 
putem să construim relații personale? Cum putem să 
proiectăm aspectele plăcute ale personalității noastre unice? 


Limbajul trupului 


Limbajul trupului, care include ținuta, expresiile faciale şi 
gesturile, este responsabil pentru mai bine de jumătate dintre 
reacțiile oamenilor şi concluziile pe care le trag în privința 
noastră. 

Când oamenii se gândesc la limbajul trupului, cred că 
acesta implică mişcările corporale de la gât în jos. Dar cele mai 
multe mesaje pe care le transmitem semenilor noştri — mesaje 
pe care ei îşi bazează concluziile - se datorează mişcărilor 
corporale de la gât în sus. Gesturile faciale, înclinările şi 
semnele pe care le facem cu capul au o putere de transmitere a 
informațiilor care o egalează sau chiar o depăşeşte pe cea 
transmisă de corp de la gât în jos. 

Semnalele pe care le transmitem prin intermediul trupului 
sunt universale şi bogate în semnificaţii. Unele dintre ele ne 
sunt induse încă de la naştere; pe altele le preluăm din 
societate sau din cultura în care trăim. Pretutindeni în lume, 
spaima îi determină pe oameni să-şi ducă mâna la inimă 
şi/sau le îngheață sângele în vene. Un zâmbet este un zâmbet 
pe toate continentele, în timp ce tristeţea este redată — la New 


York, dar şi în Papua Noua Guinee - cu ajutorul buzelor 
bosumflate. Pumnii încleştați trădează o hotărâre fermă, iar 
palmele deschise sugerează adevărul atât în Islanda, cât şi în 
Indonezia. 

Şi indiferent unde vă aflați, veți descoperi că mamele şi 
taţii îşi protejează instinctiv copiii, lipindu-le capul de pieptul 
lor, aproape de inimă. Inima este „personajul” principal. 
Expresiile faciale şi limbajul trupului acționează în 
concordanţă cu această misiune nobilă — protejarea motorului 
vieții, a sentimentelor, emoțiilor şi dispozițiilor sufleteşti — 
inima. 

S-au scris volume întregi despre limbajul trupului, dar — 
dacă ar fi să comprimăm totul - ar trebui să spunem că 
această formă de comunicare poate fi împărțită în două 
categorii importante: limbajul deschis al trupului şi limbajul 
închis al trupului. Limbajul deschis al trupului expune inima, 
în timp ce limbajul închis al trupului o protejează. În procesul 
de stabilire a rapportului, putem gândi în termeni precum 
gesturi cuprinzătoare şi non-cuprinzătoare. 


m Limbajul deschis al trupului 


Limbajul deschis al trupului vă dezvăluie inima şi trupul 
(în limitele decențţei, fireşte) şi sugerează cooperare, acord, 
dorință, entuziasm şi aprobare. Aceste gesturi sunt evidente, 
menite să fie văzute. Ele dovedesc încredere. Ele spun „DA”. 


Trupul nu ştie să mintă. Inconştient, fără nici un impuls din 
partea noastră, transmite gândurile şi sentimentele noastre — 
într-un limbaj propriu -— trupurilor altor oameni, iar aceste 
trupuri înțeleg limbajul perfect. Orice contradicție de limbaj 
poate întrerupe dezvoltarea rapportului. 


În opera sa clasică - How to Read a Person like a Book — 
Gerard I. Nierenberg explică valoarea gesturilor deschise. 
Aceste gesturi includ palmele deschise, nu încleştate şi braţele 
neîncrucişate, dar şi alte mişcări subtile, care îi spun 
interlocutorului: „Sunt alături de tine” şi îi arată că este 


acceptat. De exemplu, o haină descheiată expune inima atât la 
propriu, cât şi la figurat. Aceste gesturi — îmbinate - spun: 
„Lucrurile merg bine.” 

Gesturile pozitive, deschise, ajung la inima semenilor 
noştri. Aceste gesturi sunt în general lente şi deliberate. Când 
o persoană deschisă reuşeşte să stabilească o legătură cu 
inima altei persoane, se naşte o relație puternică, iar 
încrederea reciprocă devine o certitudine. (Cunoaşteţi 
sentimentul creat de o îmbrăţişare caldă? Sau de o discuţie ca 
de la inimă la inimă?) 


Când întâlniți o persoană pentru prima dată, poziționaţi-vă 
corpul în aşa fel încât inima voastră să comunice cu inima 
interlocutorului! Este o mişcare cu adevărat magică. 


Alte gesturi deschise includ următoarele mişcări: 
poziționarea palmelor pe şolduri şi ţinerea picioarelor 
depărtate (această poziție dezvăluie entuziasm şi bunăvoință); 
aplecarea spre interlocutor trădează interes, iar brațele şi 
picioarele neîncrucişate trădează faptul că sunteți deschişi 
sugestiilor şi opiniilor. 


m Limbajul închis al trupului 


O poziție defensivă se manifestă prin adoptarea gesturilor 
care protejează trupul şi apără inima. Aceste gesturi sugerează 
rezistență, frustrare, nelinişte, încăpățânare, o stare de 
nervozitate şi nerăbdare. Ele sunt gesturi negative şi transmit 
un „NU” hotărât. 

Brațele încrucişate sunt o dovadă certă a unui 
comportament defensiv. Ele ascund inima şi apără 
sentimentele. Deşi braţele încrucişate pot sugera şi o poziţie de 
relaxare, diferența între o poziție de acest gen şi o poziție 
defensivă o constituie gesturile care însoțesc fiecare poziție în 
parte. De exemplu, ţineţi braţele încrucişate strâns lipite de 
piept sau într-o poziție relaxată? Palmele sunt deschise sau 
încleştate? 

Gesturile defensive sunt adesea rapide, evazive şi imposibil 


de controlat. Trupul este dominat de atitudinea voastră — 
pozitivă sau negativă. În afară de braţele încrucişate, cele mai 
evidente gesturi defensive sunt evitarea contactului vizual şi 
adoptarea unei poziţii laterale a trupului. Fâțâiala necontenită 
este un alt gest negativ, care demonstrează o stare de 
nerăbdare sau de nervozitate. 

Poţi vedea imediat diferența dintre o persoană care îţi 
vorbeşte deschis şi cinstit şi un individ care - în timpul 
discuţiei — îți evită privirea, stă cu brațele încrucişate şi adoptă 
o poziţie laterală a corpului. În primul caz, persoana stă în aşa 
fel încât inima ei comunică direct cu inima ta. În cel de-al 
doilea caz, postura este defensivă; persoana îşi protejează 
inima aşezându-se într-o poziţie laterală. Una este deschisă, 
alta este închisă. Aceste două poziții generează sentimente 
diferite. 


m Gesturi aparent nesemnificative 


Gesturile mâinilor fac şi ele parte din limbajul trupului. Şi 
ele pot fi împărțite în două categorii: gesturi deschise (reacții 
pozitive) şi gesturi închise sau ascunse (reacții negative), doar 
că varietatea lor este mult mai mare şi mai interesantă. 
Trebuie să subliniez faptul că gesturile individuale (ca şi 
cuvintele de pe această pagină) nu spun prea multe lucruri. 
Doar în momentul în care se îmbină cu alte gesturi sau poate 
cu o expresie facială, sau o particularitate a limbajului 
trupului, poți să înţelegi că un pumn încleştat înseamnă 
„Calul meu a trecut primul linia de sosire!” şi nu „Sunt atât de 
furios că îmi vine să-l pleznesc!” 

Astfel de diferențe descoperim şi când analizăm figura unei 
persoane. Un chip deschis zâmbeşte, stabileşte contactul 
vizual, oferă reacţii, manifestă curiozitate şi interes prin 
ridicarea sprâncenelor. Într-o întâlnire întâmplătoare, un 
contact vizual de lungă durată spune: „Am încredere în tine. 
Nu mi-e teamă de tine.” El consolidează semnalele pozitive. 
Într-o conversaţie, la încheierea unei afirmaţii, putem indica 
din cap faptul că aşteptăm un răspuns. 

În partea opusă se situează un chip închis, care se 


încruntă, se bosumflă şi evită contactul vizual. Mai există o 
altă categorie negativă în care putem integra expresiile faciale. 
Este vorba despre un chip pe care îl descriem - politicos — ca 
fiind „un chip neutru, lipsit de expresie”. Acest chip este 
caracteristic persoanelor care ne privesc cu nişte ochi goi, fără 
viață. În următorul capitol veţi învăţa cum să reacţionaţi în 
fața unei „măşti” de acest gen, căci - dacă nu ştiţi cum să 
procedați - vă veți trezi într-o situație neplăcută şi 
tulburătoare. 

Analizez adesea chipurile spectatorilor mei şi îi recunosc 
imediat pe cei care mi-au mai auzit discursurile. Îi recunosc, 
pentru că au întipărită pe chip „expresia recunoaşterii”. Este 
vorba despre o privire sau poate chiar o atitudine care 
trădează anticiparea din clipa în care îi recunosc. Această 
privire poate face minuni - uneori — şi în cazul indivizilor pe 
care nu i-ați întâlnit niciodată. Puneţi imediat în practică 
următorul exercițiu — dacă sunteți singuri! Zâmbiţi, ridicați-vă 
sprâncenele şi daţi-vă puţin capul pe spate, sugerând 
anticiparea, atunci când vă uitaţi direct în ochii unei persoane 
imaginare! Există şi câteva variante ale acestui exercițiu: dați 
capul pe spate în timp ce privirea vă „alunecă” subtil în altă 
parte pentru a vă fixa apoi ochii imediat asupra 
interlocutorului, încruntându-vă sau țuguiindu-vă buzele 
aproape imperceptibil! Exersaţi şi apoi încercațţi-l în viața 
reală! Fiți cât mai subtili cu putinţă! 

În primăvara trecută, am închiriat un microbuz pentru 
fiica mea şi prietenele ei ca să le ducă la un bal studenţesc. În 
timp ce plăteam la biroul de închirieri, am observat o femeie 
care stătea la biroul de vis-ă-vis. Din felul în care mă privea am 
dedus că mă cunoştea, motiv pentru care am încercat să-mi 
aduc aminte unde am văzut-o. Nu am reuşit. 

— Îmi cer scuze că vă deranjez, i-am spus eu în cele din 
urmă, dar ne-am mai întâlnit cândva? 

— Nu, îmi răspunse ea serioasă. Apoi, s-a ridicat în 
picioare, mi-a întins mâna şi mi-a spus zâmbind: Bună, eu 
sunt Natalie. 

M-am simțit obligat să-i vorbesc, iar ea mi-a răspuns 
politicos. S-a ridicat în picioare, mi-a oferit mâna, mi-a zâmbit 


şi s-a prezentat. Toate aceste gesturi au fost complet 
nevinovate — sau poate că nu? Nu ştiu ce să răspund la această 
întrebare. Dar am stabilit rapportul şi am început să vorbim. 


Flirtul 


Comportamentul clasic specific flirtului presupune să-i 
sugerăm persoanei de lângă noi că o simpatizăm şi că am dori 
să dezvoltăm o relaţie. Nu este de mirare, aşadar, faptul că 
limbajul trupului joacă un rol considerabil în această „piesă” şi 
— lucru şi mai puţin surprinzător — un rol la fel de important îl 
joacă şi contactul vizual. Nenumărate gesturi aparent 
nesemnificative intră în acțiune pentru a transmite mesajele 
sexuale: o uşoară înclinare a capului, păstrarea contactului 
vizual peste limita normală, mâinile care se plimbă prin păr 
sau unghiul coapselor. O privire laterală reprezintă un gest 
care sugerează îndoială, dar îmbinat cu un zâmbet vag şi o 
micşorare a ochilor, se transformă într-un gest care ne indică — 
fără îndoială - flirtul. 

Un bărbat trimite mesaje tipice artei flirtului adoptând o 
ținută țanţoşă; o femeie le trimite prin unduirea şoldurilor. Un 
bărbat îşi desface uşor nodul de la cravată; o femeie îşi 
umezeşte buzele. Fiecare dintre noi îşi manifestă interesul 
pentru o persoană de sex opus prin intermediul poziției 
corpului, privirilor şi ținutei adoptate până în momentul în 
care se sincronizează şi alte gesturi şi transmit mesajul final — 
totul merge pe făgaşul dorit. 


Congruenţa 
De ce ne plac marii actori şi îi ascultăm fascinați, deşi ştim 


că replicile pe care le rostesc sunt scrise de altcineva? Pentru 
că se bucură de credibilitate; pentru că sunt congruenți. 


Mesaje contradictorii 


Rosa, o chelneriță, împătureşte reclama pe care a 
decupat-o dintr-un ziar, face curățenie pe masa unde va sta 
noul ei computer şi pleacă din apartament. 

La magazinul de electronice, în timp ce Rosa studiază 
ultimul model de computer marca Megahype, un vânzător 
tânăr observă reclama din ziar pe care o ţinea în mână şi se 
îndreaptă spre ea. Îşi descheie haina, se uită în ochii ei şi o 
întâmpină cu palmele deschise. 

— Văd că l-aţi găsit deja, spuse el oferindu-i un zâmbet. 
Bună ziua, numele meu este Tony. 

În următoarele 10 minute, Tony vorbeşte cu Rosa pe un 
ton relaxat şi sincer. El îşi expune mâinile şi se înclină din 
când în când spre ea în timp ce discută despre caracteristicile 
computerului. Rosa îi ascultă explicaţiile cu mult interes, 
ținându-şi capul într-o parte şi mâna pe piept, iar Tony îi oferă 
o reducere de 95 de dolari. 

În final, mângâindu-şi barba în timp ce ia o hotărâre, Rosa 
dă afirmativ din cap. 

— Da, spune ea, acesta este modelul pe care îl doresc. 

— Minunat, spune Tony, frecându-şi bucuros palmele. Va 
mai dura doar cinci minute până voi găsi o cutie în care să-l 
ambalăm. 

Rosa îi aruncă o privire piezişă şi încruntată. 

— Vreţi să spuneți că nu există în stoc un computer nou, 
complet ambalat? 

— E cam greu să găsim unul acum. 

Tony îşi încleştează mâinile şi le ascunde în buzunar. 

— Acest model s-a bucurat de un succes considerabil - am 
epuizat stocul. 

Îşi încheie haina, dă din umeri şi râde nervos. 


— Aşadar, acesta este un model de prezentare, nu-i aşa? 
spuse Rosa, clătinând din cap întrebătoare. 

— Azi-dimineaţă l-am pus pe raft, spuse Tony cu un 
zâmbet fals. 

Îşi încrucişează braţele pe piept şi adoptă o poziţie laterală, 
ca şi când atenţia i-ar fi fost distrasă de o altercaţie produsă în 
raionul din apropiere. 

— Are aceeaşi garanție ca unul nou, spune el cu o voce 
neconvingătoare. 

Rosa îşi mângâie nasul gânditoare. 

— Azi-dimineaţă l-ați pus pe raft, da? Foarte bine. Vreau 
să-mi declarați asta în scris. 

Tony se întoarce cu spatele la ea, sub pretextul că fixează 
nişte cabluri — o scuză perfectă ca să nu se uite la Rosa. Îşi 
surprinde imaginea într-o oglindă de perete. Doamne, ce idiot 
sunt! îşi spune el în gând. Îşi muşcă buzele şi se întoarce spre 
Rosa. 

Dar Rosa plecase deja. 


Pentru că este o chelnăriță bună, Rosa este obişnuită să 
descifreze limbajul trupului. Ea a văzut că gesturile 
vânzătorului sunt în vădită contradicţie cu ceea ce spunea [îi 
lipsea congruența) şi ştia că trebuie să dea crezare gesturilor. 
Schimbarea nuanțelor vocii lui Tony de la un ton oficial la unul 
aproape rugător nu a făcut altceva decât să-i confirme 
îndoielile. 


În 1967, profesorul Albert Mehrabian, în prezent profesor 
emerit de psihologie la UCLA, a realizat un studiu despre 
comunicare ce a devenit cunoscut în întreaga lume. 
Credibilitatea - susține el - depinde de congruenţa a trei 
aspecte din procesul de comunicare. Într-o lucrare intitulată 
„Decodarea comunicării incoerente”, el ne înfăţişează 
procentele unui mesaj exprimat prin intermediul diferitelor 
canale de comunicare: 55% dintre reacțiile noastre se 
datorează stimulilor vizuali; 38% — elementelor auditive; şi 7% 
- cuvintelor pe care le folosim. 

Profesorul a numit aceste trei canale — cei trei V ai 


procesului de comunicare: vizual, vocal şi verbal. Şi pentru a 
ne putea bucura de credibilitate, aceste elemente trebuie să 
transmită acelaşi mesaj. Aceasta este baza rapportului 
planificat. Peste jumătate din procesul de comunicare este 
non-verbal. Limbajul trupului este cel care joacă rolul cel mai 
important: modul în care reacționăm, ne îmbrăcăm, ne 
mişcăm, gesticulăm etc. 

Aveţi nevoie de dovezi? Amintiți-vă de un moment în care 
v-aţi aflat în compania unei persoane care stătea cu brațele 
încrucişate, dădea agitată din picioare, părea nervoasă şi v-a 
spus pe un ton răstit: „Mă simt bine!” Pe care dintre aceste 
indicii le-aţi crezut - cuvintele, limbajul trupului sau tonul 
vocii? Mesajele fizice sunt adesea mult mai puternice decât 
cuvintele rostite. Deoarece 55% din procesul de comunicare se 
datorează limbajului trupului, încercaţi să vedeți cât de uşor 
este să trimiteţi — în mod conştient sau nu - prin intermediul 
acestui tip de limbaj semnale deschise sau defensive! 
Gesturile, mai mult decât cuvintele, sunt adevărate indicii ale 
reacțiilor noastre instinctive. 

Dacă vreți să le inspirați încredere celor din jur, trebuie să 
fiți congruenți. Limbajul oral şi cel al trupului trebuie să 
comunice acelaşi lucru. În caz contrar, interlocutorul va 
recepționa mesaje contradictorii, iar procesul de comunicare 
va avea de suferit. Ambii interlocutori se vor simți incomod, iar 
rapportul va fi mult mai greu de stabilit. În momentul în care 
oamenii observă o discrepanţa între gesturi şi cuvinte tind să 
dea crezare gesturilor şi reacționează în consecință. 


Cuvinte versus tonalitate 


Rostiţi fiecare propoziție de mai jos pe un ton diferit, care 
să sugereze mânia, plictiseala, mirarea şi flirtul! Observaţi 
cum limbajul trupului, expresia facială şi respirația se îmbină 
şi se sincronizează pentru a reda starea emoțională! 

„E târziu.” 

„M-am săturat.” 

„Uită-te la mine!” 

„Unde te-ai născut?” 


Ca să verificați tonalitatea, rostiți una sau două dintre 
aceste propoziţii în compania unui prieten! Vedeţi dacă 
prietenul vostru poate să identifice stările sufleteşti pe care 
încercați să le redați! Dacă nu reuşeşte să le identifice, exersați 
până când nu mai există nici o urmă de echivoc! 


Aşadar, congruența ia naştere atunci când trupul, tonul 
vocii şi cuvintele se sincronizează perfect. lar când trupul, 
tonul vocii şi cuvintele comunică acelaşi lucru, dați dovadă de 
sinceritate, iar oamenii vor fi tentaţi să vă ofere încrederea lor. 
Acesta este motivul pentru care atitudinea pozitivă este atât de 
importantă. Sinceritatea, sau congruența, este ingredientul 
cheie pentru clădirea încrederii, care deschide porțile 
construirii relaţiilor personale şi rapportului. 


Asiguraţi-vă că gesturile, cuvintele şi tonalitățile vocii 
transmit acelaşi lucru! Fiți mereu cu ochii în patru ca să 
descoperiţi incongruenţa altora! Conştientizaţi sentimentele pe 
care vi le stârneşte această incongruenţă! 


Am văzut cu toții filme vechi în care protagoniştii merg cu 
maşina şi răsucesc volanul cu disperare într-o parte şi-n alta, 
deşi vedem în fundal că drumul este drept ca în palmă. Este 
un truc — deoarece filmările au avut loc într-un studio, iar 
actorii sunt „legănați” într-o maşină surogat. Simţurile v-au 
spus imediat că există ceva în neregulă, că nu există o 
concordanță perfectă, motiv pentru care nu puteţi crede ceea 
ce vedeți. Sau vi s-a întâmplat ca o persoană să se înfurie pe 
voi şi apoi — în mijlocul unei confruntări agresive — să schițeze 
un zâmbet sinistru, care dispare la fel de repede cum a 
apărut? Un lucru descurajant. Acesta este un alt exemplu de 
comportament incongruent. Zâmbetul nu poate fi văzut 
niciodată în compania mâniei; nu este sincer. 

Recunoaşterea comportamentului incongruent reprezintă 
un alt instinct de supraviețuire. Dacă eşti în concediu şi eşti 
abordat de un individ complet necunoscut, care îți zâmbeşte în 
timp ce îşi freacă mâinile bucuros, se linge pe buze şi îţi spune: 
„Bună dimineața. Ce-ai zice să investeşti în afacerea 


secolului?”, mai mult ca sigur că ai deveni suspicios. O 
„scanare” rapidă a congruențţei este instinctivă - un alt motiv 
pentru care primele impresii joacă un rol atât de important. 

Emoţiile şi intenţiile unei persoane sunt adesea neînțelese 
de cei din jur. De exemplu, una dintre participantele la 
seminariile mele a descoperit că folosea în mod inconştient un 
ton al vocii care era incongruent cu ceea ce spunea. „Nu, nu 
sunt nelămurită, sunt foarte atentă”, a spus ea cu insistență 
când a fost pusă la încercare. „Nu, nu sunt tristă, sunt 
relaxată”, a susținut ea apoi. Jocul a continuat în acelaşi fel 
până când a izbucnit în lacrimi şi a spus: „Acum înțeleg de ce 
copiii mei îmi spun mereu: «Mamă, de ce eşti tot timpul 
supărată pe noi?» şi nu sunt supărată. Uneori, sunt doar 
nervoasă.” 

Aceeaşi doamnă ne-a mărturisit că — la serviciu - colegii o 
acuză de sarcasm, dar - în opinia ei — nimic nu este mai 
departe de adevăr. De fapt, sarcasmul îl constituie cuvintele 
rostite pe un ton conflictual, astfel că interlocutorul are 
tendința de a crede ce îi sugerează acest ton al vocii. 
Imaginaţi-vă că v-aţi dezamăgit echipa, iar cineva exclamă 
„Minunat!” pe un ton care trădează supărarea. Este un 
exemplu cu totul diferit de cel în care — să spunem - marchezi 
un gol fantastic, iar aceeaşi persoană spune cu încântare: 
„Minunat!” 

Congruența presupune, aşadar, o regulă fermă: dacă 
gesturile, tonul şi cuvintele voastre nu transmit acelaşi lucru, 
oamenii vor da crezare gesturilor. Duceţi-vă la o persoană 
cunoscută, muşcaţi-vă buzele şi spuneţi-i: „Îmi placi”, 
ridicând din sprâncene şi ținându-vă mâinile încrucişate! 
Întrebaţi-o apoi ce părere are de replica voastră! Sau poate şi 
mai bine, spuneți acest lucru în fața oglinzii! Sunt convins că 
ați înțeles ce vreau să spun. Gesturile sunt cele care sugerează 
adevărata stare sufletească. 


Fii tu însuţi! 


Sunteţi nervoşi atunci când trebuie să faceți cunoştinţă cu 
cineva? Din punct de vedere psihologic, starea de nervozitate 


şi cea de bucurie au foarte multe lucruri în comun: ritmul 
accelerat al inimii, nodul din stomac, respirația sacadată care 
se desfăşoară în piept şi neastâmpărul general. Dar în timp ce 
una dintre aceste stări poate deveni o rampă de lansare, 
cealaltă vă poate arunca în adâncurile întunericului. Spaima 
însoţeşte adesea starea de nervozitate şi acest lucru 
accelerează — în mod firesc — activităţile trupului. Pentru că 
nervozitatea este rezultatul unui proces de conştientizare 
exacerbat, încercaţi să încetiniți şi să redirecționați acest 
proces! O strategie eficientă în acest sens este să vă imaginați 
că nările se află sub buric, iar respiraţia are loc acolo. Cu cât 
procesul este mai lent, cu atât veți deține controlul mai mult. 

Cu cât veți începe mai repede să vă spuneţi că sunteți 
bucuroşi şi nu nervoşi, cu atât vă veți convinge mai curând 
subconştientul de acest fapt şi vă veți induce această stare. Şi 
asta este tot ceea ce contează. Schimbaţi-vă atitudinea, iar 
limbajul trupului şi tonalitățile vocii se vor schimba şi ele ca să 
reflecte această nouă atitudine adoptată! Nu uitaţi că oamenii 
sunt la fel de nerăbdători să stabilească rapportul ca şi voi! 
Vor fi tentaţi să nutrească impresii favorabile despre voi în 
detrimentul celor negative. 


Nu exageraţi! Într-un studiu efectuat la Universitatea 
Princeton, studenţii de ambele sexe au fost întrebaţi ce metode 
folosesc atunci când încearcă să impresioneze pe cineva la 
prima întâlnire. Exagerarea a fost cea mai des menţionată. Nu 
zâmbiţi prea mult, nu încercaţi să epatați printr-o inteligență 
exacerbată, nu fiţi extrem de politicoşi şi evitati tendința de a le 
vorbi oamenilor de sus! 


În momentul în care vă veţi modela atitudinea, oamenii vor 
începe să observe caracteristicile care vă transformă într-o 
persoană unică - trăsături care vă disting de ceilalți şi vă 
individualizează. Veţi scoate astfel în relief cu mai multă 
uşurinţă aspectele pozitive şi agreabile ale personalităţii 
voastre unice, veți deține controlul şi veți avea mai multă 
încredere în capacitatea voastră de a stabili rapportul după 
propria voință. 


Este imposibil să dai dovadă de incongruenţă în momentul 
în care reuşeşti să-ți modelezi atitudinea. Pentru că este o 
carte de vizită, atitudinea reprezintă un element esențial în 
crearea unei impresii pozitive asupra unei persoane complet 
necunoscute. 


Capitolul 6 


Oamenilor le plac indivizii care seamănă cu 
ei 


Vecinului meu îi place să pescuiască. Şi celor doi fii ai lui 
le place pescuitul. Apropo, ei seamănă foarte mult cu tatăl lor; 
până şi mersul este asemănător cu cel al părintelui lor. Ce 
legătură extraordinară! Eu nu pescuiesc şi nici cei cinci copiii 
ai mei nu agreează acest sport, dar suntem înzestrați cu toții 
cu acelaşi simț al umorului. Uluitor! Mătuşa mea din Scoţia 
este doctor. Fiica ei are aceeaşi meserie. Ele gândesc la fel. O 
altă coincidență? Instalatorul nostru provine dintr-o familie de 
instalatori. Vânzătoarea de la care am cumpărat o bucată de 
brânză Gouda la târgul de miercuri din Leiden, în apropiere de 
Amsterdam, le are ca „subalterni” pe mama şi pe fiica ei. Ele se 
îmbracă toate la fel. 

Ce se întâmplă aici? Este vorba de vreun şablon? De ce 
aceşti oameni seamănă atât de mult? Li s-a impus încă de la 
naştere un comportament armonios din punct de vedere fizic 
şi mental. Ei se bazează cu toții pe sincronizare. 

Încă de la vârsta de 3 ani, mezinul vecinului meu a mânuit 
undița cu foarte mult respect, la fel ca tatăl său. Se aşează 
într-o anumită poziție, ca tatăl său, şi atunci când aruncă 
cârligul se uită din când în când la el ca să vadă dacă 
procedează corect; o privire aproape imperceptibilă a tatălui 
său îi spune să continue, alta îi transmite să fie atent, iar o 
altă expresie îi spune că a greşit. Băiatul îşi foloseşte propriile 
instincte ca să învețe lecţiile tatălui său, descifrându-i 
expresiile faciale, limbajul trupului şi tonalitățile vocii. Acum 
este un maestru în această artă tacită a comunicării — la fel ca 
tatăl său. 


Sincronizarea naturală 


Învăţăm lecţiile vieţii şi dobândim anumite însuşiri şi 
tipare comportamentale cu ajutorul ghidării şi rapportului 


stabilit cu semenii noştri. În timp ce percepem semnale de la 
părinții, prietenii, profesorii sau instructorii noştri, cât şi de la 
televizor, din filme sau din mediul în care trăim, ne modelăm 
comportamentul, îl organizăm şi îl sincronizăm în funcție de 
comportamentul şi reacțiile emoționale ale celor din jur. Fără 
s-o ştim, ne sincronizăm cu semenii noştri încă de la naştere. 
Ritmurile organismului unui bebeluş se sincronizează cu cele 
ale mamei sale. Dispoziţia unui prunc este influențată de 
dispoziția tatălui său; un copil îşi alege jucăriile preferate în 
funcție de dorințele şi plăcerile copiilor de vârsta lui; gusturile 
unui adolescent se aliniază modei, iar preferințele unui adult 
sunt influențate de prieteni, colegi şi comunitatea în care 
trăieşte. 

Ne sincronizăm tot timpul cu cei din jur. Ne dezvoltăm 
datorită acestei sincronizări şi nu putem exista fără ea. Ne 
influențăm comportamentul reciproc; în clipa în care ne aflăm 
în preajma altor oameni, ne modelăm comportamentul în 
funcție de cel al interlocutorilor noştri. Acesta este procesul de 
sincronizare. Procesăm semnalele inconştient şi le transmitem 
unii altora prin intermediul emoţiilor. De aici izvorăsc puterea 
şi convingerile noastre, dar şi sentimentul propriei siguranțe. 
Pe acest proces al sincronizării se bazează evoluția noastră. 
Acesta este motivul pentru care oamenilor le plac, au încredere 
şi se simt bine în prezența indivizilor care seamănă cu ei. 


Oamenii angajează oameni care seamănă cu ei. 
Oamenii cumpără de la oameni care seamănă cu ei. 
Oamenii se întâlnesc cu oameni care seamănă cu ei. 
Oamenii împrumută bani oamenilor care seamănă cu ei. 
Şi aşa mai departe — la infinit. 


Poate că ați observat că anumite persoane vi se „lipesc” de 
inimă de prima dată când le întâlniți, iar cu altele nu reuşiți să 
stabiliți nici un rapport. Pe unii indivizi este posibil să-i 
respingeți de la bun început. Este un fapt pe care l-am 
experimentat cu toţii, dar v-aţi întrebat vreodată de ce se 
întâmplă asta? De ce le dăruiți încrederea voastră unor 
persoane şi de ce reuşiți să stabiliți rapportul încă de la prima 


întâlnire? Gândiţi-vă la persoanele pe care le-aţi cunoscut 
săptămâna trecută! Retrăiți în minte aceste întâlniri! Ce v-a 
atras de la bun început la aceste persoane? Poate că ați avut 
ceva în comun -— interese, atitudini sau modul în care vă 
mişcați. Oamenii care se înțeleg bine au, de obicei, mai multe 
lucruri în comun. Cei care împărtăşesc idei similare au 
aceleaşi gusturi în domeniul muzicii sau mâncărurilor, citesc 
aceleaşi cărți, petrec concediile în aceleaşi locuri, iubesc 
aceleaşi sporturi sau au aceleaşi pasiuni, se simt bine unii în 
prezența altora şi se simpatizează reciproc. 

În timpul seminariilor mele, scriu pe o tablă: 

Te plac. 

Apoi, trag o concluzie: 

Pentru că semăn cu tine. 

Ne plac oamenii care seamănă cu noi — acesta este un fapt 
cert. Ne simțim relaxaţi în compania oamenilor pe care îi 
considerăm „familiari” (de unde credeți că vine cuvântul 
„familiar”?). Analizaţi-vă puţin prietenii apropiaţi! Motivul 
pentru care vă înțelegeți atât de bine cu ei este faptul că 
împărtăşiți opinii similare şi poate chiar faceți aceleaşi lucruri. 
Fireşte, există şi subiecte divergente, dar în esență semănați 
foarte bine. 

Oamenii cu interese asemănătoare stabilesc rapportul în 
mod firesc. Dacă tu şi un coleg aveți o pasiune pentru 
sporturile pe două roți, aceasta poate deveni baza rapportului. 
Sau poate că te plimbi cu copilul în parc, unde întâlneşti alte 
mămici şi stabiliți rapportul, pentru că vă aflați în aceleaşi 
circumstanțe. Cunoaşteţi proverbul „Cine se aseamănă se 
adună” — este un lucru foarte simplu: oamenii se simt relaxaţi 
atunci când sunt înconjurați de indivizi care seamănă cu ei. 

Rapportul inerent îşi dovedeşte eficiența nu doar la 
suprafață, ci şi în profunzime. Convingerile reciproce, 
înfăţişarea, gusturile şi circumstanţele - toate contribuie la 
stabilirea rapportului. Poate că vă simțiți bine în prezența 
oamenilor care vorbesc cursiv şi sunt înzestrați cu voci 
expresive sau poate în prezența indivizilor sensibili, care 
vorbesc pe un ton domol şi lent. Poate că vă plac oamenii care 
îşi dezvăluie sentimentele atunci când vorbesc sau poate 


persoanele care trec la subiect şi spun exact ce le trece prin 
minte. Când stabiliți rapportul inerent, putem spune că ați 
întâlnit o persoană al cărei stil personal este asemănător cu al 
vostru. 


Arta sincronizării 


Dar de ce trebuie să aşteptăm ca rapportul să apară din 
întâmplare? De ce să nu pornim la acțiune şi să ne 
sincronizăm comportamentul cu cel al semenilor noştri din 
clipa în care îi întâlnim? De ce să nu investim mai puţin de 90 
de secunde din timpul nostru ca să stabilim rapportul 
planificat? 

Studiați oamenii pe care îi întâlniți în restaurante, 
cafenele, mall-uri sau în alte locuri publice şi încercați să-i 
identificați pe cei care au stabilit deja rapportul! Persoanele 
care se integrează în această categorie stau împreună în 
acelaşi fel. Observaţi cum se apleacă în acelaşi timp unii spre 
ceilalți! Observaţi pozițiile în care îşi țin picioarele şi braţele! 
Cei care au stabilit rapportul sunt sincronizați aproape ca un 
cuplu de dansatori: unul ridică ceaşca, celălalt îl imită; unul 
se sprijină de spătarul scaunului, celălalt procedează la fel; 
unul vorbeşte încet, celălalt răspunde la fel. Dansul continuă 
şi implică poziția corpului, ritmul şi tonul vocii. Acum 
analizați-i pe cei care nu sunt sincronizați şi observați 
diferențele! Care dintre aceste grupuri de oameni par să se 
bucure cu adevărat de întâlnirea lor? 

Am ţinut recent un discurs într-o sală de teatru din Londra 
şi am văzut în public - cam în rândul 10 - un cuplu frumos. 
Amândoi erau îmbrăcați impecabil, acordând o atenţie 
deosebită asortării culorilor şi detaliilor. Când i-am observat, 
stăteau în poziţii identice, sprijinindu-se amândoi pe brațul 
drept al scaunului lor. Apoi, ca şi când ar fi răspuns unui 
semnal stabilit în prealabil, şi-au mutat amândoi — în acelaşi 
timp - centrul de greutate pe braţul stâng al scaunului, ca 
nişte înotători perfect sincronizați, zâmbindu-şi şi dând din 
cap la unison. Ei mi-au confirmat toate teoriile. Am făcut 
cunoştinţă cu ei după ce mi-am terminat discursul şi am aflat 


că erau căsătoriți de 47 de ani; se potriveau de minune, erau 
fericiți, sănătoşi şi perfect sincronizați. 

Misiunea noastră este, aşadar, să descoperim structura 
sincronizării şi s-o modificăm în aşa fel încât s-o aplicăm 
tuturor categoriilor de oameni pe care îi întâlnim. Secretul 
procesului de stabilire a rapportului este să învăţăm cum să 
sincronizăm elementele pe care profesorul Mehrabian le 
numea cei trei V — elementul vizual, vocal şi verbal — pentru a 
stabili relații cu alți oameni, devenind - pe cât posibil — 
asemenea lor. 

Dar asta nu înseamnă oare că sunt un trişor sau un 
mincinos? Nu. Această acțiune vă va lua un minut şi 
jumătate! Nu vi se cere să vă schimbaţi personalitatea pentru 
totdeauna. Nu trebuie decât să vă sincronizați cu 
interlocutorul vostru pentru a-i induce o stare de relaxare, 
accelerând astfel procesul de stabilire a rapportului. Nu 
trebuie să imitați la perfecție mişcările, tonalitățile şi cuvintele 
interlocutorului, ci doar să faceți aceleaşi lucruri pe care le-aţi 
face cu un prieten. 

Capacităţile de sincronizare nu sunt altceva decât un 
instrument de conectare cu resursa noastră cea mai valoroasă 
- semenii noştri. În timp ce ne simţim instinctiv atraşi unii de 
alții — fie ca să-i determinăm să coopereze cu noi, fie să le 
stârnim reacțiile emoționale sau să ne satisfacem dorințele 
fizice -— sincronizarea accelerează procesul de unificare 
mentală. 

Ni se întâmplă adesea ca -— în timpul unei călătorii într-o 
țară străină - ştecherul de la uscătorul de păr sau de la 
maşina de ras să nu intre în priză — aveți nevoie în acest caz de 
un racord, de un dispozitiv de conectare. Exact de acest lucru 
aveți nevoie şi atunci când încercați să vă conectaţi cu cei din 
jur - de un racord. Consideraţi, aşadar, procesul de 
sincronizare drept un dispozitiv de adaptare, care vă permite 
să stabiliți în voie relații cu ceilalți! Sincronizarea este o 
modalitate prin care interlocutorul se simte relaxat şi fericit în 
compania voastră, acceptând să-şi deschidă sufletul în fața 
voastră. Imitaţi-le acțiunile; încercați să deveniți aidoma lor 
până în clipa în care individul ajunge să-şi spună: „Această 


persoană are ceva care îmi place cu adevărat!” 


Imaginaţți-vă că procesul de sincronizare este o călătorie cu 
barca pe care o efectuaţi alături de barca altei persoane, 
mergând în aceeaşi direcţie, cu aceeaşi viteză şi în acelaşi ritm! 
Când individul vâsleşte, vâsliți şi voi! 


Într-o seară, în urmă cu câţiva ani, stăteam în cabana unui 
club de schi, aşteptându-i pe cei doi mezini ai familiei mele să 
se întoarcă de pe pârtie. La un moment dat, a intrat pe uşă 
unul dintre vecinii noştri, un avocat cu care nu făceam decât 
să mă salut. Când l-am văzut sosind, m-am hotărât să pun în 
practică procesul de sincronizare. Am stabilit rezultatul pe 
care doream să-l obțin (nu uitaţi — trebuie să vă cunoaşteţi 
scopul!) şi am hotărât să nu întrerup sincronizarea până când 
interlocutorul meu nu va face un gest de prietenie. M-am 
ridicat calm în picioare, iar el m-a localizat. Ne-am întâlnit în 
mijlocul sălii. 

— Salut, mi-a spus el cu un zâmbet taciturn în timp ce îmi 
strângea mâna. 

— Salut, i-am răspuns eu, adoptând acelaşi ton al vocii, 
aceeaşi expresie facială şi aceeaşi poziție a trupului. 

Şi-a pus o mână pe şold, iar cu cealaltă mi-a arătat 
fereastra cabanei: 

— Îi aştept pe copiii mei să se întoarcă de pe pârtie. 

— Şi eu, am spus la rândul meu, imitându-i gesturile. Şi 
eu îi aştept pe copii să se întoarcă de pe pârtie. 

M-am sincronizat cu el — în limitele bunului simț — timp de 
30 de secunde şi am purtat o discuție normală şi nevinovată. 
Apoi, la un moment dat, a izbucnit: 

— Ştii ceva? N-am reuşit să ne vedem prea des. Ce-ar fi să 
veniți la noi într-o seară să luăm masa împreună? 

Am stabilit pe loc data şi ora. Îi puteam citi gândurile 
urmărindu-i expresia facială. Mă atrage individul ăsta — îşi 
zicea el în sinea lui — deşi n-aş putea să spun despre ce este 
vorba. Evident, dacă şi-ar fi dat seama că l-am imitat, nu mi-ar 
mai fi făcut invitația. 

L-am abordat cu o atitudine pozitivă, pe care am păstrat-o 


pe tot parcursul procesului de sincronizare. Am stabilit 
contactul vizual şi am adoptat aceeaşi ținută corporală, 
aceleaşi gesturi şi expresii faciale. Am folosit cuvinte similare 
şi mi-am adaptat ritmul vorbirii în funcție de ritmul său de 
vorbire. Pare mult mai complicat decât este în realitate. Totul a 
durat doar câteva secunde. A fost distractiv şi interesant. Am 
vrut să-l cunosc mai bine şi aceasta s-a dovedit ocazia ideală. 
Sunt convins că amândoi am trăit o experiență unică — aceea a 
stabilirii de noi relaţii. Nimic nu ne oferă o bucurie mai mare 
ca stabilirea şi dezvoltarea rapportului, care ne ajută să 
încheiem prietenii sau relații noi. 


Tiranul 


Domnul Szabo, proprietarul unui lanţ de supermarketuri, 
este celebru în breasla sa pentru talentul lui de a inspira 
teamă. Într-o zi, i-a chemat — la unul dintre sediile magazinelor 
sale — pe managerii care se ocupau cu distribuirea produselor 
fabricate de trei companii competitive, renumite pe plan 
național. El i-a condus pe cei trei manageri prin magazin, 
arătându-le rafturile şi certându-i pentru aspectul inestetic al 
produselor expuse. În timp ce gesticula exagerat, ridica şi 
cobora glasul, privindu-i uneori cu insistență pe cei trei 
manageri şi chiar împungându-l cu degetul pe unul dintre ei — 
Paul. La sfârşitul tiradei sale, doi dintre indivizii reduşi 
aproape la tăcere şi-au însuşit criticile şi şi-au cerut scuze, 
lucru care l-a determinat pe domnul Szabo să-şi îndrepte 
armele cu şi mai multă înverşunare împotriva lor. 

Încă de când personajul nostru şi-a început muştruluiala, 
Paul şi-a sincronizat cu măiestrie atitudinea şi manierele cu 
cele ale domnului Szabo. Când a venit timpul să-i răspundă 
proprietarului nervos, aproape că a devenit domnul Szabo în 
persoană - dar într-un mod cu totul inofensiv. A adoptat 
gesturi, tonalități, ținute corporale şi atitudini similare, iar la 
un moment dat chiar l-a împuns cu degetul pe domnul Szabo, 
spunându-i: „Aveţi perfectă dreptate.” 

În timpul conversaţiei care a urmat, Paul şi-a domolit 
gesticulația, iar domnul Szabo l-a imitat. La sfârşitul discuţiei, 


domnul Szabo l-a cuprins pe Paul cu brațul şi l-a condus până 
la capătul rafturilor. Acolo, l-a luat de guler pe unul dintre 
membrii personalului din magazin şi i-a spus: „Fii la dispoziția 
acestui domn!” 

Paul a pătruns cu succes în lumea domnului Szabo şi l-a 
condus cu măiestrie, dar şi cu respect până când a obţinut ce 
şi-a propus. 


Ce facem dacă întâlnim persoane dificile? Oamenii mă 
întreabă adesea ce trebuie să facă atunci când întâlnesc 
indivizi care nu vor - sub nici o formă - să renunțe la poziția 
defensivă: îşi țin maxilarul încordat, brațele încrucişate pe 
piept sau mâinile în buzunare. Ei vor să ştie care este cea mai 
bună modalitate prin care pot „manevra” o persoană tiranică, 
timidă, nemulțumită, arogantă sau cumplit de agresivă. 
Scopul acestei cărți nu este acela de a vă oferi instrucțiuni 
detaliate referitoare la „manevrarea” oamenilor dificili, dar vă 
voi dărui câteva sfaturi: 

Regula numărul unu - atunci când întâlniți o persoană 
dificilă - este să vă puneţi următoarea întrebare: „Chiar 
trebuie să mă confrunt cu această persoană?” Dacă răspunsul 
este „Nu”, atunci lăsați-o în pace! Dacă răspunsul este „Da”, 
întrebați-vă ce doriți să obţineţi de pe urma relației cu 
individul respectiv! Care este obiectivul stabilit? (AFC-ul, nu 
uitaţi!) 

În timpul sincronizării cu „persoanele dificile”, este vital să 
o faceţi într-un mod cu totul inofensiv. În momentul în care 
v-aţi sincronizat trupul şi vocea cu cele ale interlocutorului 
vostru, puteți începe „să-l ghidaţi”. Relaxaţi-vă umerii, oferiţi 
libertate brațelor şi vedeți dacă persoana vă „urmează”; dacă 
nu, adoptați din nou poziția originală şi încercaţi încă o dată! 

Un sfat referitor la oamenii timizi: încercaţi să descoperiți 
lucrurile de care sunt pasionați! Sincronizaţi-vă mişcările 
trupului şi tonalitățile vocii şi punețţi-le în tihnă întrebări care 
să le stârnească interesul (vezi următorul capitol) până când 
obţineţi o umbră de entuziasm! Adoptaţi atitudinea lor şi apoi 
— încetul cu încetul — începeți să-i ghidaţi! Aplecaţi-vă spre ei 
sau sprijiniți-vă de spătarul scaunului, urmărindu-i cu atenție 


ca să vedeți dacă vă imită; dacă nu, întoarceți-vă la poziția 
inițială şi reluați procesul de sincronizare! Veţi fi surprinşi de 
minunile pe care le creează această strategie. 

Când începem procesul de sincronizare? Nu mai târziu 
de două sau trei secunde din momentul întâlnirii. Amintiți-vă 
concordanța din capitolul 2: Expunerea (adoptarea unei 
atitudini pozitive şi a unui limbaj al trupului deschis) — Inima 
(poziționarea trupului în aşa fel încât inima voastră să 
comunice cu inima interlocutorului) - Contactul vizual 
(stabiliți primii contactul vizual!) - Zâmbetul (dăruiţi primii un 
zâmbet generos!) - Salutul (prezentaţi-vă!) - Înclinarea 
(trădează interesul pentru interlocutor în timp ce demarațţi 
procesul de sincronizare). 

Tot ceea ce consolidează terenul comun şi reduce distanța 
dintre voi şi interlocutor este un lucru pozitiv. Şi cea mai 
rapidă modalitate prin care puteţi realiza acest lucru este să 
sincronizați cât mai multe lucruri cu cele ale persoanei de 
lângă voi — adoptați aceeaşi atitudine, faceți aceleaşi mişcări şi 
vorbiți în acelaşi fel! 


m Sincronizarea atitudinii 


Sincronizarea atitudinii sau - în termeni ştiinţifici — 
congruența multiplă - se ocupă în primul rând de starea 
sufletească a oamenilor. Când un prieten are necazuri, îi sărim 
în ajutor; un părinte ascultă cu atenţie problemele cu care se 
confruntă copilul său la şcoală; împărtăşim bucuria 
partenerului nostru atunci când obţine o promovare - toate 
aceste exemple dovedesc susținerea pe care o acordăm celor 
din jur. Când oamenii trec prin încercări grele sau au parte de 
bucurii neaşteptate, iar semenii lor îi susțin, reuşesc să se 
sincronizeze de la primele semne de disperare sau încântare. 

Sincronizați-vă cu sentimentele semenilor voştri! 
Sincronizați-vă mişcările, respirația şi expresiile faciale, 
„identificându-vă” cu interlocutorii voştri! Modelați-vă starea 
sufletească în funcţie de dispoziția lor şi reflectaţi-o prin 
gesturile voastre, expresiile faciale şi tonalităţile vocii! 


m Sincronizarea limbajului trupului 


După cum ştiţi deja, limbajul trupului constituie 55% din 
procesul de comunicare. Reprezintă modalitatea cea mai 
evidentă, cea mai uşoară şi cea mai eficientă de sincronizare în 
drumul nostru spre stabilirea rapportului. Dacă nu rețineți 
nimic altceva din paginile acestei cărți - cu excepția 
sincronizării limbajului trupului - veți fi cu mult înaintea 
altora în această călătorie aventuroasă. 

Sincronizarea limbajului trupului implică două acțiuni: 
alinierea — care presupune să faci aceleaşi mişcări ca persoana 
din fața ta (ea îşi mişcă mâna stângă, îți mişti şi tu mâna 
stângă) şi oglindirea — care presupune, aşa cum îi sugerează şi 
numele, să te mişti ca şi când ţi-ai observa interlocutorul 
într-o oglindă (el îşi mişcă mâna stângă, iar tu îți mişti mâna 
dreaptă). 

Dar oamenii nu vor observa că le imit comportamentul? — vă 
întrebaţi, probabil. Nu vor observa decât în cazul în care 
procesul de imitare este frapant. Mişcările trebuie să fie subtile 
şi respectuoase - nu uitaţi asta! În cazul în care cineva îşi bagă 
degetul în ureche şi tu îl imiți, atunci probabil că individul îţi 
va observa gestul. Dar când o persoană se concentrează 
asupra unei conversații, nu va observa procesul subtil de 
sincronizare. 

Gesturi particulare. Mişcările palmelor şi ale brațelor 
sunt cele mai uşoare şi mai fireşti lucruri ce pot fi sincronizate 
prin aliniere şi oglindire. Unii oameni ridică din umeri atunci 
când vorbesc; alții gesticulează mai mult atunci când se 
exprimă. Imitaţi-le mişcările! Dacă la început vi se pare 
incomod, exersați încetul cu încetul până deveniți un adevărat 
expert în arta sincronizării! Doar simplul fapt că observați 
aceste tipare diferite ale gesticii constituie un pas important în 
procesul construirii relațiilor personale în 90 de secunde... sau 
mai puţin. 


În mod firesc 


Dave a plecat să colinde magazinele în căutarea unui 


cadou pentru soţia sa, cu ocazia aniversării ei. Îşi bătea capul 
cu două idei. Se gândea să-i cumpere fie cel mai recent model 
de laptop, fie un tablou pe care avea să-l pună în sufragerie. 

Din locul în care îşi parcase maşina când a ajuns la mall, 
era mult mai uşor să viziteze mai întâi raionul de computere. 
Din fericire, magazinul nu era aglomerat. Dave s-a apropiat de 
un birou, unde un vânzător îmbrăcat într-un costum negru 
dădea din cap şi zâmbea. Până aici, toate bune şi frumoase. În 
timp ce vânzătorul îi expunea diferențele dintre ultimele 
modele de laptop, şi-a ridicat piciorul drept şi l-a pus pe un 
taburet care se afla lângă el. Apoi s-a sprijinit gânditor de 
genunchiul drept şi şi-a continuat explicaţiile. Dave însă abia 
aştepta să plece. Şi nu pentru că şi-ar fi pierdut interesul 
pentru computere, ci din cauza poziției de macho, cu piciorul 
ridicat, adoptată de vânzător, care nu se potrivea deloc cu 
ținuta şi atitudinea lui Dave. 

La galeria de artă, povestea a fost cu totul diferită. Dave s-a 
oprit în fața unui tablou de care s-a îndrăgostit pe loc şi a 
adoptat o poziție contemplativă: şi-a axat centrul de greutate 
pe un picior, şi-a încrucişat braţele, sprijinindu-şi însă bărbia 
cu o mână, iar cu un deget îşi mângâia gânditor buzele. Abia 
după câteva clipe a devenit conştient de prezența unei 
persoane, care stătea tăcută lângă el şi a auzit o voce moale, 
şoptindu-i: 

— E frumos, nu-i aşa? 

— Da, este, a răspuns Dave pe un ton meditativ. 

— Spuneţi-mi dacă vă pot fi de ajutor cu ceva! a spus 
doamna de lângă el. 

Ea s-a retras apoi într-un alt colț al galeriei. 

După cinci minute, Dave a cumpărat tabloul. I s-a părut 
un lucru firesc să facă asta. 

Dave s-a simțit bine aruncând doar o privire tabloului. 
Femeia i se alăturase în contemplarea acestuia, adoptase 
acelaşi limbaj al trupului şi aceeaşi atitudine. A stabilit o relație 
puternică, impunând o sincronizare perfectă şi firească a celor 
trei elemente: 55% limbajul trupului, 38% tonul vocii şi 7% 
cuvinte — cei trei V. 


Poziţia trupului. Poziţia sau ţinuta trupului mai este 
cunoscută şi sub numele de atitudinea trupului. Ne arată 
modul în care oamenii se prezintă şi este un bun indicator al 
stării sufleteşti. De aici vine şi expresia „adoptarea unei 
ținute”. Când adoptați poziția sau ținuta unei persoane, îi 
percepeți şi starea sufletească. 

Mişcările trupului. Fie că vă aflați la un interviu pentru 
ocuparea unui post vacant sau în toiul unei conversații despre 
strângerea de fonduri destinate muzeelor, observați toate 
mişcările prin care trece trupul interlocutorului vostru şi apoi 
aliniați-le sau oglindiți-le cu subtilitate! Dacă individul stă 
picior peste picior, imitaţi-l; dacă se sprijină de un pian, faceţi 
la fel! Dacă persoana stă pe canapea într-o poziție înclinată, 
adoptați aceeaşi poziție; dacă îşi ține mâinile pe şolduri, 
imitați-o! Mişcările trupului - precum înclinarea, mersul sau 
rotirile — sunt uşor de sincronizat. 

Înclinările şi mişcările capului. Acestea sunt cele mai 
uşoare mişcări ce pot fi sincronizate. Fotografii de modă ştiu 
că impresiile puternice pe care ni le stârneşte o fotografie 
extraordinară îşi au rădăcinile în „sugestiile şi insinuările” 
create de poziția capului. Fireşte, chipul joacă şi el un rol 
important, dar unghiurile care se formează din înclinarea 
capului sunt cele care transmit mesajele dorite. Acordaţi-le o 
atenție deosebită! Cei mai mulți doctori şi terapeuti reuşesc 
să-şi sincronizeze mişcările capului cu cele ale pacienţilor fără 
să stea prea mult pe gânduri. Această sincronizare îi comunică 
interlocutorului următorul lucru: „Te aud, te văd, înțeleg ce 
vrei să spui şi îți împărtăşesc sentimentele.” 

Expresiile faciale. Alături de mişcările capului, 
sincronizarea expresiilor faciale transmite înțelegere şi 
recunoaştere. Acesta este un proces care se desfăşoară în mod 
firesc. Când un individ îți zâmbeşte, tendinţa firească este să-i 
zâmbeşti la rândul tău. Când o persoană te priveşte cu ochii 
mari de uimire, priveşte-o în aceeaşi manieră! Dacă vă ducețţi 
la un restaurant, acordați o atenţie deosebită mesenilor din 
jurul vostru! Veţi vedea că toţi cei care au stabilit deja 
rapportul îşi sincronizează tot timpul expresiile faciale. Este o 
modalitate uşoară, naturală şi sigură de a construi o relație 


personală în mai puţin de 90 de secunde. Puteţi obține acelaşi 
rezultat şi cu ajutorul contactului vizual. Poate să fie de scurtă 
durată, poate să fie îndrăzneț sau timid, dar indiferent de 
natura lui, stabiliți contactul vizual cu interlocutorul vostru! 

Respirația. Fiți atenți la ritmul respirației! Este rapid sau 
lent? Are loc în partea superioară a pieptului, în partea 
inferioară sau în abdomen? Puteţi identifica ritmul respirației 
urmărind umerii interlocutorului sau cutele hainelor. 
Sincronizarea ritmului respirației le poate induce oamenilor o 
stare de linişte şi relaxare. 

Îi învăţ pe voluntarii care au grijă de pacienţii bolnavi de 
cancer cum să stabilească rapportul cu ei. Acesta este primul 
lucru pe care îl subliniez — sincronizarea ritmului respirației. 
Apoi, când vorbiţi, trebuie s-o faceți în momentul în care ei dau 
aerul afară din plămâni - această strategie are un efect 
liniştitor. 

Ritmurile. Aceeaşi regulă se aplică pentru orice lucru de 
natură ritmică. Dacă o persoană dă din picior, loviți uşor masa 
cu pixul; dacă dă din cap, loviți-vă uşor coapsele! Dacă este 
corect aplicată — şi în circumstanţe corespunzătoare — această 
tactică se dovedeşte extrem de eficientă. Ea însă nu trebuie 
conştientizată, pentru că - în acest caz — puteți trânti uşa 
ritmic, iar consecințele vor fi dezastruoase. Apelaţi 
întotdeauna la bun simț şi rațiune! 


m Sincronizarea vocii 


Vocea joacă un rol extrem de important în procesul 
comunicării directe - 38%. Ea reflectă sentimentele unei 
persoane, dar şi atitudinea ei. Oamenii care sunt nedumeriți 
îşi vor trăda această nedumerire şi în glas, iar cei înzestrați cu 
o atitudine extrem de cercetătoare îşi vor reflecta curiozitatea 
prin tonalitățile vocii. Puteţi învăța să vă sincronizați aceste 
sunete şi tonalități. 


Schimbul de roluri 


Pentru acest exercițiu aveţi nevoie de alte două persoane: A 


şi B. A este autorul acțiunilor; B se sincronizează cu acțiunile 
lui A. Voi sunteți supervizorii. 

Mergând, stând jos sau în picioare, A şi B discută în voie 
despre un subiect ales de ei. A vrea la un moment dat să 
schimbe subiectul şi îi transmite lui B mai multe gesturi şi 
mişcări ale trupului cu care acesta se sincronizează prin 
propriile sale gesturi şi mişcări. Spuneţi-le - după câteva 
minute - să întrerupă sincronizarea! În acest moment, 
mişcările lui B nu se mai potrivesc cu cele ale lui A. După alte 
câteva minute, spuneţi-i lui B să se sincronizeze din nou cu A! 
Apoi, întrerupeţi iar procesul sincronizării! În final, spuneţi-le 
să reia procesul! 

Acum schimbaţi locul cu A sau B! Rotiţi-vă în aşa fel încât 
fiecare dintre voi să-şi asume un rol diferit în acest exercițiu! 
La fiecare rotire, comparați observaţiile! Comentariile vor fi de 
genul acestora: „Când am întrerupt sincronizarea, mi s-a 
părut că un zid uriaş s-a ridicat între noi” sau „Când am 
întrerupt sincronizarea, baza încrederii s-a clătinat.” 

Puteți pune singuri în practică acest exercițiu. 
Sincronizați-vă cu cineva timp de câteva minute, apoi 
întrerupeți în mod deliberat procesul de sincronizare pentru 
a-l relua câteva minute mai târziu! Repetaţi acest exercițiu şi 
observați diferența! Aceasta va fi „palpabilă”. 

Strategia de „ghidare” 

În timpul unei discuţii cu un prieten, unul dintre voi îşi 
încrucişează picioarele, iar celălalt îl imită fără să-şi dea 
seama. Asta înseamnă că unul dintre voi îl urmează pe celălalt 
- acesta fiind un indiciu cert că aţi stabilit rapportul. 

Când veți stăpâni din ce în ce mai bine arta sincronizării, 
veți putea să verificați calitatea rapportului. După trei sau 
patru minute, indiferent de acțiunile anteriore şi fără ca 
interlocutorul vostru să fie conştient de gesturile voastre, 
faceți o mişcare subtilă, independentă de procesul de 
sincronizare  -  sprijiniți-vă de spătarul scaunului, 
încrucişați-vă braţele şi înclinați-vă puțin capul într-o parte! 
Dacă persoana vă imită, putem spune că sunteți perfect 
sincronizați, ați stabilit rapportul, iar interlocutorul vă 
urmează acum inconştient. Dacă vă înclinați capul într-o 


parte, îl înclină şi el. Dacă vă puneţi un picior peste celălalt, el 
face acelaşi lucru. Faceţi, aşadar, o mişcare subtilă sau 
schimbați-vă tonul vocii şi observați dacă interlocutorul se 
aliniază sau vă oglindeşte mişcările! În acest fel, puteţi să vă 
convingeți că aţi stabilit rapportul. Dacă persoana nu vă 
urmează, sincronizați-vă din nou mişcările cu ale ei timp de 
câteva minute şi reluați exercițiul până veți obține rezultatele 
scontate! 


Tonul vocii. Observați emoţiile pe care le trădează tonul 
vocii! Modelaţi-vă starea sufletească în funcție de aceste 
emoții, identificați-vă cu ele şi folosiți acelaşi ton! 

Volumul. Interlocutorul vostru vorbeşte tare sau încet? 
Valoarea sincronizării volumului nu se reflectă în mod 
deosebit în acest proces de sincronizare, ci în consecinţele 
nerealizării acestuia. Dacă ai tendința să vorbeşti tare şi cu 
patos şi te întâlneşti cu o persoană care vorbeşte domol şi cu 
multă precauție, este de la sine înţeles că individul respectiv se 
va simți mult mai bine în compania unei persoane care 
vorbeşte la fel ca el. Iar un individ vorbăreț şi gălăgios va găsi 
mai multe lucruri în comun cu o persoană care transmite 
aceeaşi exuberanţă. 

Viteza. Interlocutorul vostru vorbeşte repede sau lent? Un 
individ care vorbeşte lent şi care se gândeşte mult până 
rosteşte un cuvânt se va simți intimidat şi tulburat în prezența 
unei persoane care vorbeşte repede, în acelaşi fel în care o 
persoană cu ritm lent, care îşi găseşte foarte greu cuvintele, 
poate exaspera pe cineva care vorbeşte repede. Adoptarea 
aceluiaşi ritm de vorbire este la fel de important ca adoptarea 
aceluiaşi ritm de mers. 

Intensitatea sunetelor. Vocea interlocutorului are 
anumite inflexiuni? Intensitatea vocii reprezintă o modalitate 
prin care puteți modifica nivelul energiei unei persoane. Când 
intensitatea şi volumul vocii devin mai puternice, înseamnă că 
eşti nervos sau emoționat. Când acestea sunt mai scăzute, 
înseamnă că eşti calm şi ai de gând să adopţi un ton şoptit, 
aproape intim. 

Ritmul. Vocea este melodioasă sau sacadată? Unii oameni 


au o voce armonioasă, în timp ce alții vorbesc într-un mod 
mult mai pragmatic şi metodic. 

Cuvintele. Există încă un domeniu important unde putem 
aplica sincronizarea - domeniul lexical, alegând şi folosind 
cuvintele preferate ale interlocutorului nostru. Dar vom vorbi 
pe larg despre acest univers fascinant în capitolul 9. 

Procesul de sincronizare ne permite să ne identificăm cu 
semenii noştri şi să-i înțelegem mult mai bine. Puneţi în 
practică procesul de sincronizare în toate activitățile voastre — 
fie că vă aflaţi la un interviu sau într-o stație de autobuz, vă 
jucaţi cu copiii voştri, încercați să calmați un client 
recalcitrant sau vorbiți cu casiera de la bancă, cu florăreasa 
sau cu barmanul dintr-o cafenea. Transformaţi procesul de 
sincronizare într-o parte integrantă a vieţii voastre până când 
va deveni cea de-a doua natură a voastră! 


A TREIA PARTE 

Secretele Comunicării 
Capitolul 7 


Nu este suficient să vorbeşti, trebuie să şi 
asculți 


Iată-ne ajunşi într-un punct de cotitură! Tocmai ați 
făcut cunoştinţă cu cineva. Ați avut grijă să vă expuneți 
limbajul trupului şi să vă sincronizați trupul, tonul vocii şi 
cuvintele alese în aşa fel încât toate să transmită acelaşi 
mesaj. Ați stabilit primii contactul vizual şi ați dăruit un 
zâmbet generos. V-aţi prezentat şi - minune! - după trei 
secunde vă amintiți numele interlocutorului. Aţi început să vă 
sincronizați cu persoana din fața voastră şi sunteți siguri că 
ați stabilit rapportul. Ce faceți mai departe? 

Este timpul conversatiei! Conversaţia este una dintre cele 
mai valoroase modalități prin care putem stabili rapportul şi 
încheia relaţii de prietenie. Procesul conversațţiei este alcătuit 
din două părți importante: arta de a vorbi şi arta de a asculta. 
Sau, aşa cum veţi vedea, arta de a pune întrebări şi arta de a 
asculta cu atenţie. 

Poate că v-aţi aflat în situaţia în care ați dorit să vorbiți cu 
cineva, dar nu v-aţi găsit cuvintele şi v-aţi simţit stânjenit din 
această cauză. Sau poate aţi simţit un nod în gât în momentul 
în care v-aţi aşezat în avion lângă o persoană extrem de 
interesantă, cu care doreați să începeţi un dialog, dar n-aţi 
ştiut cum să procedați. Sunt convins că foarte multe întrebări 
v-au tulburat sufletul: 

Ce va crede despre mine? Sunt plictisitor? Îl deranjez? Cum 
să încep? —- aceasta fiind, de altfel, întrebarea cea mai 
importantă. 

Primul pas pe care trebuie să-l faceţi este să-l convingeţi pe 
interlocutor să vorbească, apoi trebuie să aflați care sunt 


aspectele cele mai importante din viața lui şi, în final, trebuie 
să vă sincronizați cât mai bine cu putință. Aceasta este baza 
unei conversații armonioase, dar şi a stabilirii rapportului. Aici 
trebuie să căutați interesele comune cu ajutorul cărora veți 
reuşi să consolidați rapportul stabilit. Taifasul între două sau 
mai multe persoane este la fel de important ca o discuţie 
despre politică sau dezarmarea nucleară, doar că atinge 
subiecte neutre şi nevinovate, ca de exemplu: pagina ta de 
web, renovarea băii, un bilet la meci sau culoarea noii maşini 
sport a verişoarei Marisa. 


Incetaţi să mai vorbiţi şi începeţi să puneţi 
întrebări! 


Conversaţia este procesul prin care îi ajutăm pe oameni fie 
să-şi sondeze sufletul, fie să transmită un mesaj, fie ambele 
acțiuni. Iar întrebările constituie motorul care declanşează o 
conversație. Atenţie, însă! Există două tipuri de întrebări: cele 
care declanşează o discuţie (întrebări deschise) şi cele care 
pun capăt unei discuţii (întrebări închise). Întrebările îşi duc 
misiunea la bun sfârşit cu multă uşurinţă, iar rezultatele sunt 
garantate, aşa că trebuie să ştiţi cu exactitate ce fel de 
întrebări să puneti. 

lată diferenţa! Întrebările deschise cer o explicaţie, 
determinându-l pe interlocutor să vorbească. Întrebările 
închise implică un răspuns succint de genul „Da” sau „Nu”. 
Problema întrebărilor închise o constituie faptul că - în 
momentul în care aţi primit răspunsul — discuția s-a încheiat 
şi trebuie să vă gândiţi la alte întrebări care să mențină 
conversaţia pe linia de plutire. 


Iată o formulă simplă pentru declanşarea unei conversații: 
începeți discuţia făcând o afirmaţie despre un anumit loc sau 
despre o anumită ocazie şi apoi puneţi o întrebare deschisă! 


Este bine ca înainte de a pune o întrebare deschisă să 
faceți o afirmație legată de un lucru pe care îl aveţi în comun 


cu interlocutorul - o întâlnire sau o petrecere la care 
participaţi împreună, un eveniment interesant etc. Această 
observație se numeşte, în termeni de specialitate, afirmaţie 
legată de loc/ocazie. lată câteva exemple: „Ce cameră 
elegantă!”; „la uite ce de mâncare!”; „Serviciul a fost 
ireproşabil”; „Soţia mea cunoaşte foarte bine câteva dintre 
piesele dumneavoastră pentru pian”; „Nu a ştiut niciodată ce 
l-a lovit.” 

Apoi intervin în acțiune întrebările deschise: „De unde 
crezi că are vazele acelea atât de frumoase?” sau „Cât de bine îl 
cunoşti?” Aceste întrebări deschise vă garantează faptul că veţi 
primi imediat informaţii valoroase. 

Folosiţi cuvinte care declanşează conversaţia! O 
conversație armonioasă seamănă cu un joc de tenis în care 
cuvintele au rolul mingiilor aruncate de la un vorbitor la altul, 
atâta timp cât există un interes comun. Când cuvintele ies 
„afară din teren”, este timpul să porniţi un alt set. O întrebare 
deschisă este echivalentul unei mingi bine servite. 

Întrebările deschise încep cu unul dintre cele şapte cuvinte 
care generează o conversație: Cine? Când? Ce? De ce? Unde? 
Cum? Aceste cuvinte cer o explicaţie, o părere sau exprimarea 
unui sentiment: „De unde ştii asta?”; „Cine ţi-a spus?”; „Cine 
crezi că este sursa acestor informațţii?”; „Cum ai ajuns la 
această concluzie?”; „De ce ar trebui să mă intereseze acest 
lucru?”; „Care este rostul acestor cuvinte?”. Ele ne ajută să 
stabilim rapportul şi să punem bazele unor noi relații, pentru 
că îi obligă pe interlocutori să vorbească şi să-şi dezvăluie 
sufletul. 

Putem stimula aceşti „declanşatori de conversație” folosind 
verbe cu nuanţe senzoriale: „a vedea”, „a spune” şi „a simţi”. În 
acest fel, îl obligăm pe interlocutor să-şi sondeze imaginația şi 
să-şi expună părerile personale şi originale. „Unde te vezi în 
aceeaşi perioadă anul viitor?”; „Spune-mi, de ce te-ai hotărât 
să-ți petreci vacanţa în Bali?”; „Ce simţi atunci când auzi de 
calamari?” 

Evitaţi cuvintele care pun capăt unei conversații! 
Aceste cuvinte te obligă să joci tenis de unul singur în fața 
unui zid. „Antonimele” cuvintelor declanşatoare de conversații 


sunt formele de genul: „Eşti...2”; „Ai făcut...2” „Ai...2” 

Aşadar, aceste forme vă diminuează şansele de a porni o 
conversație cu ajutorul căreia să stabiliți rapportul. Ele 
implică un răspuns succint de genul „Da” sau „Nu”. Ce se 
întâmplă mai departe? Trebuie să puneţi o altă întrebare, căci 
altfel nu ajungeţi nicăieri. 

— Eşti sigur? 

— Da. 

— Vii deseori aici? 

— Da. 

— Te-ai gândit ce frumos ar fi să lăsăm totul baltă şi să 
facem bungee jumping în toiul zilei? 

— Da. 

Îţi dai seama că - indiferent cât de lungi şi de interesante 
sunt întrebările tale — dacă încep cu forme interogative care 
generează răspunsuri lapidare - conversaţia se va termina 
extrem de repede? 


Puneţi întrebări o zi întreagă şi răspundeţi la aceste 
întrebări cu alte întrebări! Puneţi numai întrebări deschise! Veţi 
înțelege repede ce vreau să spun. 


Cuvintele care cer răspunsuri scurte îşi au şi ele rolul lor 
bine definit — oamenii care lucrează în poliție, la vamă sau în 
alte instituții oficiale trebuie să le folosească pentru a obține 
răspunsuri directe şi cât mai succinte. Cu toate acestea, 
trebuie să vă reamintesc - dacă v-aţi aflat într-o situație de 
acest gen - că persoana respectivă n-a reuşit să vă câştige 
simpatia în mai puţin de 90 de secunde. 


m Întâlnirile întâmplătoare 


Sunt momente în care vă treziți în compania unei persoane 
necunoscute, pe care doriți s-o abordați. Aceste momente 
extraordinare coincid adesea cu secundele în care creierul 
vostru se blochează şi nu ştiţi ce să spuneți sau ce să faceți: 
Ajutor, ce să fac? Ce să spun? Unde să mă uit? Oare ce gândesc 
oamenii? Dacă veţi continua să vă puneţi aceste întrebări 


tulburătoare, veți începe în curând să transpirați, ritmul 
cardiac se va accelera, vă veţi înroşi la față şi vă veți comporta 
prosteşte. 

Cea mai simplă situație de acest gen este cea în care vă 
aşezaţi din întâmplare unul lângă altul: în tren, în autobuz 
sau în avion; vă urcați împreună în lift; aşteptaţi să vă luați 
rufele de la spălătorie sau staţi în holul unui hotel; lucraţi 
împreună în cadrul unui spectacol de prezentare sau verificați 
fructele de pe acelaşi raft la un supermarket. În aceste situaţii, 
aveți mai multe lucruri în comun pe care le puteți exploata. 

Salutul - „Bună!”, „Bună dimineața!” sau „Salut!” — însoțit 
de un zâmbet, reprezintă o modalitate eficientă prin care 
puteți declanşa reacțiile unei persoane. Dacă individul vă 
zâmbeşte la rândul lui, acesta este un indiciu care vă 
sugerează că vă aflați pe drumul cel bun. Fiți politicoşi şi 
veseli! Nu fiți prea ostentativi şi nici nu încercaţi să vă 
impuneți voința sau părerile asupra interlocutorului, căci — în 
caz contrar — acesta vă va elimina din start! Oamenii trebuie să 
le spună prietenilor pe care îi au: „Am întâlnit un tip simpatic 
azi de dimineaţă”, nu: „Un individ dezgustător a încercat să mă 
agaţe”. 

În momentul în care sunteţi siguri că interlocutorul 
răspunde favorabil interacțiunii voastre, puteți declanşa o 
conversaţie cu ajutorul unei replici care să genereze un 
răspuns mai amplu. Fireşte, această replică ar fi bine să fie o 
întrebare deschisă, dar este posibil să nu reuşiți să găsiți una 
care „să sune” firesc şi natural. Uneori, s-ar putea să fiți 
nevoiți să începeți cu o întrebare închisă sau cu o afirmație 
legată de loc/ocazie: „Ştii cumva la ce oră închide această 
bancă astăzi?” sau „Vai, ce furtună!” De aceea, trebuie să aveţi 
pregătită o întrebare deschisă în cazul în care răspunsul pe 
care îl obţineţi este „Da” sau „Nu”. 

Vă ofer în cele ce urmează câteva exemple de „factori 
declanşatori”, pe care îi puteți folosi după ce v-aţi salutat şi 
v-aţi zâmbit. Corelaţi aceşti factori cu o afirmaţie legată de 
loc/ ocazie! 


Oriunde 


De unde eşti? 
Nu am fost niciodată acolo. Cum sunt locurile? 
Cum ai ajuns aici? 


În tren, în avion sau în autobuz 

În cât timp vom fi în Duluth/ Stratford / Majorca? 

De unde eşti? 

Întotdeauna ai locuit acolo? Dacă răspunsul este „Da”, 
spuneți: N-am fost niciodată prin părțile acelea. Cum e? Dacă 
răspunsul este „Nu”, spuneţi: Unde ai mai locuit? 

Cât timp vei călători? 

Ce părere ai despre companiile de transport Amtrak şi Air 
Italia sau despre aceste autobuze noi Greyhound? 

O observaţie interesantă: Când se întâlnesc pentru prima 
dată cu cineva, americanii din nord tind să întrebe: „Ce faci?”, 
în timp ce europenii preferă întrebarea: „De unde eşti?” 


La supermarket 

Dacă staţi amândoi la coadă ca să cumpăraţi peşte 
proaspăt şi studiati între timp rafturile cu paste sau avocado, 
înseamnă că aveţi deja ceva în comun. 

Cum poți să-ți dai seama dacă în punga aia sunt suficiente 
midii pentru doi oameni? 

Poţi să-mi spui care este diferența dintre pastele proaspete 
şi conținutul din această cutie? 

De unde ştii dacă fructele astea sunt coapte? 

Ştii cumva unde aş putea să găsesc pungi pentru 
cumpărături? 

Ai încercat vreodată acest gen de sos/desert/ciuperci? 
Dacă răspunsul este „Da”, atunci întrebaţi: Cum este? Ce gust 
are? Dacă răspunsul este „Nu”, atunci spuneţi: Ai putea să-mi 
recomanzi altceva? 

În cât timp se prepară la cuptor un pui de mărimea asta? 

Am uitat să cumpăr o caracatiță conservată. Poţi să-mi ţii 
locul la rând? (Acesta poate fi un factor declanşator foarte bun, 
pentru că — în momentul în care vă întoarceți — aveți un pretext 
de conversaţie — chiar dacă veți vorbi numai despre caracatiță — 
Nu lipsiţi prea mult pentru că riscaţi să-l supăraţi pe individul 


pe care l-aţi rugat să vă țină locul la rând!) 


În holul unui hotel/motel 

Ştii cumva unde pot găsi o hartă? 

Ai mai stat aici? Dacă răspunsul este „Da”, întrebaţi: Cum 
este? Dacă răspunsul este „Nu”, puteţi spune: Nici eu. De ce ai 
ales acest hotel? 

Cunoaşteţți cât de cât acest oraş? Dacă răspunsul este 
„Da”, spuneţi: Nu pot să stau mai mult de o zi aici. Ce crezi că 
ar trebui să vizitez? Dacă răspunsul este „Nu”, spuneţi: Cu ce 
treburi pe aici? 


La o conferinţă 

De unde eşti? 

Ce seminarii ți-au reținut atenția până acum? Cunoşti 
vreun restaurant bun în afară de cel de la hotel? Ce părere ai 
de oratorul care ține cele mai multe prelegeri? Mă duc să iau o 
cafea. Vrei şi tu una? 

(Notă: Această stratagemă funcționează în nenumărate 
situații şi reprezintă o modalitate prin care puteți stârni 
interesul interlocutorului vostru. De obicei, dacă acesta nu este 
interesat, va refuza oferta voastră. Dacă o va accepta, 
înseamnă că este dispus să interacționeze mai departe.) 


La curăţătoria chimică 

Unde aş putea să schimb nişte bani prin apropiere? Ştii de 
unde aş putea să cumpăr nişte timbre/suc de portocale/ 
mâncare pentru pisici? 

Mă duc să iau o cafea — vrei şi tu una? (Vezi observațiile de 
mai sus!) 

Are vreo importanţă dacă hainele albe sunt puse la un loc 
cu cele colorate? 


În timp ce aşteptaţi să cumpăraţi bilete la un 
film /piesă de teatru/concert 

De ce ai ales acest film / piesă de teatru /concert? Ai venit ca 
să-l vezi pe Neve Campbell sau pe partenera lui — oare cum o 
cheamă? 


Ce părere ai despre ultimul film/piesă/CD al 
actorului /autorului/cântărețului? 

Stând mult timp la rând: îmi poţi ţine locul cât timp mă 
duc să iau o cafea? Vrei şi tu una? 


La o expoziţie/într-un muzeu/la o şedinţă de 
prezentare/la un târg 

Ce părere ai despre asta? 

Ştii de unde provin aceste locomotive performante? 

Ce te-a impresionat cel mai mult la acest 
eveniment /expoziție /târg? 

Ai văzut dovleacul cel uriaş? 


La o plimbare cu câinele sau la o plimbare prin parc, 
admirând câinii altora 

Este adorabil. Ce rasă o fi? 

Are o lesă foarte frumoasă. De unde ai luat-o? 

Cum sunt câinii din rasa Chihuahua? 

(Sfat: Proprietarii de câini sunt sociabili şi stabilesc imediat 
relaţii în public, dar nu vă luați câini dacă nu iubiţi animalele!) 


Vă ciocniţi de o persoană cunoscută, pe care însă nu aţi 
avut niciodată curajul s-o abordaţi 

Bună! Am două bilete la o piesă de teatru/spectacol de 
circ/ recital şi mă întrebam dacă n-ai vrea să vii cu mine. 

Salut! Trebuie să-ți mărturisesc că sunt foarte emoționat, 
dar îndrăznesc să te invit la o cafea. 


În toate aceste situaţii, oferiți-i interlocutorului trei 
posibilități de interacțiune! Dacă după trei întrebări sau 
comentarii, el nu vă răspunde cu entuziasm, încercaţi să vă 
retrageți cu eleganță, rostind replici simple precum: „La 
revedere!”; „Distracţie plăcută!”; „Călătorie /vacanţă/concediu 
plăcut!”; „Drum bun!” sau orice altă replică potrivită situației 
în care vă aflați. 


m Informații gratuite 


Este uşor să aflați informaţii gratuite despre un individ 
complet necunoscut. Asta nu înseamnă că veţi afla codul de la 
cardul său de credit. Înseamnă că interlocutorul este dispus 
să vă spună care este numele său, să vă împărtăşească 
pasiunile sale, situația personală etc. După cum veţi vedea, 
oamenii sunt nerăbdători să vă ofere aceste informații, dacă 
ştiţi cum să le cereți. 

De fapt, oamenii vă urmează dacă ştiţi cum să-i călăuziți. 
De aceea, este bine să vă prezentați primii. Şi cu cât le veţi oferi 
mai multe informații personale, cu atât veți afla şi voi mai 
multe detalii despre ei. 

Dacă spuneți: „Salut, eu sunt Carlos”, veți primi un 
răspuns de genul: „Salut, eu sunt Paul”. 

Dacă spuneți: „Salut, numele meu este Carlos Garcia”, veţi 
primi, probabil, următorul răspuns: „Salut, numele meu este 
Paul Tanaka”. 

Dacă spuneți: „Salut, numele meu este Carlos Garcia şi 
sunt unul dintre prietenii lui Gail”, Paul vă va răspunde 
într-un mod similar: „Salut, eu sunt Paul Tanaka şi lucrez 
împreună cu soțul lui Gail”. 

În momentul în care strecuraţi — în timpul prezentării — 
informații personale, oamenii tind să vă imite, pentru că le-aţi 
oferit această ocazie. Dacă nu vă răspund, atunci vă puteți 
resemna cu ideea că — măcar — ați încercat. Ei ştiu ce vă doriți, 
aşa că nu trebuie decât să-i stimulați puţin. Un gest întrebător 
(o ridicare din sprâncene) sau o simplă întrebare — „Şi tu?” — 
pot declanşa o conversație. 

Ideea este să obținem cât mai multe informații cu putință, 
fără să depăşim limitele bunului simț, oferindu-le la rândul 
nostru detalii personale. Putem folosi apoi aceste informații ca 
să consolidăm rapportul stabilit. Acesta este un domeniu pe 
care trebuie să-l tratați cu multă atenţie şi seriozitate, pentru 
că el este forța motrice a relațiilor interumane. 


Ascultarea activă 


Arta de a asculta reprezintă o altă fațetă a procesului de 
conversație. Dacă eşti un bun ascultător, este necesar să-ţi 


demonstrezi interesul față de interlocutorul tău. Secretul 
ascultării active constă în eforturile sincere pe care trebuie să 
le faci de a sorbi toate cuvintele persoanei cu care stai de 
vorbă. 

Ascultarea activă este diferită de capacitatea de a auzi. 
Într-o orchestră, este posibil să auzi un violoncel, dar dacă te 
străduieşti să asculți sunetele scoase de acelaşi violoncel, 
trebuie să te concentrezi asupra fiecărei note în parte şi să-i 
simți toate vibraţiile. 

Ascultarea presupune încercarea de a absorbi şi de a 
înțelege toate faptele şi semnificaţiile ascunse într-o frază 
rostită. Asta nu înseamnă că trebuie să renunțațţi la propriile 
opinii şi sentimente, ci că este necesar să empatizați şi mai 
mult cu interlocutorii voştri. 

Le puteți demonstra că le înțelegeți gândurile oferindu-le 
reacțiile corespunzătoare. „Ascultaţi” cu ochii! „Ascultaţi” cu 
trupul! Daţi afirmativ din cap! Stabiliți şi menţineţi contactul 
vizual cu interlocutorul vostru! Încurajaţi-l prin mijloace 
verbale! 

Trebuie să facem o distincție între procesul de ascultare 
(cu varianta parafrazare) şi ascultarea activă. Parafrazarea 
este o versiune mai mult sau mai puțin exactă a cuvintelor 
spuse de interlocutor. 

Paul: „Cum te-a afectat vremea cumplită pe care am avut-o 
în ultimul timp?” 

Cathy: „Îmi place căldura, dar prietenul meu mă amenință 
că va pleca în Alaska fără mine şi cred că vorbeşte serios.” 

Paul: „Se pare că -— în ciuda faptului că îţi place căldura — 
va trebui să pleci în Alaska dacă vrei să rămâi cu prietenul tău 
actual.” 

Ascultarea activă presupune să răspunzi sentimentelor 
generate de conversație: 

Paul: „Se pare că trebuie să iei o hotărâre extrem de 
importantă. Este un lucru tulburător, nu-i aşa? Cum vei reuşi 
să faci față situației?” 

Aşadar, parafrazarea îți creează iluzia că interlocutorul te 
ascultă cu atenție, în timp ce ascultarea activă îți oferă 
certitudinea că persoana din fața ta te ascultă cu interes şi îți 


împărtăşeşte sentimentele. 
Indicii ratate 


Mike soseşte în gară cu cinci minute mai devreme decât de 
obicei. Este o dimineaţă caldă, dar cețoasă. Pe peron, mai sunt 
20 de persoane. Majoritatea oamenilor încă nu şi-a făcut 
apariția. Mike îşi pune ziarul sub braț, amestecă în ceaşca de 
cafea cu o linguriţă din plastic, apoi se întoarce şi aruncă 
lingurița cu o precizie extraordinară direct în coşul de gunoi. 
Când revine la locul său inițial, observă o tânără cu părul 
castaniu, îmbrăcată într-un costum gri, care se aşează pe o 
bancă la câţiva metri distanţă de el. Îşi pune cu grijă servieta 
lângă ea şi se uită la ceas. 

Mike îi aruncă priviri piezişe şi îşi țuguie buzele. El s-a aflat 
de nenumărate ori în situații similare: vede o persoană, îşi 
doreşte să o abordeze, dar îl sperie gândul că trebuie să 
stabilească o legătură. De data aceasta, îşi spune că nu vrea 
altceva decât să închege o conversație cu tânăra de pe bancă. 
Obiectivul lui nu este să ia masa cu ea în acea seară, nici să 
plece în vacanță împreună şi cu atât mai puțin s-o ceară de 
soție până la sfârşitul lunii. Vrea doar să-i adreseze câteva 
cuvinte ca să vadă dacă este prietenoasă. Îi pune, aşadar, 
întrebarea pe care o consideră cea mai potrivită în situația 
aceea: 

— Bună, te deranjează dacă mă aşez aici? Femeia se mută 
în partea stângă: 

— Nu, nu mă deranjează, murmură ea, făcându-i loc lui 
Mike. 

— Nu te-am mai văzut în gară până acum, spuse el. 

— Este prima zi când vin aici, răspunse femeia. Am 
obținut un post la o agenţie de publicitate din oraş. 

— Trenul este destul de aglomerat în acest moment al zilei, 
spuse Mike, dar uneori mai găseşti câte un loc liber unde să 
stai până la sfârşitul călătoriei. 


Mike a ratat informaţiile furnizate gratuit. Prima zi de 
muncă şi agenţia de publicitate. Ar fi trebuit să folosească 


aceşti „ factori declanşatori” ca să stimuleze conversaţia şi apoi 
să pună la treabă formele interogative: unde, ce, când, cine şi 
cum. 

Ce faci în cadrul agenţiei? Cine sunt clienţii tăi? Unde este 
sediul agenţiei? Cum ai obținut postul? Să privim acum lucrurile 
din prisma unei femei! 


Dorita, designer de site-uri pe Internet, se plimbă pe peron 
şi vede la un moment dat - pe o bancă - un bărbat chipeş, dar 
obosit. Se aşează lângă el şi observă că acesta citeşte ultimul 
roman polițist scris de P.D. James. P.D. James este autoarea 
ei preferată. El îi zâmbeşte, iar ea -— ştiind că au un lucru în 
comun - îi dăruieşte la rândul ei un zâmbet. 

Dar bărbatul îşi reia lectura. Dorita se hotărăşte să-l 
abordeze. 

— Văd că eşti un fan al romanelor lui P.D. James. 

— Nu, răspunse bărbatul. Mă crezi dacă îți spun că acesta 
este al doilea roman polițist pe care îl citesc? 

— De ce? 

— Nu prea am timp pentru lectură. Sunt doctor rezident la 
un spital din oraş. 

— Eu am citit toate romanele ei. Este autoarea mea 
preferată. Îmi place foarte mult şi Dick Francis. 


Ce răspunsuri se aşteaptă Dorita să primească? Ultimele ei 
replici n-au fost altceva decât o serie de afirmaţii, nu de 
întrebări. Dorita pornise pe drumul cel bun atunci când a 
întrebat „De ce?”, dar apoi a ignorat informaţiile pe care i le-a 
oferit Joel. A început în schimb să vorbească numai despre ea. 
Dacă şi-ar fi ascultat interlocutorul cu atenţie, ar fi pus întrebări 
de genul: „La ce spital?”; „În ce domeniu te-ai specializat?”; „De 
ce ţi-ai ales această specializare?”. Ar fi trebuit să folosească 
formele interogative unde, ce şi de ce, care ar fi stimulat 
conversaţia. 


Oferiţi reacţii verbale! Încercaţi să pătrundeţi dincolo 
de subîinţelesurile şi tâlcurile ascunse ale cuvintelor 
interlocutorului vostru! Aceste reacții variază de la 


exclamații precum „Vai!”, „Aha!”, „Oooo!” şi „Îhî!” (vă imaginaţi 
— sper - că îmi este extrem de dificil să vă demonstrez acest 
lucru într-o carte) până la expresii de genul: „Chiar aşa?”; „Şi 
apoi?”; „Doar nu vorbeşti serios. Ce-a făcut în acest caz?” 
Toate cuvintele de încurajare sunt binevenite într-o 
conversație; o ajută să se desfăşoare în continuare şi îi arată 
interlocutorului că îl asculți cu atenţie, chiar dacă nu spui 
prea multe. 

Oferiţi reacţii fizice! Folosiţi un limbaj deschis al 
trupului! Aprobaţi spusele interlocutorului dând din cap! 
Stabiliți şi menţineţi contactul vizual fără să vă holbaţi la 
persoana cu care staţi de vorbă! Adoptaţi o privire gânditoare 
(gestul de a vă uita din când în când la mâinile voastre creează 
impresia de participare activă)! Dacă staţi pe un scaun, 
aplecaţi-vă spre interlocutor şi adoptați o privire care să 
trădeze interesul sau entuziasmul! Dacă staţi în picioare, 
aşezați-vă în aşa fel încât inima voastră „să comunice” cu cea a 
interlocutorului, aprobațţi-l dând uneori din cap şi afişați o 
expresie gânditoare, surprinsă sau amuzată, în funcție de 
situația în care vă aflați şi de cuvintele rostite de persoana 
respectivă! 


Dăruiţi şi primiţi 


Printr-o practică asiduă, arta conversației va deveni cea 
de-a doua natură a voastră. lată câteva sfaturi de care trebuie 
să ţineţi seama în procesul vostru de perfecționare în arta 
conversațţiei! Trebuie, în primul rând, să adoptați o atitudine 
pozitivă. Fiți curioşi şi manifestații interes pentru cei din jur! 
Încurajaţi-i să-şi deschidă sufletul în fața voastră, oferindu-le 
reacţii sincere! Încercaţi să descoperiţi interesele, obiectivele şi 
experiențele comune şi presărați conversaţia cu mult 
entuziasm, informații şi interes! 


Inutilitatea presupune să faci de nenumărate ori acelaşi 
lucru, dar să aştepţi rezultate diferite. 


În acelaşi timp, menţineţi propriul vostru ritm de 


conversație! Vorbiţi clar şi răspicat! Adoptarea unui ritm lent 
de vorbire va crea impresia de încredere în forțele voastre; 
aceeaşi impresie o va crea şi un simț al umorului extrem de 
subtil şi rafinat. Un alt aspect care se poate dovedi în avantajul 
vostru este să fiți la curent cu evenimentele care vă 
influențează viața. De aceea, vă sfătuiesc să citiți ziarele în 
fiecare zi ca să ştiţi ce se petrece în lume - să cunoaşteţi măcar 
evenimentele importante. La seminariile mele, îi determin pe 
participanţi să-şi pregătească propria lor „reclamă de zece 
secunde”. Este o modalitate eficientă de a le spune oamenilor 
cine eşti şi ce faci în câteva propoziţii scurte. Fiți cât mai 
naturali cu putință! Oamenii vă plac aşa cum sunteți. Cu cât 
veți învăța să vă relaxaţi mai tare, cu atât acest proces va 
deveni mai uşor. 


m Acceptați complimente 


Acceptațţi toate complimentele cu multă amabilitate, într-o 
manieră simplă şi elegantă! Evitaţi tentaţia de a răspunde cu 
prea multă modestie! Răspunsul standard pe care trebuie să-l 
dați atunci când primiți un compliment este „Mulţțumesc”. 
Apoi, dacă vreți să începeți o conversație, nu staţi prea mult pe 
gânduri! Treceţi la treabă! lată un exemplu de răspuns 
interesant, dar mai puțin amabil: 

— Marion, fusta ta este foarte frumos croită. 

— Mulţumesc. Am cumpărat-o cu şase dolari de la 
magazinul de solduri. 


Vorbiti în culori 


Menirea unei conversații este să înfățişeze — în culori cât 
mai vii cu putință — experiențele pe care le trăim. Cu cât aceste 
imagini sunt mai „colorate”, cu atât captăm mai mult interesul 
oamenilor. 

lată o descriere a unui eveniment obişnuit: „Am aşteptat 
mai bine de 20 de minute ca să treacă tramvaiul. M-am 
săturat! 

Această descriere nu stârneşte deloc imaginația oamenilor. 


În loc să vorbim „în alb şi negru”, trebuie să învăţăm să vorbim 
în culori. Implicați cât mai multe simțuri în conversaţie! 
Spuneţi cum arată lucrurile, ce sunete scot, cum vi se par, ce 
sentimente vă trezesc şi — dacă este cazul — ce miros sau ce 
gust au: 

„Era ceva cu totul neobişnuit ca în mijlocul atâtor oameni 
tăcerea să fie cumplit de apăsătoare. Ploaia tocmai se oprise, 
iar gulerul meu era ud. Luminile clădirilor se reflectau în 
bălțile de pe stradă, iar aroma hot dog-urilor ne învăluia...” 

Acesta este un limbaj bogat în elemente senzoriale, iar 
imaginația — a noastră şi a lor — se delectează din plin cu ele. 


Un răspuns mult mai potrivit, care ar fi putut stabili 
rapportul între cei doi interlocutori, ar fi următorul: 
„Mulţumesc. Drăguţ din partea ta că ai observat acest lucru.” 
Răspunsul trebuie să fie însoțit de contactul vizual, de un 
zâmbet şi de un ton plăcut al vocii. 

Complimentele sunt eficiente atâta timp cât sunt sincere. 
Complimentele exagerate sau false distrug credibilitatea şi 
pun în pericol rapportul stabilit. Linguşirile ieftine, clişeele 
plictisitoare şi observaţiile cu tentă condescendentă trădează 
ipocrizia şi pot fi considerate drept o insultă. Pe de altă parte, 
un compliment sincer poate să consolideze încrederea şi 
imaginea de sine, conferindu-i rapportului un caracter mult 
mai intim. 

Dacă observați un lucru interesant şi deosebit la un individ 
sau vreți să subliniați performanțele sale extraordinare, atunci 
complimentele reprezintă cea mai bună modalitate prin care 
puteţi face acest lucru. Evitaţi atributele banale de genul: 
„frumos”, „bun” sau „minunat”! „Ce costum frumos!” — este un 
stereotip. „Nuanţele de albastru îţi vin foarte bine!” — este cu 
totul altceva. „Eşti un om atât de bun!” — este o replică 
răsuflată. „Scoţi la lumină tot ce e frumos în sufletul nostru!” — 
acesta este într-adevăr un compliment. 

Complimentele cu ţintă fixă sunt percepute ca fiind mult 
mai sincere decât cele generale. Afirmația „Supa asta e 
minunată” nu o flatează pe gazda voastră la fel de mult ca 
observația „Ce aromă extraordinară are pătrunjelul proaspăt 


în supă! Eşti o maestră desăvârşită în arta gastronomiei.” 
Dacă doriți să lăudaţi rezultatele sau performanţele unei 
persoane, faceți referiri la anumite detalii! O replică de genul: 
„Ai fost minunat astăzi” nu are un impact atât de puternic 
precum afirmația: „Ai scos-o bine la capăt astăzi când ai fost 
luat la întrebări în legătură cu azilul. Strategia ta a fost 
impresionantă.” 

Când faceți un compliment, adoptați stratagemele 
specifice  salutului şi momentului de întâmpinare: 
deschideți-vă inima şi trupul, uitați-vă în ochii persoanei 
respective, vorbiți pe un ton entuziast, faceți complimente cu 
țintă fixă şi nu uitaţi să-i lăsați timp persoanei să răspundă! 


m Evitaţi capcanele 


Citiţi imperativele negative care urmează! Dacă descoperiți 
că folosiți aceste imperative negative, înseamnă că aţi 
abandonat atitudinile pozitive în favoarea celor negative. 


Efectele sonore 


Tonul vocii trădează sentimentele vorbitorului, iar o 
tonalitate plăcută poate să influențeze în sens pozitiv reacția 
oamenilor. Tonalităţile plăcute iau naştere în abdomen şi 
implică modulaţii bogate, profunde şi „molipsitoare” spre 
deosebire de vocile monotone sau de țipetele stridente. 

Ca să vă perfecționați tonalitățile, practicaţi respirația din 
abdomen! „Respirația din abdomen” foloseşte plămânii la 
capacitate maximă şi este cea mai liniştitoare şi mai sănătoasă 
metodă de respiraţie. În acest fel, respirați mult mai încet, 
implicând mai puțini factori de stres. La polul opus se situează 
respirația din piept — modalitatea de respirație cea mai extinsă 
— în jur de 60% dintre oameni respiră în acest fel. Este o 
respiraţie stresantă, sacadată sau obositoare. Dacă respirația 
se desfăşoară în piept şi procesul vorbirii are loc tot acolo. 

Puneţi o palmă pe piept şi pe cealaltă pe abdomen! 
Respiraţi până când mâna de pe piept nu se mai mişcă! În 
acest fel, respirația din piept cedează încetul cu încetul în 


favoarea celei din abdomen. Când se întâmplă acest lucru, 
luați mâinile de pe piept şi de pe abdomen şi continuaţi să 
respirați din abdomen - până la sfârşitul vieții voastre! Veţi 
observa că - atunci când sunteți nervoşi sau emoționați — 
reveniți la respirația din piept. Fiți atenţi la această schimbare 
şi treceţi la acțiune! Vă veți simți imediat mult mai liniştiți. 

Repetaţi acest exercițiu şi în cazul vocii! Mutaţi procesul 
vorbirii din piept în abdomen! Vocea va deveni astfel mai 
profundă, mai domoală - exact aşa cum trebuie să fie ca să 
stabiliți rapportul imediat şi să construiți relații personale în 
90 de secunde... sau mai puțin. 


Nu întrerupeți frazele interlocutorilor voştri, indiferent cât 
de entuziaşti sau nerăbdători sunteți! 

Urmaţi sfaturile lui Dale Carnegie: Nu vă plângeți, nu 
condamnați şi nu criticați! 

Ori de câte ori este posibil, evitați să dați răspunsuri 
laconice! Ele nu pot consolida o conversaţie şi îngreunează 
procesul de stabilire a rapportului. Pe de altă parte, oamenii 
care monopolizează conversaţia pun în pericol rapportul 
pentru că interlocutorii nu au timp să descopere terenul 
comun. Aceşti indivizi sunt considerați bădărani sau 
plictisitori. 

În timpul unei discuţii, evitaţi să vă uitaţi în altă parte 
decât la interlocutorul vostru! Dacă vi se întâmplă să procedaţi 
în acest fel, cereți-vă scuze imediat! Oamenii care nu stabilesc 
contactul vizual şi care se uită mereu în altă parte, evitând 
privirea persoanei cu care stau de vorbă sunt percepuți ca 
nişte indivizi incongruențţi şi nepoliticoşi. 

În final, evitaţi respiraţia urât mirositoare şi toate celelalte 
aspecte neplăcute care țin de igiena personală! Nu aveţi nici o 
scuză în acest caz! Halitoza, transpiraţia şi resturile de 
mâncare rămase printre dinți poate că nu vor atrage după sine 
disprețul câinelui vostru, dar, cu siguranță, nu vă vor avantaja 
dacă vă aflaţi la o petrecere. 


m Cum să creați o impresie puternică 


Ce rost are să faceți cunoştinţă cu cineva, să creați o 
impresie favorabilă şi să stabiliți rapportul dacă - două 
săptămâni mai târziu - persoana respectivă nu-şi mai aduce 
aminte de voi? Este ca şi cum ai scrie o poveste extraordinară 
pe computer şi ai uita unde ai salvat-o. Oferiţi-le oamenilor un 
motiv pentru care nu trebuie să vă uite şi nu vă vor uita! 
Mintea umană adoră să stabilească legături. 

Vă amintiți probabil opinia profesorului Mehrabian, care 
considera că procesul comunicării directe este împărțit în felul 
următor: 55% — elementele vizuale, 38% — elementele auditive 
şi 7% - cuvintele rostite. Acelaşi lucru este valabil şi pentru 
memorie. 

Unele studii demonstrează că elementele vizuale exercită 
un impact de trei ori mai mare decât elementele auditive. 

Puneţi-vă următoarele întrebări: Cum pot să mă disting de 
restul lumii? Există o anumită trăsătură ce-mi poate asigura 
individualitatea şi caracterul unic? Orice vă poate conferi o 
imagine unică: o floare pusă la rever, nişte rame scumpe de 
ochelari, o vestă foarte frumoasă, o pereche de pantofi 
eleganți, un papion, nişte bretele de genul celor de la Galloping 
Gourmet, o coafură precum cea a actriței Gillian Anderson sau 
râsul asemănător cu cel al lui Goldie Hawn. 

Am o prietenă care lucrează pentru un lanț de magazine 
unde se vând computere şi aparate electronice. „Îmi petreceam 
mai bine de o jumătate de oră explicându-i unui client 
caracteristicile unui produs”, mi-a povestit ea. „Apoi clientul 
îmi spunea că se va mai gândi la produsul descris de mine. El 
se întorcea ulterior, se adresa primului vânzător pe care îl 
vedea şi cumpăra produsul. Nu avea nici o importanţă că îi 
dădusem cartea mea de vizită sau că îi acordasem o jumătate 
de oră din timpul meu. Nu se întorcea aproape niciodată la 
mine. Apoi m-am gândit cum aş putea să mă fac remarcată de 
clienţi. Pentru că sunt din Newfoundland, le spun clienţilor să 
întrebe de «Newfie» atunci când se întorc în magazin sau sună 
la telefon.” În Canada, termenul „Newfie” este adesea folosit în 
sens peiorativ şi se referă la o persoană nu prea înzestrată din 
punct de vedere intelectual, dar prietena mea l-a folosit în 
avantajul ei. A transformat acest termen într-un „factor 


declanşator”, care le oferă oamenilor accesul la informațiile 
stocate în memoria lor. 

Descoperiți un lucru care vă individualizează şi vă distinge 
de restul lumii! Oferiți-le ceva memorabil! 


Amintiri de durată 


Jill şi Robin, două doamne de vârstă mijlocie, stau una în 
fața celeilalte la o masă într-un restaurant franțuzesc. La un 
moment dat, un grup de persoane este condus la o masă din 
apropiere. O tânără din grupul respectiv o recunoaşte pe Jill şi 
nu-şi mai poate stăpâni încântarea. Ea fusese studenta lui Jill 
în urmă cu câţiva ani. 

După multe îmbrățişări şi manifestări de bucurie, Jill se 
întoarse spre prietena care o însoțea: 

— Robin, ea este Edwina. A fost una dintre cele mai bune 
studente pe care le-am avut pe când eram profesoară la 
Stratford. N-am uitat-o niciodată - era extrem de bine 
organizată. Toate lucrurile de pe biroul ei aveau locul lor bine 
stabilit. Uneori, minuţiozitatea ei mă scotea din minţi, dar mă 
şi fascina. 

— Îmi pare bine de cunoştinţă, spuse Robin, strângând 
mâna Edwinei. 

— Spune-mi, Edwina, ce-ai mai făcut în ultimul timp? 
întrebă Jill. 

Edwina începu să-i povestească lui Jill despre activitatea ei 
de producător de emisiuni TV din cadrul unui post local de 
televiziune, adăugând: 

— Mai lucrează acolo câțiva dintre elevii dumneavoastră. 
V-o amintiți pe Suzanne Sparks? 

— Nu, îmi pare rău, nu-mi aduc aminte de ea, spuse Jill, 
gânditoare. 

— Cea care se îmbrăca întotdeauna cu nişte veste din 
piele. 

— Da, fireşte, îmi amintesc acum, spuse Jill, 
întorcându-se spre Robin. Suzanne avea un talent deosebit 
pentru pictură. Vorbea foarte bine spaniolă şi germană. Mai 
are smocul acela de păr roşu? întreabă ea, adresându-se 


Edwinei. 

— Nu. Are părul lung şi blond acum şi este director de 
programe în cadrul departamentului nostru. Dar de Toni vă 
aduceți aminte? continuă Edwina. Şi ea lucrează la acelaşi 
post de televiziune. 

— Nu. Cum era Toni? întrebă Jill. 

— Toni March era foarte prietenoasă. Locuia în Malton. 
Pentru că Jill nu putea să-şi amintească, Edwina continuă: 
Era o elevă foarte harnică. 

— Îmi pare rău, dar nu reuşesc s-o localizez pe Toni. Cine 
mai lucrează cu voi? 

— Greg Cuddy. Este managerul nostru de vânzări. 

— Nu se poate! Greg — cel care purta un inel în nas? spuse 
Jill, clătinând neîncrezătoare din cap. Greg Cuddy era un 
individ atât de agitat. Îl vedeai peste tot la volanul camionetei 
mamei lui. Dacă nu mă înşeală memoria, avea un site pe 
Internet. Publica un buletin electronic, iar oamenii... 

Jill o invită pe Edwina să vină la masa lor, iar prietenii ei de 
la cealaltă masă cerură meniul, în timp ce eroinele noastre 
continuară să depene amintiri. 


Menirea acestei povestiri este de a scoate în evidență faptul 
că Jill reuşeşte să-şi amintească foştii elevi doar în momentul în 
care memoria îi este stimulată cu ajutorul imaginilor. Oamenii 
îşi amintesc de diverşi indivizi dacă un anumit lucru îi 
individualizează, îi distinge de restul lumii. 


Capitolul 8 


a 


Inţelegerea simţurilor 


Până la un anumit nivel, noi - oamenii - nu suntem 
decât nişte dispozitive mobile senzoriale. Vedem, auzim, 
simțim, mirosim şi gustăm. Apoi, procesăm informațiile 
obținute cu ajutorul acestor simțuri, în fiecare zi, 
experimentăm lumea prin intermediul elementelor senzoriale 
şi apoi le explicăm oamenilor, dar şi nouă înşine experiențele 
trăite. Asta e tot. Ne culcăm seara şi ne trezim a doua zi de 
dimineaţă ca să luăm procesul de la capăt. În acest fel 
evoluăm. Evident, aceasta este o formulă simplificată la 
maxim a întregului proces de evoluție, dar constituie baza pe 
care ne vom clădi percepția şi înțelegerea acestui fenomen 
important. 

Aici intervin în scenă atitudinile - pozitive sau negative. 
Există două modalităţi prin care le explicăm oamenilor, dar şi 
nouă înşine experiențele pe care le-am trăit. Noi le numim 
stiluri explicative. Când se trezeşte dimineața şi vede că afară 
plouă, un individ cu un stil explicativ negativ spune: „La 
naiba! Plouă. O să fie o zi cumplită!”, în timp ce o persoană cu 
un stil explicativ pozitiv spune: „Ce bine că plouă! Ne spală 
maşina. Şi este bine şi pentru grădină.” Ce vreau să scot în 
evidență este faptul că natura  explicaţiilor noastre 
influențează atitudinile pe care le adoptăm, iar oamenii au 
reacții diferite față de aceeaşi realitate exterioară. 

Putem încadra cu uşurinţă aceste răspunsuri în şabloane 
şi mentalități familiare. În anii ‘770, Richard Bandler şi John 
Grinder, fondatorii Programării Neuro-Lingyvistice, au observat 
în studiile efectuate pe pacienţii pe care îi aveau că oamenii pot 
fi împărțiți în trei categorii, în funcție de simţurile care joacă 
rolul principal în procesul de „filtrare” a lumii. Este vorba 
despre categoria elementelor vizuale, categoria elementelor 
auditive şi categoria elementelor kinestezice. Să luăm ca 
exemplu trei studenți care se duc la un concert de muzică 
rock. Judy acordă o atenţie deosebită elementelor vizuale, 


Phyllis -— elementelor auditive, iar Alex - elementelor 
kinestezice. Mai târziu, când le descriu prietenilor experienţele 
trăite, Judy prezintă concertul în imagini foarte vii: „Să-i fi 
văzut pe toți oamenii aceia cum țopăiau pe scenă ca nişte 
nebuni! Solistul şi-a rupt pantalonii, iar smocul de păr 
artificial pe care îl purta i-a zburat din cap!” Phyllis descrie 
concertul în termeni auditivi: „Muzica era asurzitoare. Toată 
lumea ţipa şi cânta împreună cu trupa rock. Ar fi trebuit s-o 
auzi! A fost incredibil.” Alex, care acordă o atenţie deosebită 
senzațţiilor fizice, descrie concertul în felul următor: „Omule, ar 
fi trebuit să simți energia pe care o degajau. Sala era înțesată 
de oameni. Abia dacă ne puteam mişca, dar când au cântat 
«Blue Rodeo», spectatorii au înnebunit.” 

Cu alte cuvinte, indivizii care acordă o importanță 
covârşitoare elementelor vizuale descriu lucrurile în imagini, 
cei care preferă elementele auditive folosesc cu precădere 
termeni  auditivi, iar oamenii care iubesc elementele 
kinestezice folosesc termenii „din această categorie”. 

Atingem noi dimensiuni ale sincronizării şi rapportului. 
Vom discuta în acest capitol despre atitudine, limbajul 
trupului şi tonalitățile vocii şi vom analiza pe larg modul în 
care simțurile ne ajută să percepem lumea înconjurătoare. 


Ce preferăm - elementele vizuale, auditive sau 
kinestezice? 


Pentru că primim informaţii din exterior sub formă de 
imagini, sunete şi senzații, există trei aspecte care ne pot 
influența percepțiile: o imagine pe care o vedem direct sau cu 
ochiul minţii, un sunet pe care îl auzim din exterior sau 
dinlăuntrul nostru; sau un lucru pe care îl simțim sau îl 
atingem. De obicei, îmbinarea acestor experienţe ne ajută să 
interpretăm lumea înconjurătoare, dar unul dintre aceste trei 
simțuri - văzul, auzul sau pipăitul - tinde să joace rolul 
dominant. 

Pentru un ochi neexperimentat, simțurile oamenilor sunt 
în perfectă concordanță - nici unul nu le domină pe celelalte. 


Dar o persoană cu experiență în acest domeniu ştie că există 
diferențe - subtile, dar importante. După cum vă puteți 
imagina, un individ care acordă o atenție deosebită aspectului 
exterior al lucrurilor este preocupat şi influențat de „aspectul” 
exterior. În mod similar, o persoană care preferă sunetele va 
reacționa imediat la auzul acestora, iar un individ care 
experimentează lumea prin intermediul senzațiilor fizice este 
preocupat de atingerea fizică a lucrurilor şi de senzațiile pe 
care i le trezeşte această atingere. 

Anul trecut, am ascultat la radio o emisiune în care erau 
invitați doi politicieni. Amândoi se gândeau să candideze 
pentru postul de lider în cadrul partidului lor. Când 
moderatorul i-a rugat „să dea glas planurilor pe care le aveau”, 
unul dintre ei a spus gânditor: „Mă aplec din ce în ce mai mult 
asupra ideii de a face o încercare.” Celălalt a răspuns mult mai 
repede: „Acum, pentru că am o perspectivă mult mai clară 
asupra viitorului, reuşesc să întrevăd mai multe posibilități.” 
Moderatorul a răspuns: „Mi se pare că amândoi aveți de gând 
să vă anunțați intențiile.” 

Ce părere aveți? Observaţi diferențele? Moderatorul — care 
foloseşte expresii de genul „a da glas planurilor” şi „a anunţa 
intenţiile” - face parte din categoria celor care preferă 
elementele auditive. (Ca să fim sinceri, acesta este un limbaj 
firesc pentru o emisiune de radio şi se pare că foarte mulți 
moderatori de emisiuni radiofonice fac parte din această 
categorie.) Primul aspirant la postul de lider a folosit limbajul 
„kinestezic” — „mă aplec din ce în ce mai mult”, „să fac o 
încercare” — şi a vorbit mult mai rar, lucru care demonstrează 
o înclinație spre categoria celor care preferă elementele 
kinestezice. Cel de-al doilea candidat avea „o perspectivă mult 
mai clară” şi putea „să întrezărească mai multe posibilități”, 
motiv pentru care poate fi încadrat în categoria celor care 
preferă elementele vizuale. 

Fireşte, elementele vizuale, auditive sau kinestezice nu 
domină viața unui individ în proporţie de 100%. Există o 
îmbinare armonioasă a celor trei categorii. Cu toate acestea, 
unul dintre ele le domină pe celelalte (aşa cum se întâmplă şi 
cu tendința de a folosi cu precădere mâna stângă sau mâna 


dreaptă). 

Studiile au demonstrat că 55% dintre oamenii care fac 
parte din cultura noastră sunt influențați în mod deosebit de 
elementele vizuale, 15% — de elementele auditive, iar 30% - de 
elementele kinestezice. 

Faceți testul din pagina următoare şi veți înțelege de ce 
oamenii stabilesc mult mai uşor legături cu anumiți indivizi, 
iar cu alții nu reuşesc să închege nici măcar o discuție 
formală. Veţi înțelege de ce vi se pare că îl cunoaşteţi pe un 
individ, deşi nu l-ați mai văzut niciodată. Este vorba despre 
armonia senzorială. Când se întâlnesc doi oameni care preferă 
elementele vizuale, ei par să se cunoască şi să se înțeleagă 
foarte bine pentru că văd lucrurile în acelaşi fel (asta nu 
înseamnă neapărat că sunt mereu de acord asupra subiectelor 
discutate) şi îşi descriu experienţele în acelaşi fel. Acelaşi lucru 
este valabil şi pentru doi indivizi care fac parte din categoria 
celor care preferă elementele auditive sau pe cele kinestezice. 
Pe de altă parte, dacă persoana pe care o întâlniți vede, aude 
sau percepe lumea într-un mod cu totul diferit de voi, trebuie 
să învățați să recunoaşteți acest fapt şi să vă modelaţi în 
funcție de persoana respectivă în aşa fel încât să fiți pe aceeaşi 
lungime de undă şi să stabiliți rapportul, care va duce în final 
la o prietenie sau la o relație deosebit de valoroasă. 

Ca să vă ajut să înțelegeți modul în care preferințele 
senzoriale ne influențează viața de zi cu zi, o să vă ofer un 
exemplu din experiența personală. Eu fac parte din categoria 
oamenilor care preferă elementele auditive, iar soția mea — din 


categoria celor care preferă elementele kinestezice. Dacă ne 
certăm, Wendy reuşeşte să stabilească legătura cu mine, 
„vorbind aceeaşi limbă” — adică folosind termenii auditivi. Îmi 
atrage imediat atenția spunând: „Nick, nu mă asculți deloc. 
Nu auzi nimic din tot ce-ţi spun.” Dacă ar spune: „Chiar nu 
vezi ce-ţi spun?” sau -— şi mai rău - „Nu vezi cum mă simt?” 
adevărul ar fi crud - „Nu, chiar nu văd cum te simți sau ce 
spui”. 

E adevărat - relația intelectuală se concretizează, dar eu 
trebuie să mă gândesc la cuvintele ei; creierul meu trebuie „să 
traducă” limbajul ei în limba mea. Dacă trimite, în schimb, un 
mesaj pe lungimea mea de undă (în limbaj auditiv), legătura 
dintre noi se stabileşte imediat. 

În mod similar, dacă vreau să apelez la sensibilitatea ei, 
spun: „Ştiu cum te simți când se întâmplă asta”. Cu alte 
cuvinte, abordez o strategie kinestezică - simplă, dar 
extraordinar de eficientă. 


Care este simțul vostru preferat? 


În ce categorie v-aţi încadra: în categoria oamenilor care 
preferă elementele vizuale, în categoria celor care preferă 
elementele auditive sau a celor care aleg elementele 
kinestezice? Ca foarte mulți oameni, s-ar putea să spuneți: 
„Eu fac parte din prima categorie, fără doar şi poate”. Dar s-ar 
putea să aveți o mare surpriză. Faceți următorul test ca să 
descoperiți unde vă încadrați cu adevărat şi modul în care 
percepeţi lumea! Alegeţi un singur răspuns pentru fiecare 
întrebare şi încercuiți litera care corespunde variantei alese! 

1. Dacă într-o stațiune de la malul mării nu mai sunt libere 
decât trei camere, aleg camera care oferă: 

. Vedere la mare, dar şi foarte mult zgomot 

. Sunetul valurilor, dar fără vedere la mare 

. Confort, dar şi zgomot şi fără vedere la mare 
. Când mă confrunt cu o problemă: 

. Caut alternative 

. Discut despre problema respectivă 

. Pun în ordine detaliile 


owy NAT 


3. Când sunt la volanul unei maşini, vreau ca aceasta: 


a. 
b. 
G: 


Să arate bine 
Să fie silențioasă sau puternică 
Să fie confortabilă sau să-mi ofere siguranță 


4. Când descriu un concert sau un eveniment la care am 
participat: 


SA lau Aa 


O DTP OO DTP OO ANOO 


. Descriu în primul rând imaginile care m-au impresionat 
. Descriu sunetele pe care le-am auzit 

. Redau senzațiile pe care le-am simţit 

. În timpul liber, îmi place cel mai mult: 

. Să mă uit la televizor sau să merg la film 
. Să citesc sau să ascult muzică 


. Să mă implic într-o activitate fizică (grădinărit /meşterit) 
sau să practic un sport 

6. Lucrurile cu adevărat importante pe care toată lumea ar 
trebui să le experimenteze în viață sunt: 


. Imaginile 
. Sunetele 
. Senzaţiile 
. Dintre următoarele activităţi, îmi petrec adesea timpul: 
. Visând cu ochii deschişi 

. Ascultându-mi gândurile 

. Captându-mi senzațiile 

. Când cineva încearcă să mă convingă de ceva: 
. Vreau să văd dovezi concludente 

. Vreau să mă conving singur 

. Am încredere în intuiţia mea 

. De obicei, vorbesc şi gândesc: 

. Repede 

. Moderat 

. Încet 


10. În mod normal, respirația mea are loc: 


a. În partea superioară a pieptului 

b. În partea inferioară a pieptului 

c. În abdomen 

11. Când încerc să găsesc o adresă într-un 
necunoscut: 

a. Folosesc o hartă 


oraş 


b. Cer indicaţii 

c. Am încredere în intuiţia mea 

12. Când îmi aleg hainele, cel mai important lucru pentru 
mine este: 

a. Să arăt impecabil 

b. Să spun ceva despre personalitatea mea 

c. Să mă simt bine şi confortabil 

13. Când aleg un restaurant, grija mea primordială este: 

a. Ca restaurantul să arate impresionant 

b. Să mă pot auzi atunci când vorbesc 

c. Să mă simt bine 

14. lau hotărâri: 

a. Repede 

b. Moderat 

c. Încet 


Rezultatul: 

Răspunsurile (a) = 
Răspunsurile (b) = 
Răspunsurile (c) = 


Răspunsurile (a) reprezintă categoria elementelor vizuale, 
răspunsurile (b) - categoria elementelor auditive, iar 
răspunsurile (c) — categoria elementelor kinestezice. Cu cât 
numărul fiecărei categorii este mai mare, cu atât este mai 
puternică tendința de a vă încadra în categoria respectivă. 

Făcând acest test veți afla nu doar care dintre cele trei 
simțuri tinde să fie dominant, ci veţi înțelege în acelaşi timp 
cum pot oamenii să aibă priorități diferite. Există aici foarte 
multe variabile, relevantă fiind şi aceea că ați ştiut scopul 
acestui test înainte de a-l începe. În timpul seminariilor mele, 
îi rog pe participanţi să completeze acest test înainte de a-şi da 
seama de semnificația lui. 

Încercaţi să-l rezolvaţi împreună cu alți prieteni şi 
confruntați rezultatele! Acestea vă vor ajuta să vedeți în ce 
stadiu vă aflați în procesul de recunoaştere a preferințelor 
senzoriale. 


Rolul metaforelor în vorbire 


Propoziția „Am scotocit toate cele patru colțuri ale lumii” 
este mult mai expresivă decât afirmația „Am căutat peste tot”; 
prima propoziție face trimiteri la cercetarea amănunțită, la 
sârguinţă, la detaliu, la o hotărâre de fier, cât şi la multe alte 
aspecte. Este o metaforă prin excelenţă şi — ca toate metaforele 
- implică imagini, sunete şi senzaţii, stârnind simultan 
imaginația indivizilor care preferă elementele vizuale, auditive 
sau kinestezice. Cei care preferă elementele vizuale îşi pot crea 
o imagine despre lucrurile învăluite în metafore, cei care adoră 
elementele auditive le pot auzi, iar cei din categoria 
kinestezicilor simt senzația pe care o stârnesc lucrurile 
respective. 

Metaforele sunt „recipientele” ideilor. Ele ne conectează 
imaginația interioară cu realitatea exterioară. Folosim adesea 
metaforele, uneori chiar inconştient, ca să ne explicăm 
gândurile. Le folosim, de asemenea, pentru a înfrumuseța 
lucrurile sau pentru a le face mult mai interesante. Parabolele, 
fabulele, poveştile şi anecdotele sunt unele dintre cele mai 
vechi şi mai puternice instrumente de comunicare pe care le 
avem la îndemână, iar aspectele lor metaforice sunt eficiente 
practic în orice situaţie. Ele ne incită imaginaţia şi ne trezesc la 
viață toate simțurile. 

Pe scurt, metaforele ne ajută să înțelegem lucrurile mult 
mai uşor, mai repede şi mai bine. 


Adaptarea la preferinţele senzoriale 


Ce legătură au categoriile senzoriale cu strategiile prin care 
trebuie să construim relaţii personale în mai puţin de 90 de 
secunde? Au o legătură mai mare decât vă puteți imagina. 
Atunci când reuşiți să identificați preferințele senzoriale ale 
semenilor voştri, puteți comunica extrem de bine, situându-vă 
pe aceeaşi lungime de undă. Dacă vreți să aveți relații 
armonioase cu partenerii voştri, să dovediți că aveți dreptate 
într-o polemică, să încheiați un contract de vânzare, să 
obţineţi un post sau să impresionați pe cineva la o petrecere, 


recunoaşterea categoriilor senzoriale poate fi un lucru extrem 
de valoros. 

Într-o zi, după unul dintre seminariile mele, am primit un 
telefon de la o femeie deosebit de volubilă, care participase la 
seminarul respectiv. O chema Barbara şi era proprietara unui 
magazin de covoare. 

— Este incredibil! mi-a spus ea. Este ora 9.30, am deschis 
doar de o oră şi am vândut deja cinci produse. N-am reuşit 
niciodată până acum această performanță. Este ideal pentru 
afacerea mea, a continuat ea, referindu-se la prelegerea mea 
despre elementele vizuale, auditive şi kinestezice şi despre 
oamenii care se încadrează în aceste categorii. Primele patru 
vânzări s-au desfăşurat normal, deşi eram conştientă de 
lucrurile pe care le-am învățat. Dar cea de-a cincea... La un 
moment dat, a intrat în magazin o doamnă, târându-şi soțul 
după ea. Era evident că el se afla acolo împotriva voinţei sale. 
Mi-am dat seama imediat că făcea parte din categoria 
kinestezicilor, că îi plăcea să atingă lucrurile, astfel că - după 
30 de secunde - l-am convins să mângâie covorul. Şi l-au 
cumpărat. 

Ştiam că - dacă i-aş fi spus: „Imaginaţi-vă cum ar arăta 
covorul în casa dumneavoastră!”, aş fi dat imediat greş, pentru 
că nu era un „adept” al elementelor vizuale. Dacă i-aş fi spus, 
de exemplu: „Veţi descoperi cât de silențioşi vor fi copiii când 
vor alerga pe el”, rezultatul ar fi fost acelaşi, pentru că nu 
gândea în „limbajul auditiv”. Mi-am dat seama din felul în care 
se îmbrăca, se mişca şi vorbea că prefera elementele 
kinestezice, motiv pentru care i-am spus simplu: „Puneţi 
mâna pe el!” Iar el m-a ascultat. Pur şi simplu. S-a aşezat în 
genunchi şi a început să-l mângâie. 


Descoperiţi ce puteți obține! Schimbaţi-vă tactica până veți 
obține ce vă doriți! Puneţi în practică strategia KFC! Identificați 
simţul care domină viața unei persoane şi schimbaţi-vă modul 
de abordare, ținând seama de acest lucru! 


Dacă nu ştiţi cum să reacționați într-o situaţie, nu vă 
îngrijorați! Pregătiți-vă să includeți toate cele trei simțuri în 


strategia de abordare a unei persoane! Încercaţi să arătaţi cât 
mai bine cu putință pentru cei care preferă elementele vizuale! 
La urma urmei, aceştia sunt cei mai numeroşi. Vorbiți cât mai 
frumos cu putință; abordațţi o tonalitate plăcută a vocii pentru 
cei care preferă elementele auditive! Şi încercați să dați dovadă 
de sensibilitate şi flexibilitate în cazul în care întâlniți 
persoane chinestezice! Fireşte, dacă aveţi de-a face cu un 
grup, aplicaţi aceleaşi reguli! Grupul va fi alcătuit din indivizi 
aparținând tuturor celor trei categorii şi trebuie să-i abordați 
pe toți. 

Mai presus de orice altceva, nu trebuie să uitaţi că talentul 
de a ne adapta în funcție de percepțiile oamenilor asupra lumii 
înconjurătoare este una dintre cele mai mari descoperiri ale 
vieții noastre. 

Cu câteva luni în urmă, am ținut un discurs în cadrul unei 
conferințe a  întreprinzătorilor în construcţii. În timpul 
prelegerii mele, am exemplificat (eu fiind actorul principal, 
distribuit în toate rolurile) câteva dintre tiparele 
comportamentale afişate de „reprezentanții? categoriilor 
vizuale, auditive şi kinestezice. La sfârşitul discursului, un 
individ înalt şi bine făcut m-a tras deoparte. Era foarte 
emoționat şi părea gata să izbucnească în lacrimi. Dând din 
cap dintr-o parte în alta, şi-a început povestea: 

— Nu ştiu ce să spun. Mă duc chiar acum la şcoala unde 
învață fiul meu ca să-l strâng în brațe. De ani de zile — 
continuă el, înecându-se în lacrimi — sunt supărat pe el. Când 
vorbesc cu el, se uită mereu aiurea, îmi evită privirea. Asta mă 
scoate din minți şi tip la el: „Uită-te la mine când vorbesc cu 
tine!” Niciodată nu se uită în ochii mei când îi dau instrucțiuni. 
Am înțeles din tot ce ne-ați spus astăzi că fiul meu se 
încadrează în categoria celor care preferă elementele auditive, 
iar faptul că se uită în altă parte atunci când îi vorbesc nu 
înseamnă că mă ignoră. Îşi întoarce urechea spre mine ca să 
se poată concentra asupra spuselor mele. Iar eu, pentru că 
ador elementele vizuale, trebuie să stabilesc contactul vizual.” 

Apoi, mi-a strâns mâna şi a plecat. 

Este uluitor. Lucruri de genul acesta se întâmplă adesea în 
viața noastră, dar noi le ignorăm, nu le înțelegem - adică, nu 


le-am înțeles până acum. Situaţia însă s-a schimbat. 


Imagini şi sunete 


În ciuda cafelei şi a croasantelor proaspete, soţii O'Connor 
nu aveau parte de un mic-dejun prea plăcut. 

— Este un Maserati galben strălucitor! exclamă John. Este 
minunat! De ce nu-ți imaginezi o plimbare la volanul lui 
printre privelişti uluitoare? 

— Nu pot să-mi imaginez asta, spuse Lizzie pe un ton 
glacial. Nu aud decât facturile lunare pentru plata maşinii pe 
care poştaşul ni le-ar trânti în cutie. Nu cred că m-ai ascultat 
când ţi-am spus că sunt alte lucruri mai importante pe care 
trebuie să ne cheltuim banii... 

John ieşi mânios din casă, dar în seara aceea, după cea 
plecat de la serviciu, îi cumpără lui Lizzie o eşarfă scumpă, 
multicoloră, în încercarea de a o împăca. Ajungând acasă, o 
găsi în sufragerie şi îi dărui cutia frumos împachetată. 

— Cu ce ocazie îmi dăruieşti asta? întreabă Lizzie distantă, 
scoțând eşarfa din cutie. 

— Vreau să-ți arăt cât de mult te iubesc, spuse John, 
simțindu-se respins. 

— O eşarfă chiar nu-mi spune şi nu-mi arată nimic! 
izbucni Lizzie, părăsind brusc camera. 

John se trânti pe canapea, înfăşurându-şi eşarfa în jurul 
mâinii până când degetele îi amorțiseră de durere. 


Ce s-a întâmplat în această scenă? John este adeptul 
elementelor vizuale. El percepe lumea prin intermediul ochilor: 
vorbeşte despre „un Maserati galben”, îşi „imaginează” cum 
i-ar sta la volanul lui, cumpără o eşarfă multicoloră. Lizzie 
preferă elementele auditive. Ea aude facturile trântite în cutia 
poştală şi nu crede că John o „ascultă” când îi „spune” ceva. 

Această căsnicie poate fi salvată (sau cel puţin, se poate 
realiza achiziția acelui Maserati atât de râvnit?) Da, fireşte. 
Două bilete la concertul trupei favorite a lui Lizzie — ceva care 
„atinge” coardele ei sensibile (în acest caz, urechile ei) — ar mai 
îndulci lucrurile. lată cum ar fi trebuit să procedeze John dacă 


ar fi acordat mai multă atenție modului în care Lizzie percepe 
lumea: 


— Îmi pare rău, Lizzie, spuse John pe un ton moale şi 
plăcut (după ce îi oferi biletele la concert). 

El începu apoi să adopte limbajul auditiv pe care îl 
agreează soția sa. 

— Uite cum o să facem — hai să discutăm în linişte şi pace! 
Îţi place cum sună oferta mea? 

Lizzie încuviinţă din cap, fiind acum pe aceeaşi lungime de 
undă cu soțul ei şi vorbind aceeaşi limbă. 

— Ţi-am spus oare că Maserati toarce ca o pisicuţă şi 
merge atât de silențios încât abia îl auzi? întreabă John pe un 
ton mieros. Şi stai să vezi ce rate extraordinar de rezonabile ni 
se oferă! 

— Văd, în sfârşit, tabloul pe care mi-l înfățişezi, John! 
spuse soţia lui. Totul îmi este mult mai clar acum! 


Capitolul 9 


Identificarea preferințelor senzoriale 


Recunoaşterea simţurilor pe care le preferă ceilalţi 
oameni ca să perceapă lumea şi folosirea acestor 
informaţii în procesul de stabilire a relaţiilor cu semenii 
noştri - pe plan personal, profesional sau social - pot să 
exercite o influenţă extraordinară asupra modului în care 
ne răspund. Subiectul acestui capitol îl constituie indiciile 
inițiale pe care oamenii ni le oferă în mod inconştient. Fie că 
fac parte din categoria oamenilor care preferă elementele 
vizuale, auditive sau kinestezice, ne trimit anumite semnale pe 
care noi trebuie să le interpretăm şi să le folosim în procesul de 
stabilire a rapportului. 

La sfârşitul unuia dintre seminariile mele, o doamnă între 
două vârste din rândul al doilea mi-a pus următoarea 
întrebare: 

— Aveţi sentimentul că este dificil să pui degetul cu 
exactitate pe preferințele senzoriale ale unei persoane şi să 
spui cu certitudine care sunt acestea? 

Această doamnă încântătoare purta o haină tricotată, 
largă şi confortabilă şi — în timp ce vorbea -— îşi trecea degetele 
prin păr. l-am mulțumit pentru întrebare şi am rugat-o să nu 
se mişte. Fiind prietenoasă din fire, a rămas înțepenită pe loc. 

— Vreau să vă rog să repetaţi întrebarea în aceeaşi 
manieră, i-am spus eu. Dar vreau ca publicul să fie foarte 
atent. Aţi înțeles? 

Ea a dat din cap în semn că „da”, a făcut o pauză şia 
repetat întrebarea, fără să se mai joace însă cu părul. Pe 
buzele spectatorilor a apărut un zâmbet unanim, semn că au 
înțeles despre ce era vorba. Apoi, a izbucnit şi doamna în râs. 

Alegerea cuvintelor precum „aveţi sentimentul”, „este 
dificil” şi „să pui degetul”, modul ei lejer de a vorbi, haina 
confortabilă, statura ei bine făcută şi obiceiul de a-şi trece 
degetele prin păr — toate acestea reprezintă nişte indicii extrem 
de importante pe care ea le-a oferit publicului şi cu ajutorul 


cărora oamenii pot să identifice preferințele ei senzoriale. 
Nu ați fost prezenți la această scenă, dar — după părerea 
voastră -— care este simțul pe care îl preferă această doamnă? 
Aveţi dreptate dacă ați spus că face parte din categoria 
celor care preferă elementele kinestezice. 


Profilurile create de preferinţele senzoriale 


Fiecare grup se caracterizează prin diferențe subtile ale 
„aspectului” fizic şi mental. Ele nu reprezintă nişte diferențe 
stricte, ci doar nişte indicii. Oamenii care fac parte din 
categoria celor care preferă elementele vizuale, auditive sau 
kinestezice sunt diferiți unii de alți — sunt indivizi unici, cu 
valori şi concepte nelimitate, cu opinii şi talente deosebite, cu 
calități şi defecte, cu visuri şi năzuinţe proprii. Ei se deosebesc 
unii de alții; cu toate acestea, există anumite similitudini 
fundamentale. Descoperiți o persoană care manifestă un 
interes aparte pentru un anumit simţ în domeniile despre care 
vom discuta în acest capitol, iar ea vă transmite semnalele 
aferente! 


Un pont important: 

Cei care preferă elementele vizuale vorbesc de obicei foarte 
repede. 

Cei care preferă elementele kinestezice tind să vorbească 
domol. 

Cei care preferă elementele auditive se încadrează undeva 
la mijloc. 


Din momentul în care vă familiarizați cu aceste trei 
categorii de oameni, diferențele - subtile la început - vor 
deveni din ce în ce mai evidente. 

Vi s-a întâmplat, probabil, să vă cumpăraţi o maşină nouă. 
Să spunem că aţi ales o maşinuţă albastră, marca Miata! Vi se 
pare unică? Nici pe departe. Deodată, oraşul pare invadat de 
maşini Miata de culoare albastră. Deşi înainte abia dacă 
vedeați câte una „rătăcită” pe stradă, în acest moment ele sunt 
peste tot. Fireşte, aceste maşini nu au apărut peste noapte — 


doar că nu le-aţi acordat atenție până în acest moment. 

Când vă veţi obişnui să distingeți oamenii, vi se va 
întâmpla acelaşi lucru. Diferenţele vor deveni evidente. Nici ele 
nu au apărut peste noapte - doar că nu ați ştiut să le 
observați. 


Indicii oferite de persoanele de la televizor 


Emisiunile televizate vă oferă o ocazie extraordinară ca să 
puneţi în practică exercițiul de identificare a preferințelor 
senzoriale. Emisiunile recente, unde toată lumea tinde să 
vorbească exagerat, nu sunt potrivite în acest sens. Mult mai 
bune sunt interviurile susținute de moderatori precum Charlie 
Rose sau Larry King, sau alte talk show-uri asemănătoare, 
unde oamenii se simt în largul lor şi îşi dezvăluie adevărata 
personalitate. 

Opriţi sonorul şi încercaţi să spuneţi — analizând aspectul 
exterior, gesturile mâinilor, mişcările ochilor şi îmbrăcămintea 
invitaţilor din emisiunea respectivă — din ce categorie fac parte! 
Apoi, dați sonorul mai tare şi ascultațţi-le cu atenţie cuvintele, 
ritmul vorbirii şi tonalitățile vocii! 

Puteţi face acelaşi lucru ascultând interviurile radiofonice. 
Concentraţi-vă asupra cuvintelor! Emisiunile de la radio sunt 
adevărate izvoare de informaţii referitoare la preferințele 
senzoriale. Puteţi pune în practică acest exercițiu în timp ce 
sunteți prinşi în trafic. 

Nu vă grăbiţi! Relaxaţi-vă şi bucurați-vă de descoperirile 
făcute! 


m Indivizii vizuali 


Aceşti oameni acordă o atenţie deosebită aspectului 
exterior al lucrurilor. Ei au nevoie de dovezi fizice înainte de a 
lua o decizie. Gândesc în imagini şi îşi flutură mâinile prin aer, 
atingând anumite lucruri atunci când vorbesc. Prin fața 
ochilor li se derulează foarte multe imagini, iar gândirea lor 
este foarte clară; datorită acestui fapt, ei vorbesc extrem de 
repede. Uneori au o voce monotonă. Se uită adesea în stânga şi 


în dreapta atunci când vorbesc. În ceea ce priveşte garderoba, 
aceşti indivizi se îmbracă elegant şi impecabil, acordând o 
atenție deosebită înfățişării lor exterioare şi căutând lucruri de 
cea mai bună calitate. Pentru că sunt preocupați de aspectul 
fizic, adoptă mereu o ținută elegantă şi îngrijită. Când stau în 
picioare sau pe un scaun, îşi menţin trupul şi capul în poziție 
verticală. 

Aceşti oameni iau decizii rapide şi bine întemeiate şi sunt 
implicaţi în activități clare şi specifice. Vor să deţină controlul 
pentru că au o viziune bine determinată a modului în care 
trebuie să arate lucrurile. Foarte mulți oameni din lumea 
artistică — dar nu toţi — intră în această categorie. 


m Indivizii auditivi 


Oamenii din această categorie reacționează în funcție de 
calitatea sunetelor. Le plac conversațiile şi sunetul cuvintelor, 
dar totul trebuie „să sune” foarte bine ca să-ți acorde atenția 
lor necondiționată. Sunt înzestrați cu o voce melodioasă, 
sensibilă, persuasivă şi expresivă. În timp ce vorbesc, îşi mişcă 
ochii dintr-o parte în alta şi gesticulează mai puțin decât cei 
din categoria precedentă; dar când o fac, mişcările mâinilor 
urmează mişcările ochilor — dintr-o parte în alta. În ceea ce 
priveşte vestimentația, ei cred că se îmbracă elegant. Vor să 
transmită un mesaj prin felul în care se îmbracă, dar uneori 
nu prea reuşesc. Sunt adepții unei înfățişări îngrijite - de 
genul celor din prima categorie, dar şi a unei vestimentațţii 
confortabile — de genul kinestezicilor. 

Aceşti indivizi lucrează în domenii care pun pe primul plan 
cuvintele şi sunetele - ei sunt moderatori de emisiuni 
radiofonice sau televizate, profesori, avocați, consilieri şi 
scriitori. 


m Indivizii kinestezici 
Pentru aceşti oameni sensibili, lucrurile trebuie să fie 


solide, bine consolidate şi legitime ca să se implice într-o 
acțiune. Vocile şi gesturile lor sunt domoale şi relaxate. Unii 


dintre ei vorbesc îngrozitor de încet şi presară conversaţia cu 
tot felul de amănunte nesemnificative, fapt care îi determină 
pe indivizii din primele două categorii să strige: „Te rog, pentru 
numele lui Dumnezeu, treci la subiect!” Problema 
kinestezicilor constă în faptul că au nevoie de mai mult timp ca 
să transpună sentimentele în cuvinte decât este nevoie în 
cazul traducerii în cuvinte a imaginilor sau sunetelor. Când 
vorbesc, tind să-şi ațintească ochii în pământ, ca şi când şi-ar 
analiza sentimentele. Le place senzaţia pe care le-o provoacă 
atingerea lucrurilor. Adoră sunetele domoale şi materialele 
fine. Bărbaţii care au barbă fac parte în mod cert din această 
categorie. Kinestezicii se implică în activități care necesită 
lucrul cu mâinile — ei sunt instalatori, electricieni, tâmplari, 
agenţi de vânzări sau lucrează în domenii cum ar fi artele 
frumoase, medicina şi industria alimentară. 

În ceea ce priveşte aspectul fizic, există două tipuri de 
kinestezici: dintr-un grup fac parte sportivii, dansatorii, cei 
care lucrează în serviciile de urgenţă şi comercianții — oameni 
pentru care contactul fizic este primordial; de cealaltă parte a 
baricadei se află indivizii sensibili, relaxaţi, practici şi inimoşi, 
dotați cu o statura fizică impunătoare. 


Preferințele senzoriale 


Acest exercițiu simplu s-a dovedit eficient în determinarea 
preferințelor senzoriale ale unei persoane. Începeţi conversaţia 
punând întrebări generale: „Locuieşti în oraş sau la periferie?” 
După ce primiţi răspunsul, întrebaţi: „Îţi place?” 

Dacă răspunsul este „Da”, întrebaţi: „Ce-ţi place cel mai 
mult aici?” (Dacă răspunsul este „Nu”, întrebaţi: „Ce aspecte 
nu-ți plac?”) 

După ce interlocutorul vă oferă motivele sale, insistați! 
Dacă primiţi un răspuns de genul: „Este un loc liniştit”, puteţi 
încuraja discuția punând întrebarea „Şi ce altceva îți mai 
place?” şi nu vă opriți aici! Continuaţi şirul întrebărilor până 
când obţineţi destule indicii verbale cu ajutorul cărora să 
identificați simțul preferat al persoanei respective! 


m Asemănări şi deosebiri 


Şansele de a stabili o relaţie armonioasă cu o persoană 
„asemănătoare” cu voi sunt foarte mari, aşa cum ați înțeles 
deja. Dar acest lucru se dovedeşte mereu o idee bună? Da şi 
nu. Dacă vreți să vă petreceți viața alături de o persoană care 
vi se aseamănă foarte mult, atunci răspunsul este „Da”. Dar ce 
se întâmplă dacă vrem puţină „scânteie” în viața noastră — 
puțin divertisment? 

Oamenii mă întreabă adesea dacă vechea zicală potrivit 
căreia „contrastele se atrag” este adevărată. Răspunsul este 
„Da” — contrastele chiar se atrag. Dar cum? Şi ce atrag? 

Să precizăm în primul rând că această carte se referă la 
procesul de stabilire a rapportului şi la construirea relațiilor 
personale. Dacă rapportul şi construirea relațiilor dau naştere 
prieteniilor şi idilelor, depinde numai de voi. Îmi plac, am 
încredere şi țin la foarte mulți oameni, dar ei nu sunt cu toții 
prietenii mei şi, cu siguranță, nu sunt partenerii mei. 
Implicarea într-o relație sentimentală este un lucru mult mai 
complex. Multe dintre limbile clasice din Antichitate se referă 
la trei tipuri diferite de dragoste sau afecțiune. Este vorba de 
cea universală, cea frățească şi cea sexuală. Când sunt 
implicate toate trei, relația se apropie de perfecțiune. 

După părerea mea, care nu se bazează pe fapte ştiinţifice, 
ci pe studierea şi analizarea a peste 35 de cupluri, ale căror 
relații durează de mai bine de 20 de ani şi sunt încă pline de 
viață, aceste legături durabile au drept fundament principiul 
atracției contrastelor. 

Vă amintiţi că testul de la sfârşitul capitolului 8 vă ajuta să 
vă analizați preferințele senzoriale. Voi folosi ca exemplu 
rezultatul pe care l-am obţinut eu după rezolvarea testului. Pe 
primul loc a ieşit A, apoi V şi în final K sau AVK (A = auditiv, V 
= vizual şi K — kinestezic). Opusul acestui rezultat ar fi KVA, ca 
în exemplul: 

AK 
VV 
KA 
În acest fel, elementele aflate în contrast ies primele în 


evidenţă - în acest caz, este vorba despre A şi K, dar la mijloc 
elementul este acelaşi — V. 

Relaţia este consolidată de veriga vizuală, care este 
reciprocă. Relaţia îşi păstrează însă vitalitatea datorită 
elementelor aflate în contrast A şi K, care asigură „scânteia” 
relației. 

Observațiile mele sunt următoarele: când doi oameni „se 
întâlnesc la mijloc” şi împart o preferință senzorială (fie că este 
vorba de cea vizuală, auditivă sau kinestezică), ea îi ajută să 
treacă prin clipele grele ale vieții şi adaugă frumusețe 
momentelor de linişte. Preferințele senzoriale comune (fie că 
sunt pe primul, pe al doilea sau pe al treilea loc) ajută un 
cuplu să depăşească marile obstacole ale vieții. 


Indiciile verbale 


Nu există nişte reguli fixe aici, cu excepția faptului că 
oamenii pe care îi întâlniți tind să-şi dezvăluie modul în care 
îşi transpun experiențele în cuvinte, alegând anumiţi termeni 
şi expresii. Ascultaţi aceste cuvinte şi ţineţi seama de ele 
atunci când doriți să stabiliți rapportul! 


m Exemple de limbaj vizual 


Tendinţa de a vorbi în imagini şi de a metaforiza lucrurile — 
„dacă vom privi mai atenți”; „diferența era ca de la cer la 
pământ” — poate fi un indiciu puternic al faptului că vorbitorul 
se bazează în mod deosebit pe simțul vizual. 

O zi întreagă -— din zori până în amurg - încercaţi să vă 
concentrați asupra cuvintelor şi expresiilor vizuale pe care le 
auziți în vocabularul semenilor voştri! Observaţi-le cu atenție 
până se vor întrupa în imagini deosebit de clare — exact ca 
aceste trei cuvinte vizuale pe care le-am folosit într-o singură 
frază! Lista cuvintelor vizuale pe care o veți studia puțin mai 
târziu vă va ajuta să identificați şi să analizați persoanele care 
experimentează lumea prin intermediul imaginilor. Apoi, 
încercați să demonstrați cât de bine puteți folosi aceste cuvinte 
vizuale! Străduiți-vă ca - în timpul conversațiilor cu alți 


oameni — „să vorbiţi în culori” şi să zugrăviți evenimentele în 
imagini cât mai vii cu putință! Descrieţi experiențele pe care 
le-aţi trăit într-un mod cât mai expresiv, în aşa fel încât 
interlocutorii voştri să le poată „vedea”! 


a analiza 

unghi 

a apărea 

aspect 

orb 

luminos 
strălucitor 
claritate 
limpede 

a ilumina 

iluzie 

a imagina 

a inspecta 
lumină 

a arăta bine 
imagine mentală 
ochiul minții 
obscur 

a urmări 

punct de vedere 


colorat 
remarcabil 
întunecat 
schemă 
privelişte neclară 
înceţoşat 

a lumina 
închipuire 

a examina 

a omite 

a observa 

a se uita pe furiş 
percepţie 
perspectivă 
imagine 

evident 

a portretiza 

a reflecta 

a expune 

a vedea 


a focaliza 

a prevedea 
neclar 

privire 
încruntare 
licărire 
incandescență 

a ascunde 

lipsă de previziune 
a cerceta 

a arăta 

a schița 

privire fixă 

a trece în revistă 
vedere 

viziune 

viu 

a privi 

martor 

a mări imaginea 


Cum te vezi? 


Este cam încețoşat acum. 


Văd la ce te referi. 


Are un caracter foarte colorat. 
Este o privelişte plăcută. 

Hai să privim lucrurile dintr-o 
anumită perspectivă! 


O conversaţie vizuală 


Vedem subiectul cu aceiaşi 


ochi. 


caz? 


E puţin cam vag. 
Fără nici o umbră de îndoială. 
Ne vedem mai târziu. 

Poţi să-ți imaginezi asta? 
Poţi să faci lumină în acest 


Compania noastră se bazează Avem un viitor strălucit. 
pe o viziune. 


m Exemple de limbaj auditiv 


Adoptaţi cuvintele şi expresiile auditive pe care le folosesc 
oamenii atunci când comunică între ei! 
Recurgeţi frecvent la aceste cuvinte până când vă 


familiarizați cu ele şi vă „armonizaţi” cu sunetul lor! 
Ascultaţi-le cu atenţie mecanismul de funcționare! 


Deschideţi-vă urechile spre cei care „văd” şi percep lumea 


cu ajutorul auzului! 


Veti „auzi” mesajul clar şi răspicat. 
LI > 


a anunța a divulga a dezacorda 
a articula reproş nemaiauzit 
a bolborosi a auzi un sunet de deschis 

a flecări la o anumită conotații 

a bubui distanță expresii 

a suna a se exprima a declara 

a răsuna a bârfi a pronunța 
a zăngăni a armoniza a chestiona 
a ciocni a auzi încet 

a pocni mesaj ascuns a freca 

a conversa linişte (ssss!) a remarca 
trosnet pălăvrăgeală a raporta 
surd a întreba rezonanță 

a dezbate a asculta răsunător 

a descrie cu tare a urla 
amănunte fel de a spune murmur 

a discuta a menţiona a spune 

a striga zgomotos a țipa 
sunet strident a vorbi a rosti 
tăcere a zice vocal 

a grăi sunet de clopoțel bine informat 
mut ton a geme 

a cârâi fără glas cuvânt cu cuvânt 


a afirma a acorda 


a răcni 


Îmi sună cunoscut. 
Spune-mi mai multe! 
Cuvintele lui îți sunt 
familiare? 

A dat un raport 
satisfăcător despre el. 
Cel puțin acasă ne 
bucurăm de armonie. 
Mi-au acordat o audienţă. 


M-a lăsat fără cuvinte. 
Culorile astea sunt foarte 
tari. 


O conversaţie auditivă 


Nu mi-a plăcut tonul vocii lui. 
Lasă-mă să-ți spun! 
Spune-mi cum! 


Ea ţipă nonstop. 

E un fel de a spune... 

Vreau ca toți cei prezenți să dea 
glas opiniilor pe care le au. 

A primit aplauze furtunoase. 


Aceste sunete sunt cristaline. 


Ţine-ţi gura! 


m Exemple de limbaj kinestezic 


Următoarele cuvinte sunt specifice indivizilor care preferă 
elementele kinestezice. Analizați emoţiile care vă învăluie până 
desluşiți cum şi unde se revarsă! Treceţi peste toate 
obstacolele care vă stau în cale! Clădiţi o fundație solidă pe 
care să vă puteți consolida rapportul stabilit cu semenii voştri! 
Folosiţi aceste cuvinte concrete şi palpabile care apelează la 
sensibilitatea indivizilor kinestezici! 


suportabil pe aripile vântului a răni 

se reduce în ultimă fundaţie intuiție 

instanță la... a îngheţa aiurit 

a sparge a întinde a stabili contactul 
a pricepe structurat mişcare 

rece suport tulburat 

a lua taurul de a descătuşa a ţintui 


coarne tensiune a fi o pacoste 


concret a prinde presiune 

a se conecta mână în mână a arunca 

a săpa a manevra legat 
sentimental greu încurcătură 
a explora încins a atinge 

a simți a ţine insuportabil 
ferm suspiciune a împinge 

a se năpusti negociator abil a stresa 
sensibil lin pe furiş 

a stabili solid insensibil 
superficial a clasifica a descâlci 
tăios a apăsa neorganizat 
a transfera a agita 

şocant încordare 


O conversaţie kinestezică 


Ce simţi referitor la...? 
Am întâmpinat câteva 
obstacole. 

Voi lua legătura cu ea. 

Mi-a scăpat printre degete. 
Tremur toată. 

Nu reuşesc să te urmăresc. 


Hai să lămurim lucrurile! 


Poţi să tragi nişte sfori? 

A luat taurul de coarne şi a 
rezolvat problema. 

Treci peste asta! 


Nu pot să mă împac cu starea 
de tensiune. 
El este o adevărată pacoste. 


Rămâi aici! 

Nu pot să pun punctul pe „i”. 

Porneşte de la zero! 

Mai „condu-mă” o dată prin 
toată povestea! 

Mă simțeam calm, liniştit şi 
adunat. 

Hai să explorăm posibilităţile! 


Indiciile de accesare vizuală 


De-a lungul timpului, am lucrat la şedinţele foto cu 
manechine din diverse țări, a căror limbă natală nu era 
engleza. Când „materialele” de lucru sunt chipul, gâtul şi 


umerii unui manechin (la care se adaugă, fireşte, machiajul, 
coafura şi vestimentația — apanajele stiliştilor profesionişti), îți 
dai seama că - în afară de mişcările şi poziţiile subtile ale 
corpului — cele mai multe dintre „aluziile” şi „insinuările” pe 
care vrem să le sugerăm se datorează expresiilor faciale — 
ochilor şi gurii. Dacă vrei ca un manechin să zâmbească, nu-i 
spui să zâmbească. Îl faci să zâmbească. 

Pentru a influența mişcarea ochilor, trebuie să foloseşti un 
„cod” care pare să funcţioneze în orice limbă. Când vrei ca 
subiectul tău să-şi îndrepte ochii spre cer, într-o poziţie 
laterală, este suficient să-i spui „Visează!” şi s-a înfăptuit 
minunea. Cuvinte precum „secret” sau „telefon” îi vor induce 
persoanei respective senzaţia de a-şi îndrepta privirea lateral 
spre urechi în timp ce „trist”, „romantic” sau „gânditor” vor 
influența ațintirea privirii în pământ, în partea dreaptă sau 
stângă. 

Fondatorii limbajului NLP au observat aceste fenomene 
legate de mişcarea ochilor şi le-au codificat sub forma unei 
paradigme interesante. Pe baza descoperirii lor putem să 
credem următorul fapt: globul ocular poate fi asemănat, 
aşadar, cu un ac ce se poate mişca în şase direcții diferite în 
funcție de informațiile pe care le caută - fiecare poziție 
activează un simț, uneori ca să ne amintim, alteori ca să creăm 
un răspuns. 

Dacă îl rogi pe un bărbat să-ţi spună culoarea cămăşii sale 
preferate, acesta se va uita în sus, în partea stângă, încercând 
- înainte de a-ți da un răspuns - să-şi imagineze cămaşa 
respectivă. Dacă o întrebi pe o femeie ce senzaţie îi stârneşte 
atingerea mătăsii, ea va privi în pământ, în partea dreaptă, 
încercând să-şi amintească senzația respectivă. Cu alte 
cuvinte, când le adresezi oamenilor o întrebare, aceştia se uită 
adesea în altă parte ca să-ți poată da un răspuns. Motivul este 
cât se poate de simplu: ei îşi accesează simțurile. 


Nu lânceziţi! Exersaţi mereu! Închideţi sonorul televizorului 
în timpul unui interviu şi observați cum ochii invitatului se agită 
de colo-colo în căutarea răspunsurilor la întrebările puse de 
moderator! 


Înainte de a merge mai departe, puneţi o întrebare unei 
persoane! Fără să vă trădați intenția, priviți-l pe individul 
respectiv fix în ochi şi puneți-i o întrebare generală, ca de 
pildă: „Ce ţi-a plăcut cel mai mult la ultima vacanţă (zi de 
naştere sau slujbă) pe care ai avut-o?” Urmăriţi apoi cum ochii 
persoanei încep „să navigheze” în căutarea informaţiilor! Acest 
exercițiu vă oferă ocazia să observați modul în care stochează 
şi accesează informaţiile — respectiv, imaginile, sunetele şi 
sentimentele. Referirile constante la un singur simţ reprezintă, 
de asemenea, un indiciu al preferințelor sale senzoriale. 

Oamenii care răspund la aceste întrebări în timp ce se uită 
în sus, în stânga sau în dreapta, îşi vizualizează răspunsul. 
Dacă se uită în stânga sau în dreapta spre urechi, încearcă, 
probabil, să-şi amintească informaţiile pe care le cereți. Dacă 
îşi ațintesc privirea în pământ, în partea stângă, îşi accesează 
sentimentele, iar dacă se uită în jos, în partea dreaptă, acest 
gest indică un soi de dialog lăuntric. Cercetătorii emit diverse 
puncte de vedere referitoare la aceste indicii de accesare 
vizuală din NLP, dar eu le consider destul de exacte şi — lucrul 
cel mai important - ele îi ajută pe oameni (în special, pe cei 
foarte timizi, care evită să-şi privească interlocutorii în ochi) să 
stabilească un contact vizual deosebit de eficient. 


Blocaj mental 


Provocaţi-l pe un prieten să răspundă la următoarele 
întrebări fără să-şi mişte ochii! Spuneţi-i să se uite tot timpul 
la voi şi să-şi menţină ochii în poziție fixă! Apoi puneţi prima 
întrebare: 

„Îţi place casa (apartamentul etc.) în care locuieşti?” În 
funcție de răspunsul pe care îl primiți - „Da” sau „Nu” — 
spuneți următorul lucru: 

„Enumeră repede şase aspecte care îți plac (sau nu-ţi plac) 
în privința locuinței tale!” 

Prietenul vostru va rămâne fie complet fără grai, fie va 
încerca din greu să găsească un răspuns. Este aproape 
imposibil să descoperim sau să ne amintim cum arată, cum 


sună sau ce senzație ne provoacă atingerea lucrurilor fără să 
ne mişcăm ochii. Prietenul va rămâne paralizat ca un iepure 
speriat în fața farurilor unei maşini. 

Hipnotizatorii ştiu că — dacă reuşesc să oprească mişcarea 
ochilor subiectului lor — acesta nu va mai putea să gândească. 
O stare meditativă se poate realiza în acelaşi fel. Uitaţi-vă fix la 
un punct static, ţinându-vă ochii deschişi sau plasați-vă 
centrul atenţiei într-un singur loc (în frunte, de exemplu), 
ținându-vă ochii închişi! Dacă veţi reuşi să vă menţineţi 
atenţia fixă, veți pierde noțiunea timpului şi veți pune capăt 
dialogului lăuntric. 

Un alt detaliu semnificativ de care trebuie să ținem seama 
este că - atunci când privim spre stânga - ne amintim 
informațiile, iar când privim în partea cealaltă, spre dreapta, le 
construim. 

Nu trebuie să uitaţi că — în timpul unei conversații cu o 
persoană - au loc simultan câteva activități mentale. De 
exemplu, un individ o întreabă pe o tânără: 

— Ai văzut ultimul film al lui Bruce Willis? 

— Da, l-am văzut, răspunse ea, văzându-se cu ochiul 
minții stând la coadă ca să cumpere bilete. 

În acelaşi timp însă, în sufletul ei are loc un dialog lăuntric: 
„Ce tip plictisitor! Oare îl judec prea repede? Nu, chiar este o 
pacoste pe capul meu. Cum pot să scap de el?” 

Apoi, el spune: 

— Vrei să ieşim împreună sâmbătă seara? 

Căutând un pretext, ea murmură în cele din urmă: 

— La naiba, nu pot, trebuie săăăă... termin un raport 
pentru luni dimineață. 

În acest timp, ochii ei privesc în altă parte, construindu-şi 
o imagine în care se vede lucrând la laptop la masa din 
bucătărie. 

Sunteţi puţin nedumeriți? Priviţi acest desen: 


| Construcție vizuală — [Amintire vizuală ] 
| îți creezi imagini în minte îţi aminteşti imagini _ | 


A 

Construcţie auditivă — PIETE d ) ay Amintire auditivă — | 
îți creezi sunete în minte -< A i îti amintesti sunete 

pe yd N —————————— 

[d ~% 

Elemente kinestezice — | | Monolog săi 
accesezi sentimente | | ____ interior 


şi senzaţii | 


Ca să evităm eventuale confuzii, imaginați-vă că acest 
desen este lipit pe fruntea interlocutorului vostru! Nu are 
importanță unde stă acesta în realitate — în stânga sau în 
dreapta voastră. Consideraţi că persoana se află în fața 
voastră! 

Întâmplător, aceste acţiuni nu sunt similare cu mişcările 
ochilor pe care le faceți atunci când cercetaţi o cameră sau 
admirați un peisaj - ele sunt complet independente de 
condițiile necesare capacității de a vedea. Ochii îndeplinesc 
două misiuni: 

1. se mişcă încontinuu ca să vadă ce se întâmplă în jur; 

2. activează canalele memoriei senzoriale. 

La început, când încercaţi să identificați indiciile de 
accesare vizuală, ochii oamenilor par să se mişte la 
întâmplare. Aveţi nevoie însă de puțină practică şi veți reuşi să 
desluşiți semnificația acestor mişcări. 

Bucurați-vă de acest exercițiu, lăsaţi lucrurile să se 
desfăşoare în mod firesc şi — mai presus de orice — nu spuneți 
nimănui ce faceţi! În caz contrar, oamenii nu se vor mai simţi 
în largul lor. Păstraţi aceste trucuri numai pentru voi! 


Tainele ochilor 
Folosind pe post de ghid desenul de mai sus, specificaţi 


poziția ochilor în funcţie de răspunsul la întrebările din 
coloana stângă: 


Mişcarea 


ochilor aaa 


Întrebare 


Ce culoare au şosetele pe Amintire vizuală 


care le porți? 


Cum ai arăta într-o haină Construcție vizuală 
verde? 


Îţi aminteşti cum sună Amintire auditivă 
melodia lui Jimi Hendrix — 


„Purple Haze”? 


Cum crezi că ar suna dacă 
ar fi cântată la cimpoi? 


Construcție auditivă 


Ce senzaţie îți provoacă Elemente kinestezice 


nisipul? 


Ce-ţi spui acum în sinea 
ta? 


Monolog interior 


OCKOCKOKCKOLO 


Vacanta câstigată cu greu de Ingrid 


Pentru că împlinea 40 de ani, Ingrid se hotărî să-şi facă un 
dar mai deosebit — o vacanță în Portugalia. Se plimba, aşadar, 
prin mall-ul din apropiere când a descoperit o agenție de 
turism pe care nu o observase până atunci. Acolo făcu 
cunoştinţă cu Sheldon, proprietarul agenției şi îi povesti 
despre planurile ei de călătorie. 

— Simt nevoia să plec undeva departe şi să-mi fac — în 
sfârşit — toate mofturile, îi spuse Ingrid lui Sheldon, în timp ce 
se aşeză în fața biroului său. 

Îşi aranjă rochia şi îşi aţinti privirea în pământ, în partea 
dreaptă. 

— La serviciu, lucrez într-un stres continuu, încât acum 
trebuie să mă desfăşor în voie. 

Oftând, îşi puse un picior peste celălalt, se aplecă spre 


interlocutorul său şi îşi clatină capul încet. 

— Încordarea de la birou mă distruge. 

Sheldon era încântat. Se pregătea să facă o vânzare foarte 
bună. Se sprijini de scaunul său, îşi întinse mâinile, apoi şi le 
lovi zgomotos şi îi zâmbi lui Ingrid. 

— O, Doamne, spuse el, chiar îți pot oferi vacanța de vis pe 
care ţi-o doreşti. Se apucă să răsfoiască apoi un maldăr de 
broşuri de pe birou. Încântă-ţi ochii cu astea! o îndemnă el. 

Îi oferi lui Ingrid o broşură colorată, plină cu imagini 
exotice, cu palmieri înalți şi un cer senin şi strălucitor, apoi îşi 
continuă prezentarea plin de efuziune, fără să aştepte reacția 
ei: 

— Arată fantastic, nu-i aşa? Priveşte culoarea apei - un 
turcoaz strălucitor! Uită-te la aceste vile frumoase acoperite cu 
țiglă roşie! Nu te vezi deja pe plaja aceasta albă şi curată? 

El privi în sus, în partea dreaptă, imaginându-şi privelişti 
de vis. 

Ingrid se prăbuşi în scaunul ei, copleşită de tristeţe. În 
ciuda imaginilor extraordinare din broşură şi a descrierilor 
pline de pasiune ale lui Sheldon, Portugalia părea din ce în ce 
mai departe. 

Ce s-a întâmplat? 


Ați ghicit. Ingrid percepe lumea prin intermediul 
sentimentelor ei. Analizaţi-i puțin vocabularul: ea „simte 
nevoia” să-şi facă toate „mofturile”; îşi doreşte „să se 
desfăşoare în voie” şi să scape de „stresul” şi „încordarea” de 
la serviciu. Limbajul, intonația şi gesturile reprezintă un indiciu. 
Ea îşi aținteşte privirea în pământ, sondându-şi sentimentele. 
Ingrid acordă o importanţă deosebită senzaţiilor pe care le 
simte la atingerea lucrurilor. 

Dacă Sheldon ar fi urmărit aceste indicii, ar fi încercat să-i 
inducă un sentiment de încredere, de anticipare şi căldură. 

„Bine, Ingrid — i-ar fi spus el — te urmăresc cu atenție. 
Cunosc senzațiile pe care le provoacă stresul şi pot să-ți ofer 
exact locul pe care ti-l doreşti. Eu am fost acolo. Nisipul este cald 
şi mătăsos, iar senzația valurilor blânde care îţi mângâie 
picioarele este unică. Paturile în aceste vile frumoase sunt 


extraordinar de confortabile şi răcoroase...” 

Ar fi accesat lungimea de undă pe care Ingrid o folosea de 
patru decenii. 

Sheldon ar fi trebuit să urmeze cei patru paşi ai rapportului 
planificat ca să stabilească o legătură cu clienta lui: 

1. adoptarea unei atitudini pozitive ca s-o conducă spre 
obiectivul lui; 

2. sincronizarea limbajului trupului şi a tonalității vocii în 
timpul conversatiei lor, 

3. folosirea întrebărilor deschise şi ascultarea cu atenție a 
răspunsurilor ei; şi 

4. identificarea preferințelor ei senzoriale. 


Tabloul de ansamblu 


Implicatiile indiciilor de accesare verbală şi vizuală pe care 
le-am discutat în acest capitol sunt deosebit de importante 
pentru toți cei care doresc „să se conecteze” cu semenii lor şi 
să stabilească rapportul planificat. Când veți învăța ce 
elemente preferă fiecare individ, veți putea să comunicaţi cu el 
mult mai uşor, aflându-vă pe aceeaşi lungime de undă, 
indiferent dacă persoana respectivă preferă elementele vizuale, 
auditive sau kinestezice. 

În acest fel, veţi înregistra progrese uluitoare, pe care nu 
le-aţi fi făcut niciodată dacă nu ați fi învățat cum să identificați 
preferințele senzoriale ale oamenilor. 


Dezvoltarea abilității de a detecta preferinţele senzoriale 
presupune acordarea unei atenții deosebite celor din jur — şi 
acest lucru te ajută să te apropii de oameni şi să le sondezi 
sufletul. 


Veţi găsi în următoarele pagini patru exerciţii care vă vor 
ajuta să vă consolidați cunoştinţele abia dobândite. Trageţi la 
Xerox aceste pagini sau completaţi-le direct pe carte! 
Rezolvaţi-le fără să recapitulați acest capitol sau capitolul 
precedent! 

Persoanele care preferă elementele auditive îşi doresc să 


discute pe marginea acestor exerciții, iar cei care preferă 
elementele vizuale îşi imaginează răspunsurile, dar acestea 
trebuie notate pe hârtie. Notarea răspunsurilor vă obligă să 
folosiți toate cele trei simţuri — şi aceasta este cea mai rapidă 
modalitate prin care puteți stoca informațiile în memorie. 

După ce ați completat tabelele, răsfoiți paginile precedente 
ca să descoperiţi lucrurile pe care le-aţi omis! 

Aceste indicii necesare identificării preferințelor senzoriale 
au un caracter general. Dar în momentul în care aceste 
„generalități” merg în aceeaşi direcție, înseamnă că aţi 
descoperit modalitatea fundamentală prin care un individ 
percepe lumea. Deţineţi în acest fel cel mai eficient instrument 
în procesul de stabilire a rapportului şi a relațiilor cu cei din 
jur. 


Cum se diferenţiază din punct de vedere fizic oamenii care 


preferă...? 


Elementele vizuale 


Elementele 
auditive 


Elementele 
kinestezice 


Cum se diferenţiază din punct de vedere auditiv oamenii 
care preferă...? 


Elementele vizuale Elementele Elementele 
auditive kinestezice 


Cum se diferenţiază din punct de vedere al vestimentaţiei 
adoptate - oamenii care preferă...? 


Elementele vizuale Elementele Elementele 
auditive kinestezice 


Ce cadouri aţi cumpăra pentru oamenii care preferă...? 


Elementele vizuale 


Elementele 
auditive 


Elementele 
kinestezice 


Capitolul 10 


O scurtă recapitulare 


Oamenii sunt atraşi unii de alţii şi sunt dornici să 
stabilească legături - să fie agreaţi de cei din jur. Cei care 
stăpânesc arta comunicării nu îşi datorează succesul 
talentului sau tehnicilor oratoriei; nu se zbat să-şi însuşească 
aceste capacități şi strategii de comunicare. Ei lasă lucrurile 
să-şi urmeze făgaşul normal. Aceasta este diferenţa dintre cei 
care se luptă şi nu ajung nicăieri şi cei care par să nu facă 
nimic şi au totul. 

Cu cât veți exersa mai mult învățăturile din această carte, 
cu atât veți reuşi să stabiliți mai uşor rapportul cu semenii 
voştri. Fireşte, trebuie să le puneţi cu multă stăruință în 
practică, dar în curând vor deveni la fel de simple ca înotul sau 
mersul pe bicicletă. 

Misiunea acestei cărți este să vă ajute să stabiliți relaţii cu 
cea mai bogată resursă pe care o aveţi la dispoziție: oamenii 
care vă înconjoară. Ea este destinată să vă ajute să stabiliți 
rapportul, o legătură spontană, cu semenii voştri. După cum 
ați văzut deja, rapportul este o verigă între momentul primei 
întâlniri cu o persoană şi procesul de comunicare. Calitatea 
acestui rapport poate să influențeze rezultatul final. Rapportul 
ia naştere în mod firesc sau planificat. 

Valoarea procesului de comunicare constă în răspunsul pe 
care îl primim de la cei din jur. Pentru ca acest proces să 
obţină rezultatul dorit, strategia KFC joacă un rol extrem de 
important - şi nu doar în arta comunicării, ci în toate 
domeniile vieții unde doriți să obţineţi un rezultat pozitiv. 

Formula ideală pentru întâmpinarea unei persoane 
necunoscute este: Expunerea - Contactul vizual - Zâmbetul — 
Salutul — Înclinarea. Voi trebuie să afişaţi primii un limbaj al 
trupului deschis, să stabiliți contactul vizual, să zâmbiţi şi să 
salutați, iar poziția de înclinare spre interlocutor stabileşte 
procesul de sincronizare. Trebuie să vă amintiți acest lucru 
când vă aflați în fața unui individ cu care doriți să stabiliți 


rapportul. 

Următorul pas este alegerea atitudinii. O atitudine pozitivă 
este vitală pentru imaginea de sine, dar şi pentru modul în 
care vă percep cei din jur. Atitudinea vă asigură congruența 
sau credibilitatea, aşa cum reiese din cei trei Vai procesului de 
comunicare. Cu alte cuvinte, când adopțţi o atitudine negativă 
— precum mânia - arăţi mânios, vorbeşti cu mânie şi foloseşti 
cuvinte răutăcioase - toate acestea dovedesc o atitudine 
respingătoare. Este mult mai uşor să câştigi simpatia 
oamenilor când adopţi o atitudine pozitivă, „contaminându-i” 
pe toţi cei cu care vei intra în contact. 

Am discutat despre limbajul trupului şi am văzut că — 
alături de gesturi — expresiile faciale joacă un rol extrem de 
important în crearea imaginii de sine — 55%. De aceea este atât 
de valoros în procesul de sincronizare a rapportului planificat. 

Când spunem unei persoane „Te plac”, spunem de fapt 
„Semăn cu tine”. În cadrul rapportului planificat, nu aşteptăm 
să vedem dacă avem ceva în comun cu persoana respectivă; ne 
sincronizăm imediat limbajul trupului, tonul vocii şi cuvintele 
cu cele ale interlocutorului nostru. Suntem conştienţi de 
faptul că ne-am sincronizat — inconştient — reacțiile emoţionale 
cu oamenii care ne-au influențat de-a lungul timpului — 
părinții, prietenii, profesorii etc., motiv pentru care este uşor şi 
firesc să ne sincronizăm cu alți oameni pentru a-i face să se 
simtă relaxaţi în compania noastră. 

În timpul procesului de comunicare cu un individ complet 
necunoscut, am aflat că întrebările sunt „factorii declanşatori” 
ai conversației şi se încadrează în două categorii: deschise şi 
închise. 

Întrebările deschise îi determină pe oameni să vorbească şi 
acesta este scopul comunicării. Ştiţi acum că manifestarea 
reacțiilor fizice şi verbale menţine conversaţia în plină 
desfăşurare. O discuţie presupune descrierea experiențelor 
trăite şi - cu cât această descriere este mai artistică şi mai 
„colorată” — cu atât interlocutorii şi le pot imagina mai bine şi 
le pot trăi alături de voi. O consecință a acestui fapt este 
consolidarea rapportului stabilit prin planificare. 

Aţi aflat din paginile acestei cărți că oamenii pe care îi 


întâlniți sau pe care îi cunoaşteţi deja vă oferă un mister 
senzorial. Cu ce fel de persoane doresc să stabilească legături 
- cu cele care preferă elementele vizuale, auditive sau 
kinestezice? Aţi început acum să le sondaţți modul în care 
percep lumea înconjurătoare. 

Chiar dacă încercările de aplicare a acestor învățături s-au 
soldat cu un eşec, nu vă faceți griji! Sunteţi pe drumul cel bun. 
Dacă observați cu atenție limbajul, trupul şi expresiile 
oamenilor, dacă le ascultați cuvintele, le priviți mişcările 
ochilor, manifestați reacții şi susțineți conversaţia - nu aveți 
cum să pierdeţi: veți câştiga, fără îndoială, simpatia oamenilor. 
Atâta timp cât aveţi o atitudine pozitivă. 


De unde să încep? 


Trebuie să vă spun încă o dată că această carte nu vă oferă 
un nou stil de viață şi nici un alt mod de a fi. Ea nu este o 
baghetă magică pe care o puteți folosi pe stradă pentru ca 
oamenii să vă îndrăgească pe loc. Învățăturile pe care vi le 
dăruiesc prin intermediul paginilor acestei cărți sunt nişte 
instrumente şi strategii cu ajutorul cărora puteţi stabili 
rapportul extrem de repede. 

Am discutat despre cele patru elemente fundamentale care 
ne ajută să construim relații personale în mai puţin de 90 de 
secunde: atitudinea, procesul de sincronizare, conversaţia şi 
preferințele senzoriale. Cunoaşterea aprofundată a acestor 
elemente şi punerea lor în practică vor contribui la 
perfecționarea artei de a comunica, iar rezultatele vor fi 
evidente. 

Cunoaşteţi acum motivele pentru care stabiliți legături cu 
unii oameni în mod firesc în timp ce cu alții nu reuşiți acest 
lucru. De când ați început această carte, probabil că v-aţi 
îmbunătățit deja relațiile de familie, dar şi pe cele de la 
serviciu. Abordaţi oamenii cu mai multă încredere şi 
sinceritate şi vă bucuraţi de fiecare experiență nouă pe care o 
trăiţi. Aţi înțeles că sunteți înzestrați deja cu talentul şi 
capacitățile necesare stabilirii legăturilor cu ceilalți oameni. 

Cu cât veţi folosi mai mult instrumentele pe care vi le-am 


împărtăşit pe parcursul acestei cărți — de la imaginea pe care o 
proiectați prin intermediul unei atitudini pozitive până la 
sinceritatea şi carisma pe care le manifestați atunci când 
întâmpinați pe cineva, de la relaxarea şi empatia generate de 
procesul de sincronizare până la abilitatea de a recunoaşte 
simțul pe care se bazează cel mai mult o persoană - cu atât 
veți reuşi să stabiliți rapportul mai uşor şi să construiți relații 
personale în mai puțin de 90 de secunde. 

Dacă ar fi să realizez o ierarhie a acestor patru elemente, 
atitudinea pozitivă s-ar situa pe primul loc datorită puterii ei 
de a genera sentimente pozitive în sufletul vostru, dar şi în cel 
al semenilor voştri. Atitudinea este contagioasă şi exercită o 
influență covârşitoare asupra limbajului trupului, tonului 
vocii şi cuvintelor pe care le folosiți. Veţi observa o 
îmbunătățire imediată a capacităților şi talentului de a stabili 
rapportul din momentul în care veți reuşi să vă controlați 
atitudinea. Dacă nu o veți controla în mod corespunzător, 
atitudinea se va întoarce împotriva voastră - şi asta într-o 
fracțiune de secundă. Atitudinea poate să atragă sau să 
respingă oamenii. 

Următorul factor important pe care l-am analizat în 
această carte este puterea uluitoare a procesului de 
sincronizare. Aşa cum ați văzut deja, sincronizarea face parte 
din „bagajul” nostru nativ şi o punem adesea în practică în 
mod inconştient cu oamenii pe care îi agreăm. Când întâlniți o 
persoană şi vreți să stabiliți rapportul fără întârziere, demarațţi 
imediat procesul de sincronizare! La început, vi se va părea 
ciudat, în mod deosebit dacă nu aţi făcut exercițiul de 
sincronizare în grupuri de câte trei. În cazul în care l-aţi 
rezolvat, s-ar putea să vă întrebaţi cum vă veți descurca fără 
el. Două sau trei zile sunt suficiente ca să vă experimentați în 
acest domeniu. L-aţi exersat toată viața — într-un fel sau altul — 
cu oamenii apropiați. 

În timp ce deveniți experţi în arta conversaţiei şi vă 
încurajați interlocutorii să vorbească, veți găsi timpul necesar 
ca să observați şi să analizați preferințele senzoriale. Acest 
proces trebuie să se desfăşoare însă de la sine, nu trebuie 
accelerat. Vă mai amintiți de cărțile Magic-Eye, care au apărut 


pe la începutul anilor ‘90? Aceste cărți îți ofereau nişte 
fotografii ciudate, dar treptat, uitându-te la ele, vedeai în cele 
din urmă o fotografie 3-D. Procesul de identificare a 
preferințelor senzoriale este asemănător cu cel descris mai 
sus. Cauţi şi analizezi, cazi pradă frustrărilor şi apoi, deodată, 
îți refocalizezi atenția asupra oamenilor pe care începi să-i 
diferențţiezi în funcție de caracteristicile lor unice. Acest proces 
se datorează stabilirii unui rapport elegant şi profund - la 
nivelul subconştientului, unde se naşte adevărata unitate şi 
armonie. Identificarea preferințelor senzoriale ale semenilor 
noştri ne oferă instrumentul cu ajutorul căruia putem sonda 
şi ne putem consolida rapportul prin planificare stabilit cu cei 
din jur — sursa noastră cea mai valoroasă. 

Să ne imaginăm că te afli la o conferință, unde ai făcut 
cunoştinţă cu Sylvie Clairoux, directorul departamentului 
unde ai vrea să lucrezi. Procesul de relaționare se desfăşoară 
lin şi se bazează pe respect şi bunăvoință; atitudinea pozitivă 
pe care ai adoptat-o îți asigură un rapport imediat. Deşi sunt 
şapte oameni prezenți la conferință, îți sincronizezi mişcările 
trupului cu cele ale Sylviei, fără să insişti însă asupra 
contactului vizual. Subconştientul ei preia mesajele tale. 
Stabileşte şi ea contactul vizual, îți zâmbeşte politicos, iar tu îi 
răspunzi în aceeaşi manieră politicoasă. Ai exersat zilnic acest 
exercițiu şi îți dai seama acum - din felul în care se îmbracă, 
din cuvintele pe care le foloseşte, din mişcarea ochilor şi 
tonalitățile vocii - că preferă elementele auditive. Când 
vorbeşti cu ea, îți sincronizezi tonul vocii şi foloseşti cuvinte 
auditive („Sună minunat!”... „Toţi membrii echipei au dat glas 
opiniei lor”). Cum ar fi posibil ca această persoană 
necunoscută să nu te simpatizeze când arăţi, vorbeşti şi te 
mişti ca ea? În pauză o abordezi. 

— Aş vrea să aflu mai multe lucruri despre această 
propunere, începi tu conversaţia. 

— Ne-am mai întâlnit? întrebă doamna Clairoux. 

„Cred că te place” — îți şopteşte vocea conştiinţei. 


Ipoteza rapportului 


În timp ce scriu această carte, plec de la premisa că te plac, 
cititorule. Mă bazez pe ipoteza că am nevoie de tine, aşa cum şi 
tu ai nevoie de mine. Şi mai mult, mă bazez pe ipoteza că am 
dreptate. Asta îmi dă încrederea să scriu mai departe. Avem 
nevoie unii de alții; aceasta este baza rapportului nostru. Şi în 
acest fel stabilim relații. 

Putem să ne folosim puterea imaginaţiei ca să emitem 
ipoteze pozitive. Cele cinci simțuri ale noastre ne furnizează 
atâtea informații încât nu le putem procesa în mod conştient. 
Creierul le sortează în trei „grupuri” diferite. „Grupul” 
principal de informaţii este şters din conştiinţa noastră. De 
exemplu, nu eşti conştient de piciorul tău stâng dacă nu-ţi 
atrag eu atenția şi, cu siguranţă, nu ai nici cea mai vagă idee 
cum cresc unghiile de la mâini. Informaţiile din cel de-al doilea 
„grup” sunt distorsionate; imaginaţia se joacă de fapt cu ele, 
distorsionând realitatea (îți imaginezi cum va fi vacanța pe 
care ţi-o doreşti atât de mult; devii paranoic în legătură cu 
bateria din detectorul de fum etc.). Al treilea „grup” de 
informații este stocat şi poartă numele de noțiuni universale 
sau ipoteze. Când vezi o tigaie, porneşti de la ipoteza că 
obiectul acela din metal cu mâner lung de pe soba vecinului, în 
care acesta face clătite, nu poate fi altceva decât o tigaie; nu 
trebuie să mai cauţi o altă definiție. Creierul a emis astfel o 
ipoteză universală. Ipotezele au un rol pozitiv în procesul de 
învățare, dar pot să creeze şi fantezii periculoase, limitative şi 
nedrepte. Dacă imaginaţia distorsionează informațiile ca să vă 
îndepărteze de oameni, trebuie să înțelegeți că ea încearcă să 
emită ipoteze negative, bazându-se pe experiențele din trecut. 
În acest caz, imaginaţia este cea care conduce, iar scorul este 
următorul: 1-0 pentru imaginație. 

Trebuie să menţineţi controlul asupra imaginaţiei. Ea 
trebuie folosită doar pentru a emite ipoteze pozitive. lată 
câteva exemple! 

După ce le citiți, închideţi ochii şi încercați să vedeți cum 
arată, cum sună şi ce sentimente vă trezesc: 

Imaginaţi-vă că stabiliți rapportul între voi şi semenii 
voştri! 

Imaginați-vă că îi veți agrea în aceeaşi măsură în care şi ei 


vă vor agrea pe voi! 

Imaginaţi-vă că procesul de relaționare, de sincronizare 
etc. vor da roadele scontate! 

Imaginaţi-vă că oamenii vă vor acorda încrederea lor, iar 
voi veți face acelaşi lucru pentru ei! 

Imaginați-vă că învățăturile din această carte se vor dovedi 
eficiente în cazul vostru, pentru că au fost eficiente şi pentru 
alți oameni! 

Imaginaţi-vă că veți schimba viața indivizilor pe care îi veți 
întâlni! 

Imaginaţi-vă că veți influența pozitiv nu doar viața acestor 
indivizi, ci şi pe cea a comunității în care trăiţi! 

Imaginaţi-vă că o comunitate unită reprezintă un loc unde 
ne încurajăm, ne stimulăm şi ne promovăm reciproc! 

Oamenii care stabilesc relații trăiesc mai mult; oamenii 
care stabilesc relații se bucură de avantajele colaborării; 
oamenii care stabilesc relații se simt puternici şi în siguranţă. 
Oamenii care stabilesc relaţii înregistrează progrese. Împreună 
ne ridicăm sau ne prăbuşim, împreună ne înecăm sau înotăm, 
împreună râdem sau plângem. În final, trebuie să spunem că 
numai oamenii ne pot ajuta să trecem mai uşor peste marile 
greutăți ale vieţii şi tot ei ne înfrumusețează universul. 


O parabolă modernă 


În ultimul timp, am ţinut foarte multe seminarii în faţa 
elevilor de liceu. Mulţi dintre ei încearcă să se angajeze cu 
jumătate de normă sau pe timpul verii şi trebuie să înveţe să 
stabilească legături cu oamenii. Nu-l voi uita niciodată pe unul 
dintre studenţi care - la un moment dat - mi-a întrerupt 
discursul: 

— Măi, omule, am fost la nenumărate interviuri, dar 
nimeni nu vrea să mă angajeze, mi-a spus el. Am încercat la o 
farmacie, la băcănie, la o firmă... 

Ceilalți studenți au început să chicotească. Motivul era 
destul de clar. Tânărul purta nişte pantaloni de armată rupti 
şi un tricou pe care scria „Rancid” (acesta este numele unei 
formaţii de muzică thrash-punk). În urechea stângă avea trei 


cercei, iar în nas - un inel. Şi ca să evidențiez şi mai bine 
înfăţişarea sa unică, trebuie să specific faptul că avea o 
creastă în genul triburilor mohicane, de culoare verde, care se 
înălța semeaţă pe creştetul capului chel. 

— Şi ce vrei? l-am întrebat eu. 

— O slujbă, ce altceva? 

— Te-ai gândit să schimbi ceva din felul tău de a fi ca să-ţi 
atingi țelul? 

M-a privit insistent, ţinându-şi brațele încrucişate pe 
piept. 

— Şi ce să schimb? m-a întrebat el. 

— Ce-ai zice de înfăţişarea fizică? am spus eu, 
aplecându-mă spre el. 

— Sub nici o formă, omule! mi-a răspuns el aproape 
țipând. Dacă nu le place cum arăt, înseamnă că dau dovadă de 
discriminare. 

— Văd care este punctul tău de vedere, am spus eu. 
(Prefera elementele vizuale.) Dar ştim amândoi care este 
mecanismul lumii. Ce vrei, aşadar? O slujbă sau coafura ta 
neobişnuită? 

A urmat o tăcere lungă. În cele din urmă, şi-a desfăcut 
braţele şi şi-a aţintit privirea în tavan. 

— Slujba, cred, a murmurat el. 

Colegii lui au început să râdă înțelegători. Apoi, li s-a 
alăturat şi el. Am râs cu toții din tot sufletul. Despre asta este 
vorba în povestea noastră. 


Despre autor 


Fost fotograf de renume internațional, în domeniul modei 
şi publicității, Nicholas Boothman a înțeles un lucru extrem de 
important: pentru ca eforturile pe care le depunea în slujba 
clienţilor săi, precum AT&T şi Revlon, să se dovedească 
eficiente, trebuia să stabilească rapportul cu ei. Hotărât să 
sondeze cât mai mult modalităţile prin care oamenii stabilesc 
legături unii cu alții, a renunţat la aparatele de fotografiat şi 
şi-a obținut diploma în domeniul Programării 
Neuro-Lingvistice (NLP). Astăzi, îşi împărtăşeşte descoperirile 
unui public vast de pe trei continente, ţine discursuri, 
organizează seminarii şi le oferă spectatorilor săi instrumente 
concrete de comunicare. Când nu călătoreşte prin lume, el 
locuieşte în Canada împreună cu soția sa, Wendy, şi cei trei 

